
1. Dreptul procesual civil 
1. 1. Definiţie 


Procesul civil constituie un mijloc de apărare atât pentru reclamantul al cărui drept se 


consolidează prin admiterea, în mod irevocabil, a cererii sale, dar şi pentru pârâtul căruia i se oferă 
posibilitatea să se opună pretențiilor adversarului şi, dacă dovedeşte lipsa de temeinicie a acestora, prin 
respingerea cererii reclamantului îşi va consolida el situaţia juridică premergătoare conflictului. 

Procedura civilă conţine regulile după care se desfăşoară judecata şi executarea silită, regulile ce 
guvernează organizarea judecătorească şi competenţa instanţelor judecătoreşti şi arată condiţiile în care o 


persoană poate obţine recunoaşterea sau stabilirea drepturilor şi intereselor sale legitime. 


1. 2. Caracterele dreptului procesual civil 

a) caracter sancţionator - garantează eficacitatea şi respectarea normelor de drept material care 
consacră aceste drepturi; 

b) caracter reglementar - normele dreptului procesual civil sunt înscrise în Constituţie, în Codul 
de procedură civilă şi în legi speciale şi, în principiu, judecătorul şi părţile trebuie să se supună acestora 
pentru chiar valabilitatea actului de procedură săvârşit. Regulile procedurii civile interesează funcţionarea 
serviciului public al justiţiei şi de aceea se poate spune că, în general, au un caracter de ordine publică. 
Ele se impun judecătorului şi părților, şi numai în cazurile anume prevăzute, ori atunci când ocrotesc doar 
un interes particular, este permis să se deroge de la acestea; 

c) caracter formalist - formalismul dreptului procesual civil este dat de faptul că actele de 
procedură sunt supuse unor condiţii de formă şi unor termene. Formalismul este inevitabil, însă el nu 
prezintă numai inconveniente. Formele prescrise sunt o garanţie pentru protejarea intereselor 
justiţiabililor împotriva manevrelor unui adversar de rea-credinţă dar şi împotriva arbitrariului 
judecătorului. 

d) caracter de drept comun - dreptul procesual civil, reglementat prin Codul de procedură civilă, 
constituie dreptul comun al procedurii de judecată, el aplicându-se oricărui litigiu pentru care nu este 


prevăzută o procedură specială (art. 721 C. proc. civ.). 


2. Normele dreptului procesual civil 
Norma juridică este o regulă de conduită, instituită de puterea publică sau recunoscută de aceasta, 
a cărei respectare este asigurată, la nevoie, prin forţa coercitivă a statului. In doctrină au fost propuse mai 


multe criterii de clasificare a normelor dreptului procesual civil. 


a) în funcţie de obiect, normele de drept procesual civil se împart în norme de organizare 
judecătorească, norme de competenţă şi norme de procedură propriu-zisă. 


Normele de organizare judiciara au ca obiect determinarea instanțelor judecătoreşti! şi a 


parchetelor de pe lângă acestea; statutul magistraţilor, cu privire la care se cercetează numirea şi 
avansarea în funcţie, drepturile şi îndatoririle magistraţilor, răspunderea disciplinară a acestora; 
compunerea şi constituirea completelor de judecată şi legat de aceasta incompatibilitatea, abţinerea şi 
recuzarea. 

Firesc, cele mai multe norme din această categorie se regăsesc în Legea nr. 304/2004 pentru 
organizarea judiciara, precum şi în Legea nr. 303/2004 privind statutul judecatorilor si procurorilor. 

Norme de organizare judiciara cuprinde, însă, şi Codul de procedură civilă care, prin art. 24-36, 
reglementează incompatibilitatea, abţinerea şi recuzarea deşi Cartea I, în care sunt înscrise aceste texte, 
este intitulată „Competența instanţelor judecătoreşti”. Având în vedere acest aspect, este de reţinut că „în 
calificarea unor norme ca fiind de organizare judecătorească, de competenţă sau de procedură propriu- 
zisă nu trebuie să ne conducem numai după titulatura legii în care sunt cuprinse acele norme, ci trebuie să 
ținem seama de conţinutul lor, respectiv de criteriul obiectului reglementării”. 


Sediul principal al normelor de competenţă este Cartea I a Codului de procedură civilă. Norme de 


competenţă pot fi întâlnite şi în legi speciale. 


Normele de procedură propriu-zisă au ca obiect modul de judecată a pricinilor civile şi de punere 


în executare a titlurilor executorii. Sediul principal al acestor norme este Codul de procedură civilă. În 
literatura de specialitate normele de procedură propriu-zisă sunt împărţite în norme de procedură 
contencioasă, norme de procedură necontencioasă şi norme de executare silită. 

Normele de procedură contencioasă, care sunt înscrise în Cartea a Il-a a Codului intitulată 
„Procedura contencioasă”, normele de procedură necontencioasă, cuprinse în Cartea a III-a intitulată 
„Dispoziţii generale privitoare la procedurile necontencioase”, iar normele de executare silită au ca obiect 
regulile de urmat pentru aducerea la îndeplinire a drepturilor constatate printr-un titlu executoriu, atunci 
când debitorul nu-şi execută obligaţia de bunăvoie. Aceste norme sunt înscrise în Cartea a V-a intitulată 
„Despre executarea silită”. 

Clasificarea normelor de procedură în funcție de obiectul lor de reglementare prezintă importanţă 
atunci când apare un conflict în timp al normelor de drept procesual, precum şi datorită consecinţelor ce 
decurg dintr-o anumită calificare a unei norme procesuale, atunci când se pune problema utilizării unor 
mijloace procesuale pentru valorificarea normei respective. 

Cât priveşte primul aspect, regula este că normele de organizare judecătorească, sunt, în 
principiu, de imediată aplicare de vreme ce sunt legi de interes general. 

Clasificarea normelor de procedură civilă în funcţie de criteriul obiectului de reglementare 
prezintă importanţă şi pentru utilizarea corectă a unor mijloace procedurale, în funcție de o anumită 
calificare a normelor. Astfel, contestaţia în anulare de drept comun (art. 317 Cod procedura civila), poate 
fi exercitată, asemenea oricărei alte căi extraordinare de atac, numai pentru motivele limitativ prevăzute 
de lege. 

b) în funcţie de întinderea câmpului de aplicare, normele de drept procesual civil se împart în 


norme generale şi norme speciale. 


1 Potrivit legii de organizare judiciara, instanţele judecătoreşti sunt judecătoriile, tribunalele, curţile de apel şi Inalta 
Curte de Casatie si Justiţie. 


Normele generale se aplică în toate cazurile şi în orice materie, dacă legea nu prevede în mod 
expres altfel. Ele se găsesc, de regulă, în Codul de procedură civilă care prin art. 721 precizează că 
dispoziţiile sale alcătuiesc procedura de drept comun în materie civilă şi comercială. Normele speciale 
sunt cele care se aplică numai într-o anumită materie, expres stabilită de lege. Aceste norme derogă de la 
normele generale şi sunt de strictă interpretare şi aplicare, neputând fi extinse prin analogie. 

De pildă, Codul muncii conţine în Titlul XII Secţiunea intitulată „Reguli speciale de procedură”, 
din chiar denumirea sa rezultând că normele pe care le conţine derogă de la dreptul comun. Ca atare, ele 
se vor aplica numai în litigiile având ca obiect conflicte de muncă. 

Norme speciale cuprinde şi Codul de procedură civilă. 

Astfel, potrivit art. 22 alin. final C. proc. civ., instanța competentă să judece conflictul de 
competenţă va hotărî în camera de consiliu, fără citarea părţilor. Hotărârea este supusă recursului în 
termen de 5 zile de la comunicare. În primul rând, textul derogă de la art. 85 C. proc. civ. care stabileşte, 
ca regulă, că judecătorul nu poate hotărî asupra unei cereri decât după citarea sau înfăţişarea părţilor. În al 
doilea rând, se derogă de la art. 301 C. proc. civ. potrivit căruia termenul de recurs este de 15 zile. 

În cazul în care instanţa sesizată cu judecata unei pricini se declară necompetentă art. 158 alin. 3 
C. proc. civ. prevede că hotărârea poate fi atacată cu recurs în termen de 5 zile de la pronunțare. Textul 
conţine o dublă derogare de la art. 301 C. proc. civ. care reprezintă dreptul comun în ce priveşte durata 
termenului de recurs (15 zile) şi momentul de la care începe să curgă (comunicarea hotărârii). 

Art. 190 C. proc. civ. care îngăduie ca în pricinile privitoare la starea civilă sau divorţ să fie 
audiaţi ca martori rudele şi afinii până la gradul al treilea inclusiv, cu excepţia descendenților, derogă de 
la art. 189 C. proc. civ. care interzice, printr-o normă generală, de drept comun, audierea acestor categorii 
de persoane. 

De asemenea, în Cartea a VI-a intitulată „Proceduri speciale” Codul reglementează modul de 
soluţionare a unor pricini în procedura ordonanţei preşedinţiale, refacerea înscrisurilor şi hotărârilor 
dispărute, procedura ofertei de plată urmată de consemnaţiune, măsurile asigurătorii, procedura 
divorţului, procedura împărţelii judiciare, procedura de soluționare a acțiunilor posesorii, procedura de 
soluţionare a litigiilor în materie comercială. 

Este posibil ca norme din ambele categorii să coexiste şi să se aplice în acelaşi timp într-o 
anumită materie. Apare în acest caz un conflict între norma generală şi norma specială, iar pentru 
soluţionarea acestui conflict au fost propuse următoarele reguli: 

1. Norma specială se aplică cu prioritate faţă de norma generală, pentru că tocmai acesta a fost 
rostul edictării ei. 

2. În măsura în care norma specială „tace”, nu reglementează un anumit aspect, ea se completează 
cu norma generală. 

De exemplu, art. 612 C. proc. civ. arată care sunt menţiunile speciale pe care trebuie să le 
cuprindă cererea de divorţ. Pentru determinarea celorlalte elemente ale cuprinsului cererii textul face 
trimitere la dispoziţiile art. 112 C. proc. civ. care reprezintă norma generală privitoare la conţinutul cererii 
de chemare în judecată. 

Regula potrivit căreia norma specială se completează cu norma generală nu se aplică şi în sensul 
că norma generală se completează cu norma specială pentru că ar însemna să se extindă câmpul de 
aplicare a normei speciale la materii pentru care nu a fost edictată. 

c) în funcţie de caracterul conduitei pe care o prescriu normele dreptului procesual civil sunt 


imperative şi dispozitive. 


Normele imperative impun părților sau instanţei o anumită acţiune sau inacțiune şi, sub sancţiune, 
nu îngăduie să nu se aplice sau să se deroge de la ele. 

Normele dispozitive suplinesc sau interpretează voinţa neexprimată sau insuficient de clar 
exprimată a părţilor în actele lor juridice, ori protejează interesele uneia din părţi, îngăduind să se deroge 
de la conţinutul lor. 

Pentru calificarea unei norme ca imperativă sau dispozitivă poate fi folosit uneori criteriul 
expresiei folosite de legiuitor. 

Norma este imperativă în texte care conţin următoarele expresii: 

- judecătorul nu poate hotări asupra unei cereri decât după citarea sau înfăţişarea părţilor, afară 
numai dacă legea nu dispune altfel (art. 85 C. proc. civ.); 

- oricine pretinde un drept împotriva unei alte persoane trebuie să facă o cerere înaintea instanţei 
competente (art. 109 alin. 1 C. proc. civ.); 

- hotărârea se pronunţă întotdeauna în şedinţă publică (art. 121 alin. final C. proc. civ.); 

- cererea de chemare în judecată care nu cuprinde numele reclamantului sau al pârâtului, obiectul 
ei sau semnătura va fi declarată nulă (art. 133 alin. 1 C. proc. civ.); 

- necompetenţa este de ordine publică (art. 159 C. proc. civ.); 

- nu pot fi ascultați ca martori interzişii şi cei declaraţi de lege incapabili de a mărturisi precum şi 
cei condamnaţi pentru jurământ sau mărturie mincinoasă (art. 189 alin. 1 pct. 3 şi 4 C. proc. civ.). 

Dimpotrivă, norma este dispozitivă dacă: 

- părțile pot conveni, prin înscris sau prin declaraţie verbală în faţa instanței, ca pricinile 
privitoare la bunuri să fie judecate de alte instanțe decât acelea care, potrivit legii, au competenţă 
teritorială, afară de cazurile prevăzute de art. 13, 14, 15 şi 16 (art. 19 C. proc. civ.); 

- judecătorul poate fi recuzat (art. 27 C. proc. civ.); 

- când una din părţi are două rude sau afini până la gradul al patrulea inclusiv printre magistraţii 
sau asesorii populari” ai instanţei, cealaltă parte poate cere strămutarea pricinii, la o altă instanţă de 
acelaşi grad (art. 37 alin. 1 C. proc. civ.); 

- părțile pot să exercite drepturile procedurale personal sau prin mandatar (art. 67 alin. 1 C. proc. 
civ.); 

- dacă pârâtul are pretenții în legătură cu cererea reclamantului, el poate să facă cerere 
reconvențională (art. 119 alin. 1 C. proc. civ.). 

Nu întotdeauna expresia folosită de legiuitor permite să se dea o anumită calificare normei 
juridice şi de aceea este necesar să se apeleze şi la un alt criteriu, şi anume, finalitatea textelor. Potrivit 
acestui criteriu ar avea caracter imperativ acele norme care, în finalitatea lor, depăşesc interesul personal 
al părţilor şi urmăresc asigurarea distribuirii justiției în cadrul procesului civil. Au caracter dispozitiv 
acele norme care urmăresc ocrotirea interesului părților. 

Astfel: 

- normele de organizare judecătorească au caracter imperativ deoarece reglementează organizarea 
şi funcţionarea instanţelor judecătoreşti, activitate ce nu poate fi lăsată la aprecierea părţilor. Prin 
excepţie, normele care reglementează recuzarea au caracter dispozitiv - judecătorul „poate” fi recuzat (art. 


27 Cod procedura civila) -, prin aceste norme fiind ocrotit interesul părţii care ar putea să ceară recuzarea. 


2 În actuala reglementare nu mai există instituţia asesorilor populari, aceasta fiind desfiinţată prin Legea nr. 45/1991. 
In prezent vorbim despre asistentii judiciari. 


- normele de competenţă generală şi normele de competenţă materială au caracter imperativ, 
aspect care rezultă din dispoziţiile art. 159 pct. 1 şi 2 Cod procedura civila potrivit cărora necompetenţa 
este de ordine publică atunci când pricina nu este de competenţa instanţelor judecătoreşti (competenţa 
generală) ori atunci când pricina este de competenţa unei instanţe de alt grad (competenţa materială). 

În privinţa normelor de competenţă teritorială, faţă de prevederile art. 19 şi 159 pct. 3 C. proc. 
civ., trebuie distins în funcţie de obiectul litigiului. 

Astfel, în pricinile privitoare la bunuri, cu excepţia cazurilor prevăzute de art. 13-16 C. proc. civ., 
normele de competenţă teritorială au caracter dispozitiv. 

Dacă litigiul are ca obiect unul din aspectele reglementate de art. 13-16 C. proc. civ. atunci 
normele de competenţă teritorială sunt imperative. Aceasta rezultă nu numai din art. 19 C. proc. civ., care 
prevede în mod expres această excepţie de la dreptul părților de a dispune asupra competenţei instanței, 
dar şi din art. 159 pct. 3 C. proc. civ. potrivit căruia necompetenţa este de ordine publică când pricina este 
de competenţa unei alte instanţe de acelaşi grad şi părțile nu o pot înlătura. 

Pe de altă parte, de vreme ce art. 19 C. proc. civ. îngăduie părților „să convină” numai în cauzele 
care au ca obiect bunuri, înseamnă că în litigiile privitoare la persoane normele de competenţă teritorială 
sunt imperative. 

- normele de procedură propriu-zisă au caracter imperativ atunci când determină ordinea firească 
a judecății potrivit etapelor şi fazelor pe care le parcurge procesul civil sau dacă stabilesc principiile 
fundamentale ale dreptului procesual civil. De pildă, au caracter imperativ normele care stabilesc 
contradictorialitatea, publicitatea dezbaterilor, oralitatea, nemijlocirea, continuitatea, dreptul la apărare, 
rolul activ al judecătorului, disponibilitatea, de asemenea normele care prevăd obligativitatea parcurgerii 
unei proceduri prealabile sesizării instanţei, conţinutul hotărârii judecătoreşti (art. 261 C. proc. civ.), 
obligativitatea pronunțării hotărârii în şedinţă publică (art. 121 alin. 3 C. proc. civ.), depunerea cererii de 
apel şi de recurs la instanța a cărei hotărâre se atacă” (art. 288 alin. 2 şi 302 C. proc. civ.), durata 
termenelor de exercitare a căilor de atac (art. 284, 301, 319, 324 C. proc. civ.), etc. 

Au caracter dispozitiv normele de procedură propriu-zisă care stabilesc facilităţi pentru una sau 
pentru ambele părți. Aşa sunt, de exemplu, normele care recunosc părților posibilitatea de a-şi exercita 
drepturile procedurale personal sau prin mandatar (art. 67 alin. 1 C. proc. civ.), normele care oferă 
pârâtului dreptul de a formula cerere reconvenţională (art. 119 alin. 1 C. proc. civ.), cele care stabilesc 
posibilitatea părţilor de a consimţi ca cererea reconvenţională sau cererea pentru introducerea în proces a 
unei alte persoane, care nu au fost făcute înăuntrul termenului stabilit de lege, să se judece împreună (art. 
135 C. proc. civ.), normele potrivit cărora părțile pot solicita instanţei să nu motiveze hotărârea prin care 
se pronunţă divorţul (art. 617 alin. 2 C. proc. civ.), cele privitoare la admisibilitatea probei cu martori (art. 
1191 alin. 3 C. civ., art. 189 alin. 2 C. proc. civ.), etc. 

Această clasificare prezintă interes din mai multe puncte de vedere: 

- părțile nu pot conveni, nici măcar cu autorizarea judecătorului, să se abată de la normele 
imperative, dar se pot înţelege, expres sau tacit, să deroge de la normele dispozitive; 

- nerespectarea normei imperative atrage următoarele sancțiuni: nulitatea absolută, decăderea, 
perimarea. În schimb, încălcarea unei norme dispozitive este sancţionată cu nulitatea relativă; 

- părţile nu pot acoperi prin voinţa lor viciile unui act de procedură săvârşit cu încălcarea unei 
norme imperative şi nici nu pot renunţa la dreptul de a invoca nesocotirea unei asemenea norme; în cazul 


normei dispozitive, partea ale cărei interese sunt protejate prin edictarea acelei norme poate renunţa la 


3 lar nu la instanţa care va soluţiona calea de atac. 


dreptul de a invoca nerespectarea ei, astfel încât viciile actului de procedură lovit de nulitate relativă se 
pot acoperi; 

- încălcarea normei imperative poate fi invocată de oricare dintre părți, de procurorul care 
participă la judecată ori de instanţă din oficiu, pe când încălcarea normei dispozitive poate fi invocată 
numai de partea ocrotită prin norma respectivă; 

- nerespectarea normei imperative poate fi invocată în orice stare a pricinii, chiar direct în apel 
sau recurs. 

Potrivit art. 108 alin. 1 C. proc. civ., nulităţile de ordine publică pot fi ridicate de parte sau de 
judecător în orice stare a pricinii. La rândul său, art. 136 C. proc. civ. dispune că excepţiile de procedură 
care nu au fost propuse în condiţiile art. 115 (prin întâmpinare) şi 132 (la prima zi de înfăţişare) nu vor 
mai putea fi invocate în cursul judecății, afară de cele de ordine publică. Rezultă aşadar, că încălcarea 
unei norme imperative poate fi invocată, în cursul judecății în primă instanţă, în orice stare a pricinii. 

În schimb, încălcarea normei dispozitive poate fi invocată într-un anumit termen: potrivit art. 108 
alin. 3 C. proc. civ., neregularitatea actelor de procedură se acoperă dacă partea nu a invocat-o la prima zi 
de înfăţişare ce a urmat după această neregularitate şi înainte de a pune concluzii în fond. În principiu, 
nulitatea relativă nu poate fi invocată pentru prima oară înaintea instanţei superioare, de control judiciar. 
Totuşi, dacă neregularitatea procedurală s-a produs la ultimul termen de judecată (de pildă, a fost hpsă de 
procedură cu partea care nu s-a înfățișat ori, deşi raportul de expertiză nu a fost depus la dosar cu cel puţin 
5 zile înaintea termenului la care au avut loc dezbaterile în fond, aşa cum impune art. 209 C. proc. civ., 
instanţa nu a admis cererea părții de amânare a judecății pentru a lua cunoştinţă de conţinutul raportului) 


atunci încălcarea normei dispozitive poate constitui motiv de apel sau de recurs. 


3. Procesul civil 

3. 1. Definiţie 

Procesul civil ar putea fi definit ca fiind activitatea desfăşurată de către instanţă, părți, organe de 
executare şi alte persoane sau organe care participă la înfăptuirea de către instanţele judecătoreşti a 
justiţiei în pricinile civile, în vederea realizării sau stabilirii drepturilor şi intereselor civile deduse 
judecății şi executării silite a hotărârilor judecătoreşti sau a altor titluri executorii, conform procedurii 
prevăzute de lege. 

3. 2. Fazele şi etapele procesului civil 

Din definiția dată procesului civil rezultă că acesta parcurge în mod obişnuit - dar nu obligatoriu - 
două faze: judecata şi executarea silită. 

Faza judecății cuprinde judecata în primă instanţă şi judecata în căile de atac. 

Ca regulă, judecata, indiferent că este în primă instanţă sau în căile de atac, parcurge trei etape: 
etapa scrisă, etapa dezbaterilor, etapa deliberării şi pronunțării hotărârii. 

Cât priveşte judecata în primă instanţă, etapa scrisă este declanşată prin cererea de chemare în 
judecată. La rândul său, pârâtul poate să răspundă pretențiilor reclamantului printr-o întâmpinare (art. 115 
C. proc. civ.) sau, dacă are pretenţii proprii în legătură cu cererea de chemare în judecată, poate să depună 
o cerere reconvenţională (art. 119 C. proc. civ.). 

Sfera subiectivă inițială poate fi extinsă prin intrarea în proces şi a altor persoane, din proprie 
iniţiativă ori din inițiativa părților, ele dobândind calitatea de părţi. Şi actele de procedură prin care terţii 


sunt atraşi în proces îmbracă forma scrisă, acestea fiind cererea de intervenţie voluntară (principală şi 


accesorie) şi cererea de intervenţie forţată (chemarea în judecată a altor persoane, chemarea în garanţie, 
arătarea titularului dreptului). 

Pe de altă parte, întrucât există obligaţia comunicării către fiecare parte a cererilor făcute de 
adversar rezultă că în etapa scrisă are loc o înştiinţare reciprocă a părților în legătură cu pretenţiile şi 
apărările lor, precum şi în legătură cu probele pe care înţeleg să le administreze. 

Etapa următoare, a dezbaterilor, debutează la prima zi de înfăţişare“. Este etapa în care părţile îşi 
susțin pretenţiile şi apărările, administrează probe, pun concluzii, fie cu privire la excepţii procesuale fie 
pe fondul pretențiilor deduse judecății. 

După închiderea dezbaterilor urmează etapa deliberării judecătorilor şi pronunțării hotărârii. 
Deliberarea are loc în secret, şi la ea participă numai judecătorii care au făcut parte din complet, nu şi 
grefierul sau procurorul care a pus concluzii. Totuşi, în litigiile având ca obiect conflicte de muncă 
asistentii judiciari participă la deliberări, dar cu vot consultativ. 

Partea nemulțumită de hotărârea primei instanţe o poate ataca cu apel, declanșând astfel o nouă 
etapă a fazei judecății: etapa apelului. Având în vedere particularităţile acestei căi de atac, etapa scrisă din 
cadrul apelului se rezumă numai la cererea de apel, întâmpinarea pe care o poate face intimatul şi la 
cererea de aderare la apel, într-una din cele două forme: apelul incident (art. 293 C. proc. civ.) şi apelul 
provocat (art. 293! C. proc. civ.). 


Există şi o etapă a căilor extraordinare de atac. 


Astfel, hotărârile pronunţate în apel, precum şi hotărârile pronunţate în primă instanţă fără drept 
de apel, pot fi atacate cu recurs, singurele probe care pot fi administrate în etapa dezbaterilor sunt 
înscrisurile (art. 305 C. proc. civ.). 

Alte căi extraordinare de atac sunt contestaţia în anulare şi revizuirea care, asemenea recursului, 
pot fi exercitate numai pentru motivele anume stabilite de lege. 

De asemenea, Procurorul general al Parchetului de pe lângă Înalta Curte de Casaţie şi Justiţie, din 
oficiu sau la cererea ministrului justiţiei, precum si colegiile de conducere ale curților de apel au dreptul, 
pentru a asigura interpretarea şi aplicarea unitară a legii pe întreg teritoriul ţării, să declanşeze etapa 


recursului în interesul legii (art. 329 C. proc. civ.). Specific acestei căi de atac este faptul că decizia prin 


care se soluţionează recursul în interesul legii nu are efect asupra hotărârilor judecătoreşti examinate şi, 
pe cale de consecinţă, nici asupra situaţiei părţilor din acele procese. Deciziile pronuntate in recursul in 
interesul legii sunt obligatorii. 


Faza executării silite intervine atunci când hotărârea sau un alt titlu executoriu poate fi pus în 


executare, iar debitorul nu-şi execută obligaţia de bună voie. 


Există două modalităţi de executare silită: executarea silită directă, atunci când creditorul tinde să 


obţină realizarea în natură a prestaţiei care formează obiectul obligaţiei debitorului înscrisă în titlul 
executoriu, deci tinde să obţină executarea întocmai a obiectului obligaţiei, şi executarea silită indirectă, 
atunci când creditorul unei sume de bani, urmăreşte să-şi îndestuleze creanţa din sumele obţinute prin 
valorificarea bunurilor debitorului, prin poprirea sumelor pe care acesta le are de primit de la terţe 
persoane ori, în cazul persoanelor juridice, titulare de conturi bancare, prin virarea sumei din contul 


debitorului în contul creditorului. 


+ Conform art. 134 C. proc. civ. este socotită prima zi de înfăţişare aceea în care părţile, legal citate, pot pune 
concluzii. Acest moment procesual nu trebuie confundat cu primul termen de judecată. „Prima zi de înfăţişare” poate 
să coincidă cu primul termen de judecată doar atunci când la primul termen de judecată sunt îndeplinite cele două 
condiţii impuse de art. 134 C. proc. civ.: părţile sunt legal citate şi pot pune concluzii. 


Nu este obligatoriu ca procesul civil să parcurgă ambele faze. 

Astfel, va lipsi faza judecății atunci când creditorul pune în executare un alt titlu decât o hotărâre 
judecătorească (un act autentificat de notarul public, conform art. 66 din Legea nr. 36/1995 a notarilor 
publici şi a activităţii notariale, o cambie, un bilet la ordin). 

De asemenea, poate să lipsească faza executării silite atunci când debitorul îşi execută de bună 
voie obligaţia înscrisă în titlul executoriu sau atunci când hotărârea nu este susceptibilă de executare silită 
(de exemplu, hotărârea pronunţată într-o acţiune în constatare, conform art. 111 C. proc. civ., cea prin 
care se respinge cererea de chemare în judecată precum şi celelalte cereri incidentale: cerere 
reconvenţională, cereri de intervenţie). 

Pe de altă parte, este posibil ca faza judecății să nu parcurgă toate etapele: nu are loc dezbaterea 
atunci când reclamantul renunţă la judecată sau la dreptul pretins, lasă cererea în nelucrare, înainte de 
etapa dezbaterilor, astfel încât aceasta se perimă; poate să lipsească etapa deliberării atunci când părţile 
sting litigiul printr-o tranzacţie; poate să lipsească etapa căilor de atac, dacă hotărârea de primă instanţă 


nu este atacată prin intermediul căilor de atac, ordinare sau extraordinare. 


Capitolul al II-lea 
PRINCIPIILE FUNDAMENTALE ALE PROCESULUI CIVIL 


a) Principiul independenţei judecătorului 

Potrivit art. 123 alin. 2 din Constituţie, judecătorii sunt independenţi şi se supun numai legii. 

Independenţa judecătorilor decurge dintr-o serie de aspecte precum: 

- modul de recrutare a acestora; 

- durata numirii; 

- recunoaşterea dreptului de a-şi forma organizaţii profesionale; 

- nivelul pregătirii profesionale şi fixarea unui salariu corespunzător. 

Cât priveşte modul de recrutare, judecătorii, cu excepţia celor stagiari, sunt numiţi prin decret al 
Preşedintelui României, la propunerea Consiliului Superior al Magistraturii. Judecătorii stagiari sunt 
numiţi prin ordin al ministrului justiţiei. 


Durata numirii este limitată de vârsta de pensionare. 

Inamovibilitatea este unul dintre cele mai puternice garanţii ale independenţei. În temeiul acestui 
beneficiu al legii judecătorul nu poate fi revocat, suspendat, transferat, sancţionat, promovat decât de 
Consiliul Superior al Magistraturii, în condițiile prevăzute de lege. Sancţionarea judecătorilor poate fi 
făcută, în condiţiile strict stabilite în lege, numai de către Consiliul Superior al Magistraturii, care 
îndeplineşte rolul de instanță de judecată, prin secţiile sale, în domeniul răspunderii disciplinare a 
judecătorilor şi a procurorilor. Ține tot de inamovibilitate faptul că judecătorii nu pot fi cercetaţi, reţinuţi, 
arestaţi, percheziţionaţi sau trimişi în judecată fără avizul ministrului justiţiei. 

Nivelul pregătirii profesionale şi un salariu corespunzător nu sunt de neglijat atunci când este 
apreciată independenţa judecătorilor. În literatura de specialitate s-a arătat că formarea judecătorilor 
trebuie să fie realizată la un nivel superior şi suficient de ridicat, dat fiind faptul că ignoranţa este soră cu 


dependenţa şi cu supunerea degradantă, cu prăpastia necunoaşterii şi cu încălcarea legii. 


b) Principiul organizării justiţiei pe sistemul dublului grad de jurisdicție 

Acest principiu răspunde necesităţii ca o hotărâre judecătorească să poată fi supusă controlului 
judiciar la o instanţă superioară, astfel încât să se înlăture eventualele erori de judecată săvârşite de 
instanţa ierarhic inferioară. În doctrină se arată că instanţele sunt grupate două câte două, astfel încât un 
proces judecat într-o instanţă să poată ajunge apoi în faţa unei instanţe superioare. De aceea se spune că 
Justiţia este organizată pe sistemul dublului grad de jurisdicție. 

Practic, pentru a determina câte grade de jurisdicție sunt într-un sistem procesual trebuie văzut de 
câte ori o pricină poate fi judecată în fond. Judecata în fond presupune o cercetare a pricinii atât din punct 
de vedere al legalităţii, al normelor de drept aplicabile, cât şi din punct de vedere al temeiniciei, al 
aprecierii probelor administrate în cauză. În sistemul nostru de drept, o pricină poate fi judecată în fond de 
două ori: în primă instanţă şi în apel. Faptul că hotărârea poate fi supusă şi unui control de legalitate, prin 
intermediul recursului, nu înseamnă că există trei grade de jurisdicție de vreme ce în recurs nu poate fi 


examinată decât legalitatea hotărârii, nu şi temeinicia ei. 


c) Principiul liberului acces la justiţie 

- art. 21 din Constituţie 

Accesul liber la justiţie nu poate fi considerat ca fiind îngrădit prin stabilirea unor taxe de timbru, 
fiind normal ca justițiabilii care trag un folos nemijlocit din activitatea desfăşurată de instanţele 
judecătoreşti să contribuie la acoperirea cheltuielilor acestora. 

Pe de altă parte, art. 21 alin. 4 din Constituţie prevede că jurisdicţiile speciale administrative sunt 
facultative şi gratuite. Ca atare, nu mai există condiţionarea ca, în anumite cazuri prevăzute de lege, cel 
interesat să se adreseze mai întâi unui organ de jurisdicție ori cu activitate jurisdicţională. În prezent, este 
la latitudinea celui interesat să se adreseze direct instanţei sau, mai întâi, organului cu activitate 


jurisdicţională. 


d) Principiul contradictorialităţii 

Potrivit art. 129 alin. 2 C. proc. civ., judecătorul are îndatorirea să facă respectate şi să respecte el 
însuşi principiul contradictorialităţii şi celelalte principii ale procesului civil. 

Contradictorialitatea presupune că judecătorul trebuie să asculte deopotrivă pe cel care a sesizat 


instanţa cât şi pe cel care se apără. Fiecare parte are dreptul de a participa la prezentarea, argumentarea şi 


dovedirea pretențiilor sau apărărilor sale precum şi dreptul de a discuta şi combate susținerile şi probele 
celeilalte părți. De asemenea, fiecărei părți trebuie să i se ofere posibilitatea să-şi exprime punctul de 
vedere asupra chestiunilor de fapt sau de drept invocate de instanţă din oficiu în scopul aflării adevărului 
şi pronunțării unei hotărâri legale şi temeinice. Pentru ca părțile să poată, în mod real (nu numai formal), 
să pună concluzii asupra aspectelor invocate de instanţă din oficiu, aceasta trebuie să argumenteze 
problemele puse în dezbatere. 

În temeiul acestui principiu, părţile au dreptul de a face cereri, de a propune şi administra probe, 
de a pune concluzii cu privire la toate problemele de fapt şi de drept care interesează în rezolvarea 
pricinii. Instanţa este obligată să dea cuvântul părților asupra oricărei cereri şi să-şi întemeieze hotărârea 
numai pe acele elemente care au format obiectul dezbaterilor contradictorii. 

Principiul contradictorialităţii îşi găseşte consacrare în mai multe texte ale Codului de procedură 
civilă: - art. 113 şi art. 116, art. 85, art. 128 alin. final, art. 129 alin. 4, art. 167, art. 114! alin. 5, art. 266 
alin. final, art. 306 alin. 2, art. 152, art. 242 alin. 2, etc.. 

În măsura în care hotărârile pronunţate în cadrul procedurilor anterior menţionate sunt supuse 
căilor de atac, în etapa căilor de atac se revine la contradictorialitate deoarece judecata acestora se face 


numai cu citarea părților. 


e) Principiul dreptului de apărare 

Principiul dreptului la apărare are o valoare constituțională. Potrivit art. 24 din Constituţie, 
dreptul la apărare este garantat. În tot cursul procesului, părţile au dreptul să fie asistate de un avocat, ales 
sau numit din oficiu. 

În doctrină se arată că dreptul la apărare are două accepţiuni: una materială şi alta formală. În 
sens material, mai larg, el cuprinde întregul complex de drepturi şi garanţii procesuale care sunt instituite 
de lege pentru a da posibilitate părților să-şi apere interesele legitime: dreptul de a face cereri, de a lua 
cunoştinţă de actele de la dosar, de a propune probe, de a-i recuza pe Judecători şi pe procurori, de a 
participa la dezbateri, de a pune concluzii, de a exercita căile de atac. În sens formal, mai restrâns, dreptul 
de apărare înseamnă dreptul părții de a-şi angaja un apărător. 

Mai recent s-a impus opinia în sensul că dreptul la apărare este asigurat prin: 

a) modul cum sunt organizate şi funcţionează instanţele judecătoreşti 

b) existenţa unor dispoziţii procedurale - art. 85 C. proc. civ., art. 112 C. proc. civ., art. 115 C. 
proc. civ., 132 C. proc. civ., art. 114! şi 116 C. proc. civ., art. 128 C. proc. civ., art. 138 C. proc. civ., art. 
146 C. proc. civ., art. 156 C. proc. civ. 

c) asistarea de către un avocat - O garanţie importantă a dreptului de apărare o constituie şi 


asistenţa juridică gratuită - art. 74-81 C. proc. civ.. 


f) Principiul rolului activ al judecătorului 

Rolul activ al judecătorului se manifestă, în fapt, în următoarele aspecte principale: 

- dă calificarea exactă cererii, în funcţie de conţinutul său, iar nu în funcție de denumirea dată de 
parte. Potrivit art. 84 C. proc. civ., cererea de chemare în judecată sau pentru exercitarea unei căi de atac 
este valabil făcută chiar dacă poartă o denumire greşită. Desigur, pentru respectarea principiilor 
contradictorialităţii şi al dreptului la apărare, instanţa trebuie să pună în discuţia părţilor noua calificare a 


cererii; 


- potrivit art. 129 alin. 2 teza I C. proc. civ., judecătorul conduce desfăşurarea procesului civil, 
veghează la respectarea dispoziţiilor legale şi are puterea de a fixa termenele şi de a ordona măsurile 
necesare judecării cererii (prezentarea unor probe, conexarea sau disjungerea pricinilor, suspendarea 
judecății, etc.). 

- judecătorul poate invoca din oficiu încălcarea normelor imperative; 

- în cazul în care părţile nu sunt asistate sau reprezentate de avocat sau de mandatarii prevăzuţi la 
art. 68 alin. 5 (doctori sau licenţiaţi în drept, mandatari în pricinile soţului sau ale rudelor până la gradul 
IV inclusiv), judecătorul le va da îndrumări cu privire la drepturile şi obligaţiile ce le revin în proces (art. 
129 alin. 3 C. proc. civ.). 

Astfel, la prima zi de înfăţişare, preşedintele completului îi va pune în vedere pârâtului, care nu 
este reprezentat sau asistat de avocat, să arate excepţiile, dovezile şi toate mijloacele sale de apărare, 
despre care se va face vorbire în încheierea de şedinţă; instanţa va acorda, la cerere, un termen pentru 
pregătirea apărării şi depunerea întâmpinării (art. 118 alin. final C. proc. civ.); preşedintele va atrage 
atenţia părţilor asupra termenului şi condiţiilor în care pot cere probe şi contraprobe (art. 167 şi 212 alin. 
2 C. proc. civ.). Atunci când înlătură depoziţiile martorilor favorabili uneia din părți pe considerentul că 
cele declarate trebuie privite cu rezervă, ele neinspirând destulă încredere, instanţa trebuie să dea părții 
respective posibilitatea de a audia eventual şi alți martori care ar putea să confirme susţinerile ei în 
apărare. De asemenea, facultatea pe care art. 225 C. proc. civ. o acordă instanţei de a socoti neprezentarea 
la interogatoriu a părţii legal chemate în acest scop, ori refuzul ei de a răspunde, ca o mărturisire completă 
sau numai ca un început de dovadă în folosul părţii potrivnice, nu scuteşte instanţa de a-şi exercita rolul 
activ în descoperirea adevărului. În toate cazurile în care este posibilă administrarea altor probe, lipsa la 
interogatoriu sau refuzul de a răspunde va fi socotit numai ca un început de dovadă, care urmează să fie 
completat cu alte probe, prin care să se poată stabili împrejurările reale ale cauzei; preşedintele trebuie să 
explice părţilor consecinţele actelor de dispoziţie (renunţarea la judecată sau la dreptul subiectiv, 
tranzacţia) pe care vor să le săvârşească. Atunci când li se înfăţişează acte de dispoziţie ale părţilor 
instanţele sunt datoare să verifice dacă aceste acte nu urmăresc un scop ilicit, fiind potrivnice legilor, 
intereselor statului sau ale terţilor, sau nu sunt rezultatul unui viciu de consimțământ. În cazul în care se 
constată o atare situaţie, instanţa va respinge cererea şi va trece mai departe la judecata cauzei 

- cu privire la situaţia de fapt şi motivarea în drept pe care părţile le invocă în susţinerea 
pretențiilor şi apărărilor lor, judecătorul este în drept să le ceară acestora să prezinte explicaţii, oral sau în 
scris, precum şi să pună în dezbaterea lor orice împrejurări de fapt ori de drept, chiar dacă nu sunt 
menţionate în cerere sau în întâmpinare (art. 129 alin. 4 C. proc. civ.). Astfel, instanța poate pune în 
discuţia părților necesitatea lărgirii cadrului procesual prin introducerea în proces şi a altor persoane. 
Instanţa nu poate însă din oficiu să dispună introducerea în proces a terţilor, pentru că s-ar încălca astfel 

- judecătorii au îndatorirea să stăruie, prin toate mijloacele legale, pentru a preveni orice greşeală 
privind aflarea adevărului în cauză, pe baza stabilirii faptelor şi prin aplicarea corectă a legii, în scopul 
pronunțării unei hotărâri temeinice şi legale. Ei vor putea ordona administrarea probelor pe care le 
consideră necesare, chiar dacă părţile se împotrivesc (art. 129 alin. 5 C. proc. civ.). 

Tocmai datorită acestei obligaţii a judecătorilor, acţiunea nu poate fi respinsă ca nedovedită, ci 
numai ca nefondată sau neîntemeiată. 

- în exerciţiul rolului activ, judecătorul poate urmări şi atenuarea unor dispoziţii legale restrictive, 


prin aplicarea altor dispoziţii legale. 


De pildă, partea care nu propus probele prin cererea de chemare în judecată, prin întâmpinare ori 
la prima zi de înfăţişare este decăzută din dreptul de a mai propune probe (art. 138 C. proc. civ.). Dacă 
însă partea, care nu a fost asistată sau reprezentată de avocat, nu a solicitat dovada din pricina neştiinţei 
sau lipsei de pregătire atunci instanţa, în temeiul art. 138 alin. 1 pct. 4 C. proc. civ., va putea admite şi 


proba propusă după prima zi de înfăţişare. 


g) Principiul disponibilităţii 


a) dreptul persoanei interesate de a porni sau nu acţiunea civilă 

Ca regulă, instanţa civilă nu se sesizează din oficiu, ci procesul civil trebuie să fie declanşat, 
printr-o cerere de chemare în judecată, de partea care pretinde că cel pe care l-a chemat în judecată i-a 
încălcat sau îi contestă un drept (art. 109 C. proc. civ.). În procesul civil român, disponibilitatea nu este 
absolută, întrucât, pentru ocrotirea unor persoane sau interese, legiuitorul a recunoscut legitimare 
procesuală activă şi altor persoane sau organe decât titularul dreptului. Astfel, în condiţiile art. 45 alin. 1 
C. proc. civ. Ministerul Public poate porni acţiunea civilă ori de câte ori este necesar pentru apărarea 
drepturilor şi intereselor legitime ale minorilor, ale persoanelor puse sub interdicţie şi ale dispăruţilor, 
precum şi în alte cazuri expres prevăzute de lege; autoritatea tutelară poate sesiza instanţa cu cereri având 
ca obiect ocrotirea minorilor, decăderea din drepturile părinteşti, obligarea la plata pensiei de întreţinere; 
potrivit art. 143 C. fam., punerea sub interdicţie poate fi cerută de autoritatea tutelară, precum şi de toţi 
cei prevăzuţi în art. 115. 

La rândul său, şi instanţa civilă poate să acţioneze din oficiu, cu consecinţa limitării principiului 
divorţului, căruia dintre părinţi vor fi încredinţaţi copiii minori precum şi contribuţia fiecărui părinte la 
cheltuielile de creştere, educare, învăţătură şi pregătire profesională a copiilor, chiar dacă nu a fost 
sesizată cu o asemenea cerere, pentru a evita introducerea ulterioară a unei noi acţiuni, ceea ce nu ar fi în 
interesul copiilor minori; instanţa poate să pronunţe din oficiu punerea sub interdicție sau ridicarea 
acesteia (art. 143 şi 151 C. fam). 

b) dreptul de a determina limitele cererii de chemare în judecată sau ale apărării 

Limitele cererii de chemare în judecată, ale cadrului procesual în care se va desfăşura judecata cu 
privire la obiect (pretenţia concretă dedusă judecății) şi la persoanele care stau în proces, sunt fixate de 
către reclamant. 

Cât priveşte obiectul, art. 129 alin. 6 C. proc. civ. prevede că în toate cazurile, judecătorii 
hotărăsc numai asupra obiectului cererii deduse judecății. Ca atare, instanța nu poate depăşi limitele 
obiectului fixate de reclamant, în sensul că nu poate să acorde mai mult decât s-a solicitat, chiar dacă din 
probe rezultă că reclamantul are dreptul la mai mult, altceva decât s-a cerut sau mai puţin decât s-a cerut. 
A acorda mai puţin decât s-a cerut nu înseamnă că, dacă de exemplu, reclamantul a solicitat obligarea 
pârâtului la 1.000.000 lei, iar din probe rezultă că acesta datorează numai 500.000 lei instanţa îl obligă pe 
pârât doar la această sumă, ci înseamnă a lăsa nesoluţionate capete de cerere cu îndrumarea dată părții să 
se judece separat. 

Cât priveşte latura subiectivă a procesului, în respectarea principiului disponibilității, instanţa nu 


poate introduce din oficiu o altă persoană în proces. Numai părțile pot lărgi sfera subiectivă a procesului, 


prin formularea unei cereri de chemare în judecată a altor persoane (art. 57-59 C. proc. civ.), chemării în 
garanţie (art. 60-63 C. proc. civ.) sau arătării titularului dreptului (art. 64-66 C. proc. civ.). De asemenea, 
terții pot solicita să participe la judecată, sub forma cererii de intervenţie voluntară (art. 49-56 C. proc. 
civ.). În exerciţiul rolului activ, judecătorul poate, cel mult, să atragă atenţia părţilor asupra necesităţii 
introducerii în proces şi a altor persoane. 

Instanţa nu este ţinută de temeiul juridic al cererii, care este fundamentul raportului juridic dedus 
judecății. Ea are posibilitatea ca, după ce pune această problemă în discuţia părţilor, să schimbe 
calificarea juridică pe care reclamantul a dat-o cererii sale. Şi atunci când procedează astfel, instanţa 
indicat, instanţa să se pronunţe în raport de acesta. 

Limitele apărării sunt determinate de pârât, în funcţie de interesele sale procesuale. De pildă, 
ştiind că, în condiţiile art. 103 C. proc. civ., dacă nu depune întâmpinare în termen, atunci când aceasta 
este obligatorie, este decăzut din dreptul de a mai propune probe şi de a invoca excepţii relative, pârâtul 
poate decide dacă depune sau nu întâmpinare. Instanţa, în exerciţiul rolului său activ, poate să atragă 
atenţia pârâtului asupra drepturilor procesuale pe care acesta le are. 

c) dreptul de a renunţa la judecată sau la dreptul subiectiv, dreptul de achiesare şi dreptul de a 
stinge litigiul printr-o tranzacție 

Reclamantul poate să renunţe la judecată (art. 246 C. proc. civ.) sau la dreptul subiectiv (art. 247 
C. proc. civ.), pârâtul poate să achieseze, să recunoască pretenţiile reclamantului ori partea care a pierdut 
procesul să recunoască hotărârea prin care a fost obligat la o prestație către cealaltă parte; ambele părți pot 
conveni să stingă litigiul printr-o tranzacţie (art. 271 C. proc. civ.). 

Aceste drepturi există şi atunci când procesul a fost pornit de o altă persoană decât titularul 
dreptului, pentru că şi în acest caz, titularul va fi introdus în proces. Art. 45 alin. 2 C. proc. civ. prevede că 
în cazul în care procurorul a pornit acţiunea, titularul dreptului la care se referă acţiunea va fi introdus în 
proces şi se va putea folosi de dispozițiile prevăzute în art. 246-247 şi 271-273, iar în cazul în care 
procurorul şi-ar retrage cererea, va putea cere continuarea judecății. Din acest text rezultă că titularul 
dreptului va fi introdus în proces în calitate de reclamant, de vreme ce poate să renunţe la judecată sau la 
dreptul subiectiv ori poate să ceară continuarea judecății. 

Sunt situaţii când dreptul de a renunţa la judecată nu poate fi exercitat. 

Astfel, dacă procurorul sau autoritatea tutelară au introdus o acţiune pentru obligarea unuia dintre 
părinţi la plata pensiei de întreţinere pentru copilul aflat în îngrijirea celuilalt părinte, în proces va fi citat 
şi părintele căruia îi este încredinţat copilul. Acesta nu este îndreptăţit să retragă acţiunea, deoarece titular 
al dreptului la întreţinere este copilul, iar părintele (ca de altfel, nici autoritatea tutelară sau procurorul) nu 
poate să renunţe la un drept care nu-i aparţine. Dacă instanţa va constata că părintele căruia îi este 
încredinţat copilul are condiţii materiale satisfăcătoare pentru creşterea şi educarea lui, va respinge 
acţiunea ca nefondată. 
să verifice actele de dispoziţie ale părților şi să nu le dea curs, continuând judecata, dacă urmăresc 
încălcarea unor norme imperative, fraudarea intereselor părților sau ale unor terţi. 

d) dreptul de a ataca sau nu hotărârea prin intermediul căilor legale de atac 

Partea care a pierdut procesul poate să ceară reformarea sau retractarea ei prin intermediul căilor 
legale de atac. Aceeaşi parte poate însă să şi achieseze la hotărâre fie în mod expres, declarând că renunţă 


la calea de atac (art. 267 C. proc. civ.) fie tacit, prin executarea de bună voie a hotărârii. Desigur că, dacă 


privire la soluţia dată tuturor capetelor de cerere, fie poate să limiteze critica la anumite aspecte. Se poate 
vorbi în acest caz de una din limitele devoluţiunii apelului (tantum devolutum quantum apellatum) ceea ce 
înseamnă că instanța de apel nu va cerceta legalitatea şi temeinicia hotărârii atacate decât în limitele 
criticii formulate de apelant. 

Astfel, în condiţiile art. 45 alin. final C. proc. civ. procurorul poate, în condiţiile legii, să exercite 
căile de atac împotriva oricăror hotărâri. Procurorul are acest drept indiferent dacă a participat sau nu la 
judecata pricinii în care s-a pronunţat hotărârea atacată. 

e) dreptul de a cere executarea hotărârilor judecătoreşti 


Dacă debitorul nu-şi execută de bună voie obligaţia înscrisă în titlul executor creditorul are 


hotărârilor date în favoarea minorilor, interzişilor, dispăruţilor, precum şi a altor categorii de persoane, în 
condiţiile legii (art. 45 alin. final C. proc. civ.). De asemenea, pentru sumele datorate cu titlu de obligaţie 
de întreţinere sau de alocaţie pentru copii, precum şi în cazul sumelor datorate cu titlu de despăgubiri 
pentru repararea pagubelor cauzate prin moarte, vătămarea integrităţii corporale sau a sănătăţii, când 
executarea se face asupra salariului sau asupra altor venituri periodice cunoscute realizate de debitor, 
înfiinţarea popririi se dispune de instanţa de fond, din oficiu, de îndată ce hotărârea este executorie 


potrivit legii (art. 453 alin. 2 C. proc. civ.). 


h) Principiul publicităţii 

Potrivit art. 126 din Constituţie, şedinţele de judecată sunt publice, afară de cazurile prevăzute de 
lege. Un conţinut similar are şi art. 121 alin. 1 C. proc. civ. 

Acest principiu presupune că procesul civil, cu excepţia deliberării, se desfăşoară în prezenţa 
părților dar şi a oricărei persoane străine de litigiu care doreşte să asiste la dezbateri. 

De la acest principiu există şi excepţii, permise chiar de textul constituțional. 

Astfel, în condiţiile art. 121 alin. 2 C. proc. civ. instanţa poate să dispună ca dezbaterile să se facă 
în şedinţă secretă, dacă dezbaterea publică ar vătăma ordinea sau moralitatea publică sau pe părţi. În acest 
caz, părţile vor putea fi însoţite, în afară de apărătorii lor, de cel mult două persoane desemnate de ele. 

Faptul că în anumite cazuri judecata se face în camera de consiliu, nu înseamnă că şedinţa este 
secretă în sensul art. 121 alin. 2 C. proc. civ. Legiuitorul a îngăduit să se înlăture publicitatea în acest caz 
nu pentru că dezbaterea publică ar vătăma ordinea sau moralitatea publică sau pe părţi, ci din necesitatea 
de a se asigura soluționarea rapidă a incidentului procedural sau a cererii respective. 

Şedinţa secretă va fi dispusă de instanţă în şedinţă publică. 

Indiferent dacă judecata are loc în şedinţă publică sau în camera de consiliu, hotărârea se 


pronunţă în şedinţă publică (art. 121 alin. final C. proc. civ.), sub sancţiunea nulității. 


i) Principiul nemijlocirii 


Acest principiu presupune obligaţia instanţei de a cerceta direct şi nemediat toate elementele care 
interesează dezlegarea pricinii. Potrivit art. 169 alin. 1 C. proc. civ., administrarea probelor se face în faţa 
instanţei de judecată, dacă legea nu dispune altfel. 

Excepţii de la acest principiu: 

- când administrarea dovezilor urmează să se facă în altă localitate, ea se va îndeplini, prin 
delegaţie, de către o instanţă de acelaşi grad sau chiar mai mică în grad, dacă în acea localitate nu există o 
instanţă de acelaşi grad (art. 169 alin. 4 C. proc. civ.). Textul reglementează comisia rogatorie 

- când există urgenţă în administrarea unei probe - să se constate mărturia unei persoane, părerea 
unui expert, starea unor lucruri mobile sau imobile, ori să dobândească recunoaşterea unui înscris, a unui 
fapt ori a unui drept (art. 235-241 C. proc. civ.). 

- dovezile administrate de o instanţă necompetentă câştigate judecății iar instanţa competentă nu 
va dispune refacerea lor decât pentru motive temeinice (art. 160 C. proc. civ.). Situaţia este aceeaşi în 
cazul în care se perimă o cerere şi ulterior este formulată o nouă cerere de chemare în judecată. În noul 
proces părţile se pot folosi de dovezile administrate în cursul judecării cererii perimate, în măsura în care 
noua instanţă socoteşte că nu este de trebuinţă refacerea lor (art. 254 alin. 2 C. proc. civ.); 

- instanţa care soluţionează cererea de strămutare poate decide, în caz de admitere, ca actele 
îndeplinite de instanţă înainte de strămutare, să fie păstrate (art. 40 alin. 4 C. proc. civ.). Se păstrează 
aşadar, şi probele administrate înainte de strămutare, instanţa sesizată în aceste condiţii nemaidispunând 


refacerea lor. 


j) Principiul continuității 

Principiul continuității este în strânsă legătură cu principiul nemijlocirii şi constă în cerința ca 
judecarea pricinii să se facă de la început până la sfârşit, de acelaşi complet de judecată, într-o singură 
şedinţă care se încheie prin deliberarea judecătorilor şi pronunţarea hotărârii. Întrucât este necesar să se 
asigure şi realizarea altor principii fundamentale precum contradictorialitatea, dreptul de apărare etc., în 
sistemul nostru procesual civil continuitatea este limitată la cerința ca hotărârea să fie pronunţată de 
judecătorii care au făcut parte din completul de judecată în faţa căruia au avut loc dezbaterile în fond. 

Încălcarea acestui principiu atrage, potrivit art. 304 pct. 2 C. proc. civ., casarea hotărârii atacate 


cu recurs. 


CAPITOLUL al III-lea 
ACTIUNEA CIVILA 


1. Definiţie 

Acţiunea civilă ar putea fi definită ca fiind ansamblul mijloacelor procesuale prin care se poate 
realiza protecţia judiciară a drepturilor subiective şi a situaţiilor juridice ocrotite de lege. 

Se impune precizarea că acţiunea nu se identifică cu cererea de chemare în judecată, aceasta din 


urmă fiind doar un element al acţiunii civile, o formă de manifestare a acţiunii. 


2. Elementele acţiunii civile 
Orice acţiune civilă presupune existenţa a trei elemente: părţi, obiect şi cauză. 
Părţile sunt titularul dreptului subiectiv încălcat sau contestat şi cel despre care se pretinde că l-a 


împiedicat pe titular în exercițiul normal al dreptului. Din momentul în care acțiunea civilă este 


declanşată, aceste persoane dobândesc calitatea de părți în proces şi vor avea o denumire specifică în 
funcţie de mijlocul procesual din conţinutul acţiunii care a fost folosit. 

Astfel, în cererea de chemare în judecată părțile se numesc reclamant şi pârât , în apel: apelant şi 
intimat, în recurs: recurent şi intimat, în contestaţia în anulare: contestator şi intimat, în revizuire: 
revizuent şi intimat, în faza executării silite: creditor şi debitor. 

Părţi în procesul civil sunt persoanele între care există raportul juridic dedus judecății şi nu 
reprezentanţii lor, legali sau convenţionali, care stau fizic în proces. Se poate spune aşadar că părțile stau 
„Juridic” în proces pentru că lor le va fi opozabilă hotărârea pronunţată iar nu reprezentanților lor. 

De asemenea, au calitatea de parte şi persoanele sau organele cărora, deşi nu fac parte din 
raportul juridic conflictual, legiuitorul le-a recunoscut calitate procesuală activă (ex: autoritatea tutelară, 
procurorul). 

Având în vedere definiția dată acţiunii civile înseamnă că obiectul său este protecția unui drept 
sau a unor interese pentru realizarea cărora calea justiției este obligatorie. 

În momentul în care se recurge la acţiune, practic la unul din elementele sale, obiectul acţiunii 
civile se individualizează în funcţie de elementul procesual folosit. 

Astfel: 

- obiectul cererii de chemare în judecată este pretenţia concretă a reclamantului, ceea ce solicită 
prin cerere: executarea sau rezilierea ori rezoluţiunea unui contract; plata unei sume de bani; predarea 
unui bun etc. Obiectul cererii de chemare în judecată este important pentru determinarea competenţei, a 
admisibilităţii unor mijloace de probă, fixarea taxei judiciare de timbru şi a timbrului judiciar iar instanţa 
este legată de obiect în sensul că nu poate acorda mai mult, mai puţin sau altceva decât s-a cerut; 

- excepţiile procesuale au ca obiect încălcarea unor norme de organizare judecătorească, de 
competenţă sau de procedură propriu-zisă (excepţiile de procedură) sau lipsuri privitoare la exerciţiul 
dreptului la acţiune (excepţiile de fond); 

- măsurile asigurătorii au ca obiect indisponibilizarea şi conservarea unor bunuri, pentru a se evita 
distrugerea sau înstrăinarea acestora ori diminuarea activului patrimonial al debitorului; 

- căile de atac au ca obiect schimbarea, anularea, modificarea sau casarea hotărârilor judecătoreşti 
atacate; 

- executarea silită are ca obiect bunurile debitorului care pot fi valorificate pentru realizarea 
creanţei creditorului (executare silită indirectă) sau obligaţia de a face sau de a nu face, înscrisă în titlul 
executoriu (executare silită directă). 

Cauza acţiunii civile este scopul urmărit de acela care apelează la acţiune, fie pentru a pretinde fie 
pentru a se apăra. 

Deosebit de importantă este distincţia dintre cauza acţiunii şi cauza cererii de chemare în 
judecată, aceasta din urmă fiind temeiul juridic al cererii, fundamentul raportului litigios. De pildă, dacă 
se revendică un bun, cauza acțiunii (scopul) este deținerea abuzivă a bunului de către o persoană şi 
intenţia celui care a acţionat de a redobândi posesia acelui bun. Cauza unei astfel de cereri de chemare în 
judecată (fundamentul raportului juridic) este titlul de proprietate al reclamantului care poate fi un 
contract, o uzucapiune, o succesiune etc. Dacă se cere restituirea unui împrumut cauza acţiunii este 
intenţia de redobândire a bunului împrumutat, pentru că acesta este scopul celui care recurge la acţiune, 
iar cauza cererii de chemare în judecată este contractul de împrumut, pentru că el reprezintă fundamentul 


raportului juridic de împrumut. 


Această distincţie este necesară atunci când se invocă autoritatea de lucru judecat, care presupune 
tripla identitate de părți, obiect şi cauză. Pentru a determina autoritatea de lucru judecat se verifică 
identitatea în privinţa cauzei cererii de chemare în judecată iar nu în privinţa cauzei acţiunii care practic, 
este aceeaşi într-un anumit tip de acţiune. În exemplul anterior, dacă o primă cerere în revendicare, 
întemeiată, de pildă, pe un contract de vânzare-cumpărare, este respinsă, reclamantul nu mai poate 
introduce împotriva aceluiaşi pârât o nouă cerere în revendicare întemeiată pe acelaşi contract, întrucât 
cauza cererii de chemare în judecată este aceeaşi şi deci, există autoritate de lucru judecat. El va putea 
însă să-l cheme în judecată pe acelaşi pârât şi să revendice bunul invocând, drept cauză a noii cereri de 
chemare în judecată, fie un alt contract, o uzucapiune, o succesiune. De această dată nu va mai fi 
autoritate de lucru judecat întrucât cauza cererii de chemare în judecată este diferită. Dacă problema 
autorităţii de lucru judecat s-ar fi cercetat prin analizarea cauzei acțiunii s-ar fi ajuns la concluzia că 
aceasta există întrucât în ambele acţiuni cauza (scopul) este aceeaşi: deținerea abuzivă a bunului şi 
redobândirea lui de către cel care a acţionat. 

Pe de altă parte, cauza cererii de chemare în judecată nu trebuie confundată cu motivul cererii, 
care este temeiul (proba) ce serveşte la justificarea cauzei. De exemplu, atunci când vânzătorul îl cheamă 
în judecată pe cumpărător pentru achitarea preţului vânzării, cauza cererii de chemare în judecată este 
contractul de vânzare-cumpărare iar motivul cererii de chemare în judecată este înscrisul cu care se 
dovedeşte existenţa cauzei, adică existenţa contractului de vânzare-cumpărare. În acest exemplu cauza 


acţiunii este dobândirea preţului. 


3. Condiţiile de exerciţiu ale acţiunii civile 

Înainte de a declanşa un proces civil, o persoană trebuie să stabilească dacă: 

- este titularul unui drept subiectiv încălcat sau contestat ori urmăreşte ocrotirea unui interes 
legal; 

- are interes să acţioneze în justiţie; 

- are calitate procesuală; 

- are capacitatea de a sta în judecată. 

3.1. Afirmarea unui drept 

Potrivit art. 109 alin. 1 C. proc. civ., „oricine pretinde un drept împotriva unei alte persoane 
trebuie să facă o cerere înaintea instanţei competente”. 

A) Condiţii de exercitare a dreptului 

Pentru a putea fi exercitat, dreptul trebuie să îndeplinească anumite condiții: 

- să fie recunoscut şi ocrotit de lege, ceea ce înseamnă că dreptul trebuie să nu intre în conţinutul 
unui raport juridic ilegal. 

- să fie exercitat potrivit scopului economic şi social pentru care a fost recunoscut de lege (art. 3 
alin. 2 din Decretul nr. 31/1954 privitor la persoanele fizice şi persoanele juridice); 

- să fie exercitat cu bună credinţă; 

- să fie actual, să nu fie supus unui termen sau unei condiţii suspensive, adică să fie un drept 
corespunzător unei obligaţii exigibile. Există un moment pentru a acţiona. Înainte ca acest moment să 
apară este prea devreme, după ce acest moment s-a scurs este deja prea târziu, astfel încât cererea 


prematură sau cererea tardivă nu este admisibilă pentru că dreptul de a acţiona nu s-a născut ori s-a stins. 


Această condiţie este necesară în acţiunile prin care se cere realizarea dreptului, nu şi atunci când 
se formulează o acţiune în constatare, când dreptul se constată în starea în care se află, putând fi chiar 
afectat de termen sau condiţie suspensivă. 

Nu înseamnă că drepturile afectate de termen sau condiţie suspensivă sunt lipsite total de 
protecţie juridică deoarece creditorul poate să ceară măsuri de conservare ori asigurare (art. 1016 C. civ.) 
sau să facă o cerere de asigurare a dovezilor (art. 235 C. proc. civ.). 

De la condiţia ca dreptul să fie actual, legiuitorul a stabilit şi excepţii care, asemenea oricărei 
excepţii, sunt de strictă interpretare, ele neputând fi extinse prin analogie. Este cazul acţiunilor preventive, 
reglementate de art. 110 C. proc. civ. 

Astfel: 

a) cererea pentru predarea unui imobil la împlinirea termenului de locaţiune, poate fi făcută chiar 
înainte de împlinirea acestui termen (alin. 1). 

În această ipoteză, locatorul va putea introduce, în mod preventiv, înainte de împlinirea 
termenului din contractul de închiriere, acţiune pentru restituirea, la termen, a imobilului închiriat. 

b) se poate cere, înainte de termen, executarea la termen a unei obligaţii alimentare sau altei 
prestații periodice (alin. 2). 

De pildă, în cazul unei rente viagere sau a unui contract de întreţinere, creditorul întreţinerii poate 
formula acţiunea înainte de data la care datoria devine scadentă. 

c) preşedintele instanţei poate încuviinţa, mai înainte de împlinirea termenului, cereri pentru 
executarea la termen a unor obligaţiuni, ori de câte ori va socoti că cererile sunt îndreptăţite pentru a 
preîntâmpina reclamantului o pagubă însemnată pe care acesta ar încerca-o dacă ar aştepta împlinirea 
termenului (alin. 3). 

O asemenea acţiune este însă profitabilă creditorului care, pentru că legiuitorul îi permite, nu mai 
trebuie să aştepte să se împlinească termenul pentru a constata că debitorul nu-şi execută obligaţia, astfel 
încât numai după acest moment să poată să acţioneze, ci, la scadenţă el are deja un titlu pe care să-l poată 
pune în executare. 

B) Sancţiunea pentru lipsa dreptului 

Dacă în urma unor dezbateri contradictorii, se constată că dreptul pretins de reclamant nu există 
ori acesta nu îndeplineşte condiţiile de validitate impuse de lege pentru a putea fi exercitat (mai puţin cea 
privitoare la caracterul actual) atunci cererea va fi respinsă ca nefondată sau neîntemeiată. 

Dacă dreptul nu este actual, lipsa acestei condiţii poate fi invocată prin intermediul excepţiei de 
prematuritate - excepţie de fond, pentru că este în legătură cu o condiţie de exerciţiu a acţiunii, 
peremptorie (dirimantă) întrucât prin admiterea ei se tinde la respingerea acţiunii şi absolută, pentru că 
normele care reglementează condițiile de exerciţiu ale acţiunii au caracter imperativ. De aceea, această 
excepţie poate fi invocată de oricare dintre părți, de procuror sau instanţă din oficiu, în orice stare a 
pricinii. În cazul în care excepţia este admisă, cererea va fi respinsă ca prematur introdusă. 

După împlinirea termenului sau condiţiei suspensive, atunci când dreptul a devenit actual, 
reclamantul va putea formula o nouă cerere de chemare în judecată, fără să i se poată opune autoritatea de 


lucru judecat de vreme ce în primul proces nu a fost dezbătut fondul dreptului. 


3.2. Interesul 
A) Noţiune. Particularităţi 


Prin interes înţelegem folosul practic, imediat pe care-l are o parte pentru a justifica punerea în 
mişcare a procedurii judiciare. 

Interesul poate să fie material, patrimonial (atunci când se urmăreşte restituirea unui împrumut, 
plata unei datorii, revendicarea unui bun etc) sau moral, nepatrimonial ( ex: în cazul punerii sub 
interdicţie, măsura este de natură să-l apere atât pe cel pus sub interdicție cât şi pe terţii cu care ar putea 
încheia diferite acte juridice). 

Această condiţie trebuie să existe nu numai la declanşarea procedurii judiciare, deci nu numai în 
legătură cu cererea de chemare în judecată, ci pe tot parcursul procesului, ori de câte ori se apelează la 
una sau alta din formele procedurale care alcătuiesc conţinutul acţiunii (cereri, excepţii, exercitarea căilor 
de atac, executare silită etc.). 

În aplicarea acestei idei au fost considerate ca lipsite de interes: 

- partea care a obţinut câştig de cauză nu are interes în exercitarea căii de atac; 

- cererea prin care creditorul urmăreşte aducerea unor valori în patrimoniul debitorului care este 
solvabil; 

- promovarea unei contestaţii în anulare prin care se invocă nelegala citare a adversarului; 

- excepția prin care se invocă o nulitate care nu vatămă pe cel care o invocă; 

- dacă s-a dispus prin hotărâre irevocabilă rezoluţiunea unui contract de vânzare-cumpărare, este 
lipsit de interes să se ceară anularea aceluiaşi contract de vânzare-cumpărare. 

B) Condiţiile interesului 

Pentru a justifica sesizarea instanţei de judecată, interesul trebuie să îndeplinească anumite 
condiţii: 

- să fie legitim, corespunzător cerinţelor legii materiale şi procesuale. 

Exercitarea unui drept subiectiv fără interes legitim, deci împotriva scopului său recunoscut de 
lege, constituie un abuz de drept care trebuie sancţionat (art. 723 alin. 2 C. proc. civ.). 

- să fie născut şi actual, să existe în momentul în care este formulată cererea, pentru că rolul 
judecătorului este de a rezolva litigii deja născute. Un interes eventual, ca şi un interes care a trecut, a fost 
depăşit, nu poate fi luat în considerare. 

Interesul este actual în sensul că dacă cel interesat nu ar recurge la acţiune în momentul respectiv 
s-ar expune prin aceasta la un prejudiciu. 

Sunt însă situaţii în care dreptul nu este actual şi totuşi interesul sesizării instanţei să fie actual. 
De pildă, am văzut că în cazul acţiunilor preventive, reglementate de art. 110 C. proc. civ., dreptul de a 
cere restituirea imobilului, executarea obligaţiei periodice sau a unei alte obligaţii, nu este actual şi totuşi 
interesul în promovarea acţiunii este recunoscut chiar de legiuitor. De asemenea, cererea de asigurare a 
dovezilor, în condiţiile art. 235 C. proc. civ., poate fi făcută chiar şi înainte de declanşarea procesului cu 
privire la fondul dreptului, existând astfel interesul pentru formularea unei asemenea cereri; 

- să fie personal şi direct, adică folosul practic urmărit prin declanşarea procedurii judiciare să 
aparţină celui care recurge la acţiune. 

C) Sancţiunea lipsei interesului 

Lipsa interesului în promovarea oricărei forme procedurale din cadrul acţiunii sau a uneia din 
cerinţele sale se invocă pe cale de excepţie - de fond, peremptorie, absolută. 

Dacă excepţia se admite, acţiunea va fi respinsă pentru lipsă de interes. 

Respingerea acţiunii în aceste condiţii nu poate fi invocată cu autoritate de lucru judecat într-o 


altă acţiune promovată într-un moment în care interesul s-a născut şi întruneşte şi celelalte condiţii. 


3.3. Calitatea procesuală 

A) Noţiune 

Calitatea procesuală presupune existenţa unei identități între reclamant şi cel care este titularul 
dreptului din raportul juridic dedus judecății (calitate procesuală activă), precum şi între pârât şi cel 
obligat în acelaşi raport juridic (calitate procesuală pasivă). 

Referitor la calitatea procesuală activă trebuie reţinut că uneori, din diverse raţiuni, legiuitorul 
recunoaşte legitimare procesuală (numai activă, nu şi pasivă!), şi altor persoane sau organe decât titularul 
dreptului. 

De exemplu: 

- Ministerul Public poate porni acţiunea civilă ori de câte ori este necesar pentru apărarea 
drepturilor şi intereselor legitime ale minorilor, ale persoanelor puse sub interdicţie şi ale dispăruţilor, 
precum şi în alte cazuri expres prevăzute de lege (art. 45 alin. 1 C. proc. civ.); 

- autoritatea tutelară poate să ceară modificarea măsurilor privitoare la drepturile şi obligaţiile 
personale şi patrimoniale dintre părinţii divorțaţi şi copiii minori (art. 44 C. fam.), decăderea din 
drepturile părintești (art. 109 C. fam.), punerea sub interdicţie (art. 143 C. fam.) şi ridicarea interdicţiei 
(art. 151 C. fam.). 

- asociaţiile pentru protecţia consumatorilor au dreptul de a introduce acţiuni în justiţie pentru 
apărarea drepturilor şi intereselor legitime ale membrilor lor (art. 38 lit. h) din Ordonanţa Guvernului nr. 
21/1992 privind protecţia consumatorilor, aprobată şi republicată în temeiul Legii nr. 11/1994, modificată 
prin Legea nr. 37/2002); 

- „organizaţiile neguvernamentale care au ca scop protecţia drepturilor omului au calitate 
procesuală activă în cazul în care discriminarea se manifestă în domeniul lor de activitate şi aduce 
atingere unei comunităţi sau unui grup de persoane (1). Organizațiile prevăzute la alin. (1) au calitate 
procesuală activă şi în cazul în care discriminarea aduce atingere unei persoane fizice, dacă aceasta din 
urmă mandatează organizaţia în acest sens (2)”.- art. 22 din Ordonanţa Guvernului nr. 137/2000 privind 
prevenirea şi sancţionarea tuturor formelor de discriminare, aprobată prin Legea nr. 48/2002. 

În toate aceste cazuri, calitatea procesuală şi interesul, ca una dintre condiţiile de exerciţiu ale 
acţiunii, nu sunt întrunite, ambele, în persoana reclamantului. Interesul, folosul practic urmărit prin 
declanşarea procesului civil se apreciază în raport cu cel pentru care s-a acţionat. Ca atare, şi în situaţiile 
menţionate, pentru pornirea acţiunii se cer a fi îndeplinite toate cele patru condiţii de exerciţiu ale acţiunii 


dar există această particularitate în privinţa interesului care nu aparţine celui care exercită acţiunea. 


B) Justificarea calităţii procesuale 

Întrucât reclamantul este acela care declanşează procedura judiciară, lui îi revine obligaţia de a 
justifica atât calitatea sa procesuală, cât şi calitatea procesuală a pârâtului. Această obligaţie îşi are 
temeiul în art. 112 pct. 3 si 4 C. proc. civ. care prevede că cererea de chemare în judecată trebuie să 
cuprindă, printre alte elemente, obiectul precum şi motivele de fapt şi de drept pe care se întemeiază 
pretenţia reclamantului. 

Examinarea calităţii procesuale a părților se poate face în tot cursul judecății, în Cod nefiind 


stabilită o etapă procesuală limită până la care ar trebui făcută această cercetare. 


C) Transmiterea calităţii procesuale 


Pe parcursul judecății drepturile şi obligaţiile procedurale (care determină calitatea procesuală 
activă sau pasivă) pot fi transmise fie unei alte părți din proces fie unei persoane străine de proces. 


Transmiterea calităţii procesuale poate fi legală sau convențională. 


În cazul persoanelor fizice transmiterea legală a calităţii procesuale se realizează prin succesiune. 
Moştenitorii care acceptă moştenirea preiau drepturile şi obligaţiile autorului lor şi continuă, în locul 
acestuia, procesele privitoare la drepturile sau obligaţiile respective, dobândind calitatea de reclamant sau 
pârât pe care a avut-o şi defunctul. 

Transmiterea legală a calităţii procesuale nu este întotdeauna posibilă. De pildă, dacă pe parcursul 
procesului de divorţ unul dintre soţi decedează, căsătoria încetează prin deces iar instanţa va lua act de 
această împrejurare, nefiind posibil ca procesul să mai continue între soţul supravieţuitor şi moştenitorii 
celuilalt soţ. 

Uneori, deşi pe calea acţiunii se valorifică drepturi strict personale, dacă acţiunea a fost 
promovată de titularul dreptului poate fi continuată de moştenitorii săi, pentru că legiuitorul îngăduie 
aceasta. Este cazul acţiunii în stabilirea filiației faţă de mamă (art. 52 alin. 2 C. fam.), a paternităţii (art. 
59 alin. 2 C. fam.), a acţiunii de tăgadă a paternităţii (art. 54 alin. 2 C. fam.). 


În cazul persoanelor juridice transmiterea legală a calităţii procesuale se realizează prin 


reorganizarea sau transformarea persoanei juridice parte în proces. 

Transmiterea convenţională a calităţii procesuale are loc dacă intervine: 

a) cesiunea de creanţă, cesionarul preluând poziţia procesuală pe care a avut-o cedentul; 

b) preluarea de datorie, care conferă aceluia care a preluat datoria legitimare procesuală pasivă 
faţă de creditorul care a pornit acţiunea; 

c) vânzarea sau donarea bunului litigios, care conferă cumpărătorului sau donatarului calitatea 
procesuală de reclamant ori pârât, după cum aceeaşi calitate a avut-o vânzătorul sau donatorul. 

Din punct de vedere al întinderii, transmiterea calităţii procesuale poate să fie universală, cu titlu 
universal şi cu titlu particular. 

Transmiterea calității procesuale este universală dacă există un singur moştenitor legal sau un 
legatar universal, iar în cazul persoanei juridice atunci când are loc o fuziune, absorbţie, transformare. 

Transmiterea este cu titlu universal când există mai mulţi moştenitori legali ori un legatar cu titlu 
universal, sau se pune problema divizării totale ori parţiale a persoanei juridice. 

Transmiterea cu titlu particular are loc în cazul legatului cu titlu particular sau al transmiterii 
convenţionale. 

Indiferent de felul transmiterii calităţii procesuale, dobânditorul preia procesul în starea în care se 
găseşte în momentul în care are loc transmiterea şi din acest moment judecata se va desfăşura în 
contradictoriu cu el, toate actele de procedură fiind îndeplinite în persoana sa. Tocmai pentru că preia 
procesul în starea în care se află în momentul intervenirii sale, dobânditorul calităţii procesuale nu poate 


să ceară îndeplinirea şi faţă de el a actelor de procedură care fuseseră efectuate anterior. 


D) Sancţiunea lipsei calităţii procesuale 

Lipsa calităţii procesuale poate fi invocată pe cale de excepţie. 

Având în vedere criteriile de clasificare a excepțiilor procesuale, excepția lipsei de calitate 
procesuală poate fi calificată drept o excepţie de fond (pentru că este în legătură cu una din condiţiile de 
exerciţiu ale acţiunii), peremptorie sau dirimantă (pentru că tinde la respingerea acţiunii) şi absolută 


(pentru că normele care reglementează această condiţie de exercițiu au caracter imperativ). Ca atare, 


excepția lipsei de calitate procesuală poate fi invocată de oricare dintre părţi, de procuror sau de instanţă 
din oficiu, în orice stare a pricinii iar admiterea excepţiei face de prisos cercetarea fondului dreptului. 

În urma admiterii excepţiei acţiunea, în diferitele sale componente (cerere de chemare în judecată, 
cerere de intervenţie, cale de atac), se va respinge ca fiind introdusă de o persoană fără calitate procesuală 
sau ca fiind introdusă împotriva unei persoane lipsite de calitate procesuală. 

De vreme ce calitatea procesuală este o condiţie de admisibilitate a acţiunii, apreciem că nu este 


greşită nici soluţia de respingere a cererii ca inadmisibilă, în urma admiterii acestei excepţii de fond. 


3.4. Capacitatea procesuală 

Capacitatea procesuală reprezintă reflectarea pe plan procesual a capacităţii civile din dreptul 
civil material, definită ca fiind „acea parte a capacităţii juridice a persoanei care constă în capacitatea de a 
avea şi de a-şi exercita drepturile civile şi de a avea şi a-şi asuma obligaţii civile, prin încheierea de acte 
juridice”. 

În măsura în care în dreptul civil există capacitate de folosință şi capacitate de exerciţiu, în 
aceeaşi măsură, în dreptul procesual civil există capacitate procesuală de folosință şi capacitate procesuală 


de exerciţiu. 


3.4.1. Capacitatea procesuală de folosinţă 

A) Noţiune. Particularităţi 

Capacitatea procesuală de folosinţă apare ca fiind aptitudinea unei persoane de a avea drepturi şi 
de a-şi asuma obligaţii pe plan procesual. 

Potrivit art. 41 alin. 1 C. proc. civ., „orice persoană care are folosinţa drepturilor civile poate fi 
parte în judecată”. Iar potrivit alin. 2, „asociaţiile sau societăţile care nu au personalitate juridică pot sta în 
judecată ca pârâte, dacă au organe proprii de conducere”. 

Persoanele fizice dobândesc capacitatea de folosinţă la momentul naşterii şi o pierd odată cu 
moartea (art. 7 alin. 1 din Decretul nr. 31/1954). Totuşi, atunci când este vorba de drepturi, acestea sunt 
recunoscute de la data concepţiei, dacă copilul se naşte viu (,, infans conceptus pro nato habetur, quoties 
de ejus commodis agitur ” preluat de art. 7 alin. 2 din Decretul nr. 31/1954). 

Persoanele juridice dobândesc diferit capacitatea de folosinţă, după cum sunt supuse sau nu 
înregistrării. Cele care sunt supuse înregistrării dobândesc capacitatea de folosinţă de la acest moment iar 
celelalte de la data actului de dispoziţie care le înfiinţează, de la data recunoaşterii ori a autorizării lor sau 
de la data îndeplinirii oricărei alte cerinţe prevăzute de lege. 

Şi în cazul persoanelor juridice există un text (art. 33 alin. final din Decretul nr. 31/1954) similar 
art. 7 alin. 2 pentru persoanele fizice, care recunoaşte persoanei juridice capacitate chiar de la data actului 
de înfiinţare (şi înainte de data înregistrării sau de data actului de recunoaştere ori de data îndeplinirii 
celorlalte condiţii) cât priveşte drepturile constituite în favoarea ei şi îndeplinirea obligaţiilor şi a oricăror 
măsuri preliminare ce ar fi necesare, dar numai dacă acestea sunt cerute pentru ca persoana juridică să ia 
fiinţă în mod valabil. 

Capacitatea de folosinţă a persoanei juridice este guvernată de principiul specializării consacrat 
de art. 34 din Decretul nr. 31/1954. Potrivit textului persoana juridică nu poate avea decât acele drepturi 
care corespund scopului ei, stabilit prin lege, actul de înființare sau statut. În aceleaşi condiţii în care 
persoana fizică nu poate sta în proces cu privire la drepturile ce cad sub incidenţa îngrădirii, nici persoana 


juridică nu are capacitate procesuală de folosinţă în măsura incapacității. 


Capacitatea de folosinţă a persoanei juridice încetează odată cu încetarea acesteia prin comasare, 
divizare totală sau dizolvare. 


B) Sancţiunea lipsei capacităţii procesuale de folosinţă 

Codul nu prevede în mod expres sancţiunea ce intervine pentru lipsa capacităţii procesuale de 
folosinţă. În doctrină s-a arătat că actele de procedură săvârşite de o persoană fără capacitate de folosinţă 
ori împotriva unei astfel de persoane sunt lovite de nulitate absolută. Întrucât această persoană nu are 
folosinţa unui anumit drept subiectiv civil, înseamnă că cererea va fi respinsă ca şi când dreptul lipseşte 
deci, va fi respinsă ca nefondată. 

Lipsa capacităţii procesuale de folosinţă se invocă pe cale de excepţie (de fond, peremptorie, 


absolută) de către oricare dintre părți, de procuror sau de instanţă din oficiu, în tot cursul procesului. 


3.4.2. Capacitatea procesuală de exerciţiu 

A) Noţiune. Particularităţi 

Potrivit art. 5 alin. 3 din Decretul nr. 31/1954, capacitatea de exerciţiu este capacitatea persoanei 
de a-şi exercita drepturile şi de a-şi asuma obligaţii, săvârşind acte juridice. 

Capacitatea procesuală de exerciţiu a fost definită ca fiind capacitatea unei persoane, care are 
folosinţa dreptului, de a angaja şi conduce personal procesul, îndeplinind obligaţiile şi realizând drepturile 
procesuale, pentru a valorifica în justiție dreptul litigios. Cu alte cuvinte, ea este capacitatea de a sta în 
judecată. 

Persoana fizică dobândeşte capacitatea de exerciţiu la vârsta de 18 ani. Minora de 16 (15) ani 
care se căsătoreşte dobândeşte capacitate de exercițiu deplină. Capacitatea de exercițiu încetează prin 
deces, punere sub interdicție, anularea căsătoriei înainte ca minora să fi împlinit vârsta de 18 ani. 

Persoana juridică dobândeşte capacitatea de exerciţiu la data înființării sale şi o pierde la 
momentul încetării printr-unul din modurile de încetare prevăzute de lege. 

Mai este de reţinut şi că art. 41 alin. 2 C. proc. civ., potrivit căruia asociaţiile şi societăţile care nu 
au personalitate juridică pot sta în judecată ca pârâte dacă au organe proprii de conducere, recunoaşte 
acestora nu numai capacitate procesuală de folosinţă ci şi capacitate procesuală de exerciţiu. Aceste 
asociaţii sau societăţi nu pot acţiona ca reclamante, ci pot avea doar calitatea de pârâte. 

Se poate însă întâmpla ca o persoană să aibă capacitate de folosinţă dar să nu aibă capacitate de 
exerciţiu. Potrivit art. 42 C. proc. civ., „persoanele care nu au exerciţiul drepturilor lor nu pot sta în 
judecată decât dacă sunt reprezentate, asistate sau autorizate în chipul arătat în legile sau statutele care 
rânduiesc capacitatea sau organizarea lor”. 

a) Reprezentarea intervine în privinţa persoanelor fizice lipsite de capacitate de exerciţiu: 
minorul care nu a împlinit vârsta de 14 ani şi persoana pusă sub interdicţie. Aceştia nu stau personal în 
proces ci prin reprezentanţii lor legali care pentru minor sunt părinţii sau, în lipsa acestora, tutorele, iar 
pentru cel pus sub interdicţie, tutorele sau curatorul provizoriu, numit până la soluţionarea cererii de 
punere sub interdicție. 

Codul reglementează şi posibilitatea reprezentării legale temporare, impusă de o situaţie 
deosebită. În condiţiile art. 44 alin. 1 C. proc. civ. în caz de urgență, dacă persoana fizică lipsită de 
capacitatea de exercițiu a drepturilor civile nu are reprezentant legal, instanţa, la cererea părţii interesate, 
va putea numi un curator special, care să o reprezinte până la numirea reprezentantului legal. În al doilea 


rând, curatorul special poate fi numit ori de câte ori există un conflict de interese între reprezentant şi 


reprezentat. Astfel, atunci când la moştenirea părintelui vine copilul minor în concurs cu părintele 
supravieţuitor, minorul şi părintele supravieţuitor au, fiecare, un interes propriu la moştenire care poate 
veni în conflict cu interesul celuilalt. Numirea curatorului este necesară şi în orice litigiu de ieşire din 
indiviziune, chiar dacă indiviziunea nu provine din succesiune, dacă printre coindivizari, alături de copilul 
minor, figurează unul sau ambii părinți ai acestuia. Dacă sunt mai mulţi copii minori, care au între ei 
interese contrare, pentru fiecare se va numi un curator. 

b) Asistarea este necesară pentru ocrotirea intereselor persoanelor cu capacitate de exerciţiu 
restrânsă. Având în vedere dispoziţiile art. 9 alin. 1 din Decretul nr. 31/1954 capacitate de exercițiu 
restrânsă are minorul care a împlinit vârsta de 14 ani. 

Minorul între 14-18 ani va fi citat şi va sta personal în proces, dar va fi asistat de părinţi sau, în 
lipsa acestora de tutore care, pentru a-i întregi capacitatea semnează alături de minor cererile adresate 
instanţei. Dacă pe parcursul procesului copilul împlineşte vârsta de 14 ani, reprezentarea se transformă în 
asistare şi minorul va trebui citat personal, alături de părinţi sau tutore care din acest moment nu îl mai 
reprezintă ci doar îl asistă. 

În litigiile ce izvorăsc din contractul de muncă se citează numai minorul personal şi tot el 
efectuează exclusiv actele de procedură. 

c) Autorizarea intervine în cazul în care reprezentantul legal al celui lipsit de capacitate de 
exercițiu sau ocrotitorul legal al celui cu capacitate de exercițiu restrânsă face acte procesuale de 
dispoziţie: renunţarea la judecată sau la dreptul subiectiv, achiesarea, tranzacţia. 

În aceste cazuri, pentru efectuarea valabilă a actului de procedură respectiv, este necesară 
autorizarea organului competent, de regulă autoritatea tutelară. Uneori efectuarea actului de dispoziţie nu 
este posibilă nici măcar cu autorizarea prealabilă a autorităţii tutelare, cum ar fi renunţarea la judecarea 
acţiunii de tăgadă a paternităţii, a acţiunii pentru stabilirea pensiei de întreţinere. În acest context, 
urmează a fi avute în vedere şi dispoziţiile art. 45! C. proc. civ. potrivit cu care actele procesuale de 
dispoziţie reglementate de art. 246, 247 şi art. 271-273 C. proc. civ. sau de alte dispoziţii legale, făcute în 
orice proces de reprezentanţii persoanelor prevăzute la art. 45 alin. 1 C. proc. civ. (minori, interzişi, 
dispăruţi), nu vor împiedica judecata, dacă instanţa apreciază că ele nu sunt în interesul acelor persoane. 

Autorizarea trebuie să fie anterioară săvârşirii actului. În cazul în care în mod eronat instanţa a 
luat în considerare un act de dispoziţie săvârşit în lipsa autorizării prealabile, actul este lovit de nulitate. 
Sancţiunea nu poate fi înlăturată prin obţinerea ulterioară a autorizării, pentru că aceasta este o condiţie de 


validitate a actului şi, ca atare, trebuie să existe la momentul îndeplinirii actului respectiv. 


B) Sancţiunea lipsei capacităţii procesuale de exerciţiu 

Atât în cazul persoanei fizice cât şi al persoanei juridice, „actele de procedură îndeplinite de cel 
care nu are exerciţiul drepturilor procedurale sunt anulabile” (art. 43 alin. 2 C. proc. civ.). Soluţia este 
aceeaşi pentru actele săvârşite de cel cu capacitate de exercițiu restrânsă care nu a fost asistat de 
ocrotitorul legal, atunci când asistarea este obligatorie. Prin urmare, sancţiunea este nulitatea relativă a 
actelor de procedură săvârşite în aceste condiţii. 

Lipsa capacităţii procesuale de exercițiu se invocă pe cale de excepţie (de fond, peremptorie, 
absolută), „în orice stare a pricinii” (art. 43 alin. 1 C. proc. civ.). Ca atare, deşi excepţia este în legătură cu 
ocrotirea intereselor unei părți, şi deci ar trebui calificată drept o excepţie relativă, ea poate fi ridicată nu 
numai în primă instanță până la prima zi de înfăţişare, ci chiar direct în apel sau recurs. Mai mult, 


excepţia poate fi ridicată nu numai de partea ale cărei interese sunt ocrotite prin consacrarea sancțiunii, 


dar şi de cealaltă parte, care nu poate fi obligată să accepte o judecată în care actele de procedură ale 
adversarului, inclusiv hotărârea, stau sub semnul nesiguranţei dedusă din riscul anulării lor. La rândul lor 
procurorul şi instanţa din oficiu pot invoca această excepţie. 

Anularea actelor de procedură făcute de cel care nu are capacitate procesuală de exerciţiu nu 
intervine automat, la termenul la care se constată neregularitatea procedurală. Potrivit art. 161 alin. 1 C. 
proc. civ., „când instanţa constată lipsa capacităţii de exerciţiu a drepturilor procedurale ale părţii...se 
poate da un termen pentru împlinirea acestor lipsuri”. Acoperirea acestor neregularități se face prin 
intervenirea în proces a reprezentantului sau ocrotitorului legal care ratifică actele săvârşite de incapabil 
(art. 43 alin. 2 C. proc. civ.). Numai dacă „lipsurile nu se împlinesc”(art. 161 alin. 2 C. proc. c1v.), ceea ce 
înseamnă fie că reprezentantul sau ocrotitorul legal nu au intervenit în proces fie nu au ratificat actele 
incapabilului, cererea va fi anulată. În cazul în care sunt confirmate numai o parte din acte, nulitatea va 


afecta numai actele neratificate. 


4. Clasificarea acţiunilor civile 

4.1. Clasificarea acţiunilor în funcţie de scopul material urmărit de reclamant 

În funcţie de acest criteriu, se disting: acţiuni în realizarea dreptului, acţiuni în constatare şi 
acţiuni în constituire de drepturi. 

a) Acţiunile în realizarea dreptului (numite şi în condamnare, în adjudecare sau în executare), 
reglementate de art. 109 alin. 1 C. proc. civ., sunt acelea prin care reclamantul, ce se pretinde titularul 
unui drept, solicită instanţei să îl oblige pe pârât să-i respecte dreptul, iar dacă acest lucru nu mai este 
posibil, să îl oblige la despăgubiri pentru prejudiciul suferit. 

Specific acestor acţiuni este faptul că hotărârea prin care instanța se pronunţă asupra lor este 
susceptibilă de executare silită, constituind titlu executoriu. 

Au acest caracter acţiunea în revendicare, acţiunea prin care se solicită restituirea unui bun sau 
plata unei sume de bani, acţiunea prin care se solicită executarea ori anularea sau constatarea nulității unui 
contract, acţiunea pentru repararea pagubei cauzate printr-un fapt ilicit, etc. 

b) Acţiunile în constatare (numite şi acţiuni în recunoaşterea dreptului sau în confirmare), 
reglementate de art. 111 C. proc. civ., sunt acelea prin care reclamantul solicită instanţei să constate 
existenţa unui drept al său împotriva pârâtului sau inexistenţa unui drept al pârâtului împotriva sa, fără ca 
instanţa să condamne la executarea unei prestații. 

Acţiunea în constatare prezintă anumite particularități faţă de acţiunea în realizare: 

1. pe calea acestei acţiuni se poate cere numai constatarea existenţei sau neexistenţei unui drept 
nu şi a unui fapt. Dacă s-ar cere constatarea unei situaţii de fapt acţiunea trebuie respinsă ca inadmisibilă, 
constatarea unei situaţii de fapt putând fi făcută în cadrul procedurii speciale a asigurării dovezilor (art. 
235-241 C. proc. civ.); 

2. de vreme ce prin acţiune se solicită doar să se constate existența sau neexistenţa unui drept, 
hotărârea pronunţată într-o acţiune în constatare nu constituie titlu executoriu şi nu poate fi pusă în 
executare silită. Aceasta este valabil în ce priveşte soluţia dată capătului principal de cerere. Dacă însă 
prin hotărâre s-au acordat şi cheltuieli de judecată, această parte a hotărârii poate fi pusă în executare; 

3. art. 111 teza a Il-a C. proc. civ. prevede că acţiunea în constatare nu poate fi exercitată dacă se 
poate cere realizarea dreptului. Prin urmare, acţiunea în constatare are un caracter subsidiar faţă de 
acţiunea în realizare şi va fi respinsă ca inadmisibilă dacă partea poate să ceară realizarea dreptului a cărui 


constatare solicită. În aprecierea caracterului subsidiar trebuie avut în vedere că art. 111 C. proc. civ. se 


referă la toate mijloacele de realizare a dreptului, inclusiv la contestaţia la executare, şi nu numai la 
acţiunea în realizare de drept comun. 

Acţiunile în constatare pot primi mai multe clasificări: 

- acțiuni în constatare pozitive prin care se cere să se constate existenţa unui drept al 
reclamantului şi acţiuni în constatare negative prin care se cere să se constate inexistența unui drept al 
pârâtului faţă de reclamant; 

- acţiuni în constatare declaratorii, interogatorii şi provocatorii. 

Acţiunile în constatare declaratorii sunt acelea prin care se solicită instanţei constatarea existenţei 
sau inexistenţei unui raport juridic. 

Acţiunile în constatare interogatorii sunt acelea prin care titularul dreptului, în mod preventiv, 
cheamă în judecată o persoană care ar putea eventual să-i conteste dreptul, pentru a fi întrebată, a 
răspunde şi a se consemna dacă îi recunoaşte sau nu dreptul. Însă, reclamantul trebuie să justifice un 
interes pentru această constatare, pentru că dacă pârâtul nu-l împiedică în exercițiul normal al dreptului, 
acţiunea nu se justifică şi poate constitui chiar un abuz de drept. 

Au acest caracter: acţiunea prin care moştenitorii legali cer pârâtului care pretinde că este legatar 
universal să prezinte testamentul, în caz contrar, reclamanţii fiind moştenitori ai întregii averi; acţiunea 
prin care moştenitorii de rang inferior ar cere unui moştenitor preferabil să declare dacă acceptă 
succesiunea sau renunță la ea; acţiunea prin care partea dintr-un contract susceptibil de anulare, ar cere 
celeilalte părți să opteze între a invoca nulitatea sau a confirma-o. 

Acţiunile în constatare provocatorii sunt acelea prin care titularul unui drept cheamă în judecată 
pe cel care, prin atitudinea sau prin actele sale (invocând el însuşi un drept) îl împiedică pe reclamant în 
exerciţiul normal al dreptului, pentru ca pârâtul să-şi valorifice pretenţiile sau să-şi dovedească dreptul, 
sub sancţiunea de a nu-l mai putea invoca, dacă nu-l demonstrează. 

c) Acţiunile în constituire de drepturi (numite şi în transformare) sunt acele acţiuni prin care 
reclamantul solicită aplicarea legii la anumite fapte pe care le invocă, în scopul de a crea o situaţie 
juridică nouă între părţi. Altfel spus, sunt acele acţiuni prin care se urmăreşte schimbarea sau desfiinţarea 
unor raporturi juridice vechi şi crearea unor raporturi juridice noi între părți. 

Specific acestor acţiuni este faptul că, în principiu, hotărârile pronunţate asupra lor produc efecte 
numai pentru viitor. 

Intră în această categorie acţiunea de divorţ, acţiunea pentru încuviințarea sau desfacerea 
adopţiei, acţiunea pentru punerea sub interdicţie sau ridicarea interdicției. 

Sunt însă şi hotărâri pronunţate în acţiuni în constituire de drepturi care produc efecte retroactiv, 
cum este cazul acţiunii de anulare a căsătoriei, de stabilire a filiației faţă de mamă ori faţă de tată, a 


acţiunii de tăgadă a paternităţii, de anulare a adopţiei. 


4.2. Clasificarea acţiunilor în funcţie de natura dreptului care se valorifică prin acţiune 

După caracterul patrimonial sau nepatrimonial al dreptului subiectiv ce se valorifică acţiunile 
sunt: 

- patrimoniale; 

- nepatrimoniale (acţiunea de divorţ, acţiunea pentru anularea căsătoriei, acţiunea prin care se 
solicită încuviințarea, desfacerea sau desfiinţarea adopţiei, acţiunea de stabilire a paternităţii, acţiunea de 
tăgadă a paternităţii etc). 


La rândul lor, acţiunile patrimoniale sunt reale, personale şi mixte. 


Acţiunile reale sunt acelea prin care se urmăreşte valorificarea unui drept real. Au acest caracter: 
acţiunea în revendicare, prin care se apără dreptul de proprietate, acţiunea confesorie, prin care se apără 
un dezmembrământ al dreptului de proprietate, acţiunea negatorie, prin care se contestă un 
dezmembrământ al dreptului de proprietate, acţiunea prin care se valorifică un drept real accesoriu. De 
asemenea, sunt reale acţiunea posesorie, prin care se apără posesia ca situaţie de fapt, acţiunea în 
grăniţuire, acţiunea prin care vânzătorul cere rezoluţiunea vânzării (art. 1368 C. civ.), petiția de ereditate, 
acţiunea de partaj. 

La rândul lor, acţiunile reale se împart în: 

- acţiuni reale mobiliare, care au ca obiect un bun mobil (ex: acţiunea în revendicare a bunului 
mobil de la posesorul de rea-credinţă, hoţ sau găsitor); 

- acţiuni reale imobiliare, care au ca obiect un imobil. Acţiunile reale imobiliare se subclasifică în 
acţiuni petitorii, prin intermediul cărora se urmăreşte apărarea unui drept real şi acţiuni posesorii, prin 
care reclamantul urmăreşte apărarea posesiei ca situaţie de fapt. 

Acţiunile personale sunt acelea prin care se valorifică un drept personal, de creanțţă. Au acest 
caracter: acțiunea prin care se cere executarea unui contract, acțiunea pentru plata unor despăgubiri, 
acțiunea în evacuare, acţiunea pentru restituirea unui împrumut etc. 

Acţiunile personale se subclasifică în: 

- acţiuni personale mobiliare, dacă dreptul de creanţă are ca obiect un bun mobil; 

- acţiuni personale imobiliare, dacă dreptul de creanţă are ca obiect un imobil. 

Acţiunile mixte sunt acelea prin care se valorifică în acelaşi timp un drept real şi un drept de 
creanţă care au aceeaşi cauză, izvorăsc din acelaşi act juridic, sau se găsesc într-un raport de conexitate. 
Ex.: - acţiunile în anularea, rezoluţiunea, rezilierea (revocarea donaţiei) unui act juridic prin care s-a 
constituit sau transmis un drept real. În aceste cazuri reclamantul acţionează în temeiul contractului, deci 
valorifică un drept real, dar în acelaşi timp urmăreşte şi revendicarea bunului, ca o consecinţă a admiterii 
laturii personale a acţiunii. 

Trebuie reţinut că, în condiţiile art. 1368 C. civ. acţiunea prin care vânzătorul cere rezoluţiunea 
vânzării este o acţiune reală. Ca atare, este o acţiune mixtă numai acţiunea prin care cumpărătorul cere 
rezoluţiunea. După cum, acţiunea în rezoluţiunea unui antecontract de vânzare-cumpărare este o acţiune 
personală, pentru că prin antecontract nu s-a transmis dreptul real de proprietate. 

Clasificarea acţiunilor în funcţie de acest criteriu prezintă importanţă: 

- din punct de vedere al calităţii procesuale pasive. În acţiunile reale şi mixte calitate procesuală 
pasivă are deţinătorul bunului, indiferent cine este acesta, întrucât dreptul real conferă dreptul de 
urmărire. În schimb, în cazul acţiunilor personale titularul dreptului se poate îndrepta numai împotriva 
celui obligat în acelaşi raport juridic; 

- din punct de vedere al competenţei teritoriale. În cazul acţiunilor personale şi al acţiunilor reale 
mobiliare, competenţa aparţine instanţei de la domiciliul pârâtului (art. 5 C. proc. civ.). Acţiunile reale 
imobiliare sunt de competenţa instanţei locului situării imobilului (art. 13 C. proc. civ.). În cazul 
acțiunilor mixte, competenţa teritorială este alternativă, reclamantul având de ales între instanţa locului 
situării imobilului şi instanţa domiciliului pârâtului (art. 10 pct. 1 C. proc. civ.). De asemenea, competenţa 


este alternativă în cazul acţiunilor personale imobiliare (art. 10 pct. 1 şi 2 C. proc. civ.). 


4.3. Clasificarea acţiunilor în funcţie de calea procedurală aleasă de parte pentru 


valorificarea dreptului său 


Potrivit acestui criteriu acţiunile se împart în principale, accesorii şi incidentale. 

Acţiunea principală este aceea prin care se declanşează procedura judiciară. 

Acţiunea accesorie este aceea a cărei rezolvare depinde de soluţia dată acţiunii (cererii) 
principale. De pildă, într-o acţiune de divorţ, capătul de cerere principal (acţiunea principală) este 
desfacerea căsătoriei, iar toate celelalte cereri care ar putea fi formulate cu privire la nume, încredințarea 
copiilor minori şi stabilirea pensiei de întreţinere cuvenită acestora, atribuirea locuinţei etc. sunt cereri 
(acţiuni) accesorii întrucât soluţia ce li se va da depinde de admiterea sau respingerea cererii (acţiunii) 
principale. 

Rezultă aşadar că acţiunea prin care reclamantul sesizează instanţa nu este în întregime 
principală. Are valoarea unei acţiuni principale numai capătul de cerere a cărui rezolvare nu depinde de 
soluţia dată celorlalte. Totodată trebuie reţinut că în calificarea unei cereri ca fiind principală sau 
accesorie nu prezintă importanţă ordinea în care sunt formulate de reclamant, respectiv primul capăt de 
cerere să fie cel principal iar celelalte, accesorii. Pentru calificarea acţiunii trebuie văzut care este capătul 
de cerere a cărui soluţie depinde de soluţia dată altui capăt de cerere. 

Acţiunile incidentale sunt acelea care pot avea o existenţă de sine-stătătoare, deci pot fi formulate 
ca acţiuni principale, dar ele sunt formulate în cadrul unui proces deja pornit. Au acest caracter cererea 
reconvenţională, cererea de intervenţie voluntară, cererea de intervenţie forțată (chemarea în judecată a 
altor persoane, chemarea în garanţie, arătarea titularului dreptului). 

Clasificarea acţiunilor potrivit acestui criteriu prezintă importanţă sub următoarele aspecte: 

- din punct de vedere al competenţei, atât materiale cât şi teritoriale. Potrivit art. 17 C. proc. civ., 
cererile accesorii şi incidentale sunt în căderea instanţei competente să judece cererea principală; 

- există acţiuni care pot fi formulate numai pe cale principală (ex: acţiunea de tăgadă a 
paternităţii, conform art. 54 C. fam.) şi cereri care pot fi formulate numai pe cale accesorie (ex: cererea 
soţului care, în caz de divorţ, solicită să poarte în continuare numele dobândit prin căsătorie); 

- există cereri de natură accesorie asupra cărora instanța sesizată cu cererea principală trebuie să 
se pronunţe din oficiu, chiar dacă astfel de cereri nu au fost formulate (ex: instanţa de divorţ trebuie să se 
pronunţe şi asupra încredinţării copiilor minori şi stabilirea pensiei de întreţinere); 

- terţii care intervin în proces din proprie iniţiativă sau la cererea părților, prin formularea de 
cereri incidentale, devin părți în acel proces iar hotărârea ce se pronunţă le este opozabilă; 

- termenul de apel sau de recurs este cel prevăzut de lege pentru cererea principală, chiar dacă se 
atacă numai soluţia pronunţată cu privire la cererea accesorie sau incidentală şi care, dacă ar fi fost 


formulată separat, era supusă unui alt termen de apel sau de recurs. 


CAPITOLUL al IV-lea 
PARTICIPANȚII LA PROCESUL CIVIL 


1. Instanţa 

1.1. Semnificaţia noţiunii 

În înţelesul cel mai larg, noţiunea de instanță desemnează organul împuternicit de lege să 
soluţioneze un conflict între părți. Într-un înţeles mai restrâns, noţiunea de instanţă desemnează numai 
instanţele judecătoreşti. Într-un înţeles şi mai restrâns, prin instanță se înţelege un anumit grad de 


jurisdicție. In fine, în înţelesul cel mai restrâns, noţiunea de instanţă desemnează completul de judecată. 


1.2. Compunerea şi constituirea instanţei 

A) Compunerea instanţei 

Prin „compunerea instanţei” se înţelege alcătuirea instanţei (în înţelesul cel mai restrâns al 
noţiunii) cu numărul de judecători prevăzut de lege. Prin urmare, atunci când ne referim la compunerea 
completului aveam în vedere numai participarea la judecată a numărului legal de judecători, iar nu însăşi 


posibilitatea acestora de a face parte din complet (în caz de incompatibilitate, abţinere, recuzare). 


Potrivit legii de organizare judiciara, cauzele date în competenţa de primă instanță a 
judecătoriilor, tribunalelor şi curților de apel se judecă de un singur judecător. Prin excepţie, conflictele 
de muncă se judecă în primă instanţă de către complete formate din doi judecători, asistați de doi asistenti 
judiciari. 

La judecata apelurilor şi recursurilor se aplică întotdeauna sistemul colegialității. Astfel, 
apelurile se judecă de tribunale şi de curțile de apel în complet format din 2 judecători, iar recursurile se 
judecă de tribunale, curți de apel si Inalta Curte de Casatie si Justitie în complet format din 3 judecători. 

Având în vedere principiul accesorium seguitur principale contestaţia la titlu, contestaţia în 
anulare, revizuirea, cererea de îndreptare a erorilor materiale, cererea de lămurire şi completare a 
hotărârii, care sunt cereri subsecvente faţă de hotărârea a cărei îndreptare, lămurire sau completare, 
revizuire ori anulare se solicită, vor fi soluționate în aceeaşi compunere în care s-a pronunţat hotărârea 
respectivă. 

Înalta Curte de Casaţie şi Justiţie nu judecă în materie civilă în primă instanţă ci secțiile civilă, 
comercială şi de contencios administrativ judecă recursuri, potrivit cu specializarea fiecăreia. 

La această instanţă completele se compun cu trei judecători din aceeaşi secție. Preşedintele Înaltei 
Curți de Casaţie şi Justiţie prezidează Curtea în Secţii Unite. 

B) Constituirea instanţei 

„Constituirea instanţei” desemnează alcătuirea completului de judecată cu toate persoanele şi 
organele prevăzute de lege. Este vorba de participarea, alături de judecători a grefierului, a magistratului 
asistent la Înalta Curte de Casaţie şi Justiţie şi a procurorului precum şi a asistentilor judiciari în 
conflictele de muncă. 

Greşita compunere a completului înseamnă că pricina a fost judecată de un număr mai mic sau 
mai mare de judecători decât cel impus de lege; greşita constituire a completului presupune că instanţa nu 
a fost alcătuită cu toate organele şi persoanele prevăzute de lege. 

În cursul procesului această neregularitate poate fi invocată pe cale de excepţie. 

Excepţia greşitei compuneri sau constituiri a completului de judecată este o excepţie de 
procedură, întrucât vizează încălcarea regulilor privitoare la compunerea instanţei; este o excepţie 
dilatorie, pentru că tinde la amânarea judecății şi absolută, pentru că normele care reglementează 
compunerea sau constituirea instanţei sunt norme de organizare judecătorească, imperative. 

Instanţa se pronunţă asupra excepţiei, indiferent de soluţie, printr-o încheiere interlocutorie (care 
leagă instanţa, în sensul că ulterior nu poate reveni asupra soluţiei reţinute prin această încheiere), care 
poate fi atacată numai odată cu fondul. 

Dacă a fost pronunţată o hotărâre de primă instanţă, încălcarea acestor reguli poate fi invocată pe 
calea apelului, iar dacă hotărârea este definitivă, pe calea recursului. 

Greşita compunere sau constituire a instanţei nu poate fi invocată prin intermediul contestaţiei în 
anulare şi revizuirii, deoarece această critică nu figurează printre motivele limitativ prevăzute pentru 


exerciţiul acestora. 


1.3. Incidente procedurale privind compunerea sau constituirea instanţei 

1.3.1. Incompatibilitatea 

Incompatibilitatea este legată tot de compunerea completului, dar priveşte aspectul „calitativ” al 
acesteia spre deosebire de aspectul „cantitativ” care are în vedere numărul de judecători care fac parte din 


complet. 


A) Cazurile de incompatibilitate 

Potrivit Codului de procedură civilă (art. 24) există trei cazuri de incompatibilitate: 

1. judecătorul care a pronunţat o hotărâre într-o pricină nu poate lua parte la judecarea aceleiaşi 
pricini în apel sau în recurs. 

Aceasta presupune că după ce judecătorul a pronunţat o hotărâre, a fost avansat la instanţa 
superioară căreia îi revine competenţa de a soluţiona apelul sau recursul declarat împotriva hotărârii; 

2. judecătorul care a pronunţat o hotărâre nu poate lua parte la judecarea aceleiaşi pricini în caz 
de rejudecare după casare. 

Textul are în vedere situaţia casării cu trimitere nu şi aceea a casării cu reţinere spre rejudecarea 
fondului, caz în care judecătorii care au soluționat calea de atac, admiţând-o, pot participa la judecarea 
fondului pentru că nu sunt incompatibili. Cu toate acestea, în doctrină şi în practică s-a spus că nu există 
incompatibilitate decât dacă judecătorul s-a pronunţat asupra fondului sau asupra unei alte probleme 
litigioase, nu şi atunci când s-a pronunţat asupra unei excepţii. 

3. judecătorul nu poate soluţiona o pricină în care a fost martor, expert sau arbitru. 

Pentru a deveni incompatibil nu este suficient ca judecătorul să fi fost doar citat într-o asemenea 
calitate, ci este necesar ca el să fi fost efectiv audiat ca martor sau să-şi fi îndeplinit însărcinarea de expert 
sau arbitru. 

Acest caz de incompatibilitate trebuie înţeles în sensul că după ce a îndeplinit însărcinarea de 
arbitru o persoană a fost numită judecător, iar nu în sensul că în timp de era judecător a fost şi arbitru. 

Cauzele de incompatibilitate sunt de strictă interpretare şi nu pot fi extinse prin analogie. Astfel, 
judecătorul care a fost avocat al uneia din părţi, în pricina pe care urmează să o soluţioneze, nu este 
incompatibil, dar poate fi recuzat; nu există incompatibilitate în cazul soluționării căilor de atac de 
retractare (contestaţia în anulare şi revizuirea) pentru că judecătorul se află în faţa unei situaţii de fapt noi, 
pe care nu a avut-o în vedere cu ocazia primei judecăţi; judecătorul care a participat la judecarea 
recursului nu este incompatibil să participe la rejudecare după casarea cu reţinere, cu observaţiile făcute 
anterior; judecătorul care a soluţionat un recurs fără să intre în cercetarea fondului nu este incompatibil să 
judece un nou recurs în aceeaşi pricină. 

Dispoziţii recente au consacrat şi alte cazuri de incompatibilitate. 

Astfel, potrivit art. 105 alin. 1 din Legea nr. 161/2003 privind unele măsuri pentru asigurarea 
transparenţei în exercitarea demnităţilor publice, a funcţiilor publice şi în mediul de afaceri, prevenirea şi 
sancţionarea corupției magistraţilor le este interzis să participe la judecarea unor cauze, în calitate de 
judecător sau procuror: 

a) dacă sunt soţi sau rude până la gradul IV inclusiv, între ei; 

b) dacă ei, soţii sau rudele lor până la gradul IV inclusiv au vreun interes în cauză. 

Potrivit alin. 2 dispoziţiile anterioare se aplică şi magistratului care participă, în calitate de 
judecător sau procuror, la judecarea unei cauze în căile de atac, atunci când soţul sau ruda până la gradul 
IV inclusiv a magistratului a participat, ca judecător sau procuror, la judecarea în fond a acelei cauze. Iar 
potrivit alin. 3 toate aceste dispoziţii se completează cu prevederile Codului de procedură civilă şi ale 

Pe lângă noutatea privitoare la cele trei cazuri de incompatibilitate, care se adaugă celor impuse 
de art. 24, Legea nr. 161/2003 stabileşte, spre deosebire de Cod, care în art. 36 prevede că dispoziţiile 
privitoare la incompatibilitate nu se aplică procurorilor, şi incompatibilitatea procurorului care pune 


concluzii în procese de natură civilă. 


B) Procedura de soluţionare a incompatibilităţii 

Pe parcursul judecății incompatibilitatea se invocă pe cale de excepție. 

Excepţia incompatibilităţii este o excepţie de procedură pentru că priveşte încălcarea regulilor 
referitoare la compunerea instanţei. 

Pentru că tinde la amânarea judecății, ca efect al admiterii sale, excepţia este dilatorie. 

Normele care reglementează incompatibilitatea sunt norme de organizare judiciara, imperative, 
întrucât nu se poate lăsa la aprecierea părţilor ca la judecată să participe un judecător incompatibil. Ca 
atare, excepţia este absolută şi poate fi invocată de oricare dintre părţi, de procuror sau de instanţă din 
oficiu, în orice stare a pricinii. De vreme ce norma are caracter imperativ, sancţiunea care intervine pentru 
nerespectarea ei este nulitatea absolută. 

Asupra excepţiei, atât în caz de admitere cât şi de respingere, instanţa se pronunţă printr-o 
încheiere, interlocutorie, care nu poate fi atacată decât odată cu fondul. 

Dacă un judecător incompatibil a pronunţat o hotărâre în primă instanţă incompatibilitatea poate 
fi invocată pe calea apelului, iar dacă a fost incompatibil judecătorul care a judecat apelul, poate fi 
invocată pe calea recursului, pentru motivul prevăzut de art. 304 pct. 1 C. proc. civ. 

Întrucât contestaţia în anulare şi revizuirea nu pot fi exercitate pentru motiv de incompatibilitate, 
înseamnă că din momentul în care hotărârea a rămas irevocabilă nu mai este cu putinţă sancţionarea 


acestei neregularități procedurale. 


1.3.2. Abţinerea şi recuzarea 

A) Noţiune. Cazuri. Particularităţi 

Abţinerea este acea situaţie în care un judecător care ştie că se află într-unul din cazurile 
prevăzute de lege, declară că se retrage de la judecarea unei anumite pricini. Potrivit art. 25 C. proc. civ., 
judecătorul care ştie că există un motiv de recuzare în privinţa sa este dator să înştiinţeze pe şeful lui şi să 
se abțină de la judecarea pricini. 

Recuzarea este situaţia în care una din părți poate cere, în cazurile prevăzute de lege, îndepărtarea 
unuia sau mai multor judecători de la soluționarea unei anumite pricini. 

Cazurile de recuzare, care sunt în acelaşi timp cazuri pentru abţinerea judecătorului, sunt 
prevăzute în art. 27 C. proc. civ.: 

Deşi cazurile de abţinere şi de recuzare sunt aceleaşi, totuşi între ele există o serie de deosebiri. 


O primă deosebire constă în aceea că abţinerea este reglementată prin norme imperative iar 


recuzarea prin norme dispozitive. Caracterul normei rezultă din expresia folosită de legiuitor. Astfel, 
judecătorul este dator să se abţină de la judecarea pricinii (art. 25) pe când judecătorul poate fi recuzat 
(art. 27). Totuşi, nerespectarea obligaţiei de abţinere nu afectează valabilitatea hotărârii, ci atrage, cel 
mult, sancţiuni disciplinare pentru judecătorul respectiv. Dacă s-ar admite că intervine nulitatea hotărârii 
în situaţia în care judecătorul nu s-a abținut, deşi trebuia să o facă, atunci s-ar ajunge la eludarea indirectă 
a dispoziţiilor legale potrivit cărora, sub sancţiunea decăderii, partea trebuie să propună recuzarea într-un 
anumit termen. 

O altă deosebire dintre cele două instituţii procesuale constă în aceea că în timp ce abţinerea este 
propusă de judecător de îndată ce cunoaşte existenţa motivului de recuzare şi, faţă de caracterul imperativ 
al normei, oricând pe parcursul judecății, recuzarea poate fi propusă de partea interesată înainte de 
începerea oricărei dezbateri. Sancţiunea nerespectării acestui termen este decăderea din dreptul de a 


recuza judecătorul, ceea ce înseamnă că judecătorul de la instanţa inferioară nu poate fi recuzat pentru 


prima dată (direct) în căile de atac. În schimb, recuzarea care a fost propusă în termen poate constitui un 
motiv de apel sau de recurs. 

Totuşi, dacă motivele de recuzare s-au ivit după începerea dezbaterilor (nu şi atunci când ele au 
existat dar au fost cunoscute numai după începerea dezbaterilor, situaţie în care intervine decăderea din 
dreptul de a propune recuzarea), partea trebuie să propună recuzarea de îndată ce acestea îi sunt cunoscute 
(art. 29 alin. 2). Momentul la care partea interesată a cunoscut existenţa motivului de recuzare constituie o 
împrejurare de fapt care va fi apreciată de instanţa care soluţionează cererea. 

Pe de altă parte, spre deosebire de abţinere care este propusă de judecător, propunerea de recuzare 
se va face de către partea interesată, verbal sau în scris pentru fiecare judecător în parte (art. 29 alin. 1). 
Consider că numai „cererea” de recuzare poate fi făcută verbal. Pentru a se putea aprecia asupra 
temeiniciei acesteia şi având în vedere faptul că instanța decide asupra recuzării în camera de consiliu, 
fără participarea părților, motivarea cererii trebuie făcută în scris. 

Judecătorul recuzat poate declara că se abţine (art. 29 alin. final) caz în care instanţa se va 
pronunţa cu prioritate asupra abținerii pentru că soluţia dată acestei cereri va fi şi soluţia asupra recuzării. 

Recuzarea poate fi invocată şi prin intermediul unei excepții. Este avută în vedere ipoteza în care 
după admiterea unei cereri de abţinere sau de recuzare, judecătorul respectiv continuă să participe la 
judecată. Excepţia recuzării este o excepţie de procedură, dilatorie şi relativă. 

B) Procedura de soluţionare a abţinerii şi recuzării 

Pentru soluţionarea abţinerii şi recuzării legiuitorul a prevăzut aceeaşi procedură. 

Competența de a se pronunţa asupra abţinerii şi recuzării aparţine instanţei sesizate cu pricina în 
care s-a pus problema abţinerii şi recuzării. Cererea va fi soluţionată de un complet din care nu va face 
parte judecătorul care s-a abținut ori care a fost recuzat, sub sancţiunea nulităţii hotărârii (completul 
imediat urmator celui cu privire la care s-a ivit incidentul procedural - HCSM nr. 387/2005). 

În cazul în care din cauza abţinerii sau recuzării nu se poate alcătui completul de judecată care să 
soluţioneze cererea de abţinere ori de recuzare, cererea se judecă de instanţa ierarhic superioară. Cererile 
de recuzare a instantelor ierarhic superioare formulate la instanta care solutioneaza litigiul sunt 
inadmisibile (art. 28 alin. 2 Cod procedura civila). 

Judecata cererii de abţinere sau recuzare se face în camera de consiliu, fără prezenţa părţilor dar şi 
în lipsa judecătorului respectiv, care va fi ascultat (art. 31 alin. 1). Pentru dovedirea motivelor de recuzare 
nu poate fi administrată proba cu interogatoriu. În cursul judecării cererii de abţinere sau de recuzare nu 
se va face nici un act de procedură, ceea ce echivalează cu o suspendare a judecății. 

Actul de procedură prin care instanţa se pronunţă asupra cererii de abţinere sau de recuzare este o 
încheiere, care se citeşte în şedinţă publică (art. 32 alin. 1). 

Dacă se admite cererea, în încheiere se va arăta în ce măsură actele îndeplinite de judecătorul 
respectiv urmează să fie păstrate. În lipsa acestei menţiuni, actele de procedură săvârşite de judecător (ex: 
încuviințarea de probe) urmează a fi refăcute. Drept consecinţă a admiterii cererii, judecătorul recuzat ori 
care s-a abținut se va retrage de la judecata pricinii şi va fi înlocuit de un alt judecător. 

Atunci când cererea este soluţionată de instanţa superioară şi aceasta găseşte că este întemeiată, 
pricina va fi trimisă la o altă instanţă, de acelaşi grad cu cea sesizată iniţial, pentru ca părţile să nu fie 
lipsite de un grad de jurisdicție. 

Există unele particularităţi în privinţa căii de atac ce poate fi exercitată împotriva încheierii prin 


care este soluționată abţinerea sau recuzarea. 


Potrivit art. 34 C. proc. civ., încheierea prin care s-a admis ori s-a respins abţinerea nu este supusă 
nici unei căi de atac. De asemenea, nu este supusă nici unei căi de atac nici încheierea prin care s-a admis 
recuzarea. În schimb, încheierea prin care s-a respins recuzarea poate fi atacată odată cu fondul. 


Faţă de dispoziţiile art. 36 C. proc. civ. dispoziţiile privitoare la abţinere şi recuzare se aplică şi 


procurorilor, grefierilor sau magistraţilor asistenţi, aceştia putând fi recuzaţi pentru acelaşi motive ca şi 
judecătorii, cu excepția cazului în care şi-au spus părerea cu privire la pricina care se judecă. De 
asemenea, pot fi recuzaţi experţii (art. 204), traducătorii (art. 141), interpreţii (142) şi arbitrii (art. 351'- 
351^. 


2. Părțile 

Părți în procesul civil sunt persoanele care îndeplinesc condiţiile generale pentru exercițiul 
acțiunii civile şi între care s-a legat raportul juridic dedus judecății, iar nu reprezentații lor legali sau 
convenționali. 

Părților inițiale li se pot alătura pe parcursul procesului şi terțe persoane care intervin din proprie 
inițiativă - potrivit art. 49-56 C. proc. civ. - sau sunt introduse forțat de către reclamant, pârât ori chematul 
în garanție - în condițiile art. 57-66 C. proc. civ. 

Am văzut, apoi, că nu întotdeauna calitatea de parte în procesul civil revine titularului dreptului, 
pentru că sunt situații în care legiuitorul, din nevoia ocrotirii anumitor categorii de persoane a recunoscut 


legitimare procesuală şi procurorului sau altor organe. 


2.1. Coparticiparea procesuală 

A) Noţiune. Particularităţi 

În mod obişnuit şi necesar, totodată, procesul civil presupune existenţa a două părţi cu interese 
contrarii: reclamant-pârât, apelant-intimat; recurent-intimat; revizuent-intimat etc. 

Este însă posibil, atunci când în raportul juridic sunt implicate mai multe subiecte, ca mai multe 
persoane să fie împreună reclamante (apelante, recurente, revizuente etc.) sau pârâte (intimate) „...dacă 
obiectul pricinii este un drept sau o obligaţiune comună ori dacă drepturile sau obligaţiile lor au aceeaşi 
cauză” (art. 47 C. proc. civ. cuprins în Capitolul II din Titlul I al Cărţii a Il-a sub denumirea „Persoanele 
care sunt împreună reclamante sau pârâte”). S-a spus că în acest caz în procesul civil există o 
coparticipare procesuală sau tovărăşie procesuală ori litisconsorţiu. 

Pentru existenţa coparticipării procesuale nu trebuie să existe identitate de obiect sau cauză, ci 
este suficient ca între obiect şi cauză să existe o strânsă legătură. Soluţia decurge din interpretarea a 
fortiori a dispoziţiilor art. 164 C. proc. civ. care prevăd că este posibilă conexarea, reunirea unor pricini în 
care sunt aceleaşi părţi sau chiar părţi diferite şi ale căror obiect şi cauză au între ele o strânsă legătură; ca 
atare, dacă după declanşarea mai multor procese este posibilă reunirea acestora, astfel încât în cadrul unui 
singur proces să figureze mai mulți reclamanţi sau pârâţi, cu atât mai mult poate să existe încă de la 
început un singur proces care să aibă ca obiect toate cererile care au putut fi conexate. Se deosebeste, 
totusi, de conexitate, intrucat coparticiparea procesuala exista inca de la inceputul procesului. 

În literatura de specialitate coparticiparea procesuală a primit mai multe clasificări: 

a) coparticipare procesuală subiectivă, atunci când există o pluralitate de persoane cu aceleaşi 
interese şi coparticipare procesuală obiectivă care rezultă din conexarea a două sau mai multe cereri, cu 


condiţia să nu fie aceleaşi părţi în toate cererile. 


b) coparticipare procesuală activă, pasivă sau mixtă după cum în proces sunt mai mulţi reclamanţi 
şi un singur pârât, un singur reclamant şi mai mulți pârâţi sau mai mulți reclamanţi şi mai mulți pârâți. 

c) coparticipare procesuală facultativă şi coparticipare procesuală necesară sau obligatorie. 

De cele mai multe ori coparticiparea procesuală este facultativă, aceasta fiind şi regula. Excepţia 
este coparticiparea procesuală obligatorie care există atunci când mai multe persoane se află într-o 
anumită legătură care impune soluționarea unitară a litigiului cu privire la toţi coparticipanţii, printr-o 
singură hotărâre. De pildă: 

- din dispoziţiile art. 797 C. civ. potrivit cărora este nulă împărţeala în care nu s-au cuprins toţi 
copiii în viaţă la deschiderea moştenirii şi descendenţii fiilor premuriţi, rezultă că în cazul ieşirii din 
indiviziune participarea la judecată a tuturor moştenitorilor care au acceptat succesiunea este obligatorie. 
Soluţia s-a impus şi în privinţa partajului judiciar care nu are drept cauză succesiunea; 

- acţiunea în revendicare a unui bun proprietate comună introdusă numai de unul sau de unii 
dintre coproprietari este respinsă ca inadmisibilă, ca efect al admiterii excepţiei de fond privitoare la lipsa 
de calitate procesuală, ceea ce înseamnă că şi în acest caz coparticiparea (activă) este obligatorie; 

- acţiunea în nulitatea căsătoriei introdusă de o persoană interesată se exercită împotriva ambilor 
soţi; 

- acţiunea pentru desfacerea adopţiei se introduce împotriva ambilor adoptatori. 

B) Efectele coparticipării procesuale 

Regula este că raporturile dintre coparticipanţi sunt guvernate de principiul independenţei 
procesuale care rezultă din art. 48 alin. 1 C. proc. civ. potrivit căruia actele de procedură, apărările şi 
concluziile unuia dintre reclamanţi sau pârâţi nu pot folosi şi nici păgubi celorlalți. 

De la principiul independenţei procesuale art. 48 alin. 2 C. proc. civ. stabileşte excepţia. Astfel, 
dacă prin natura raportului juridic sau în temeiul unei dispoziţii a legii, efectele hotărârii se întind asupra 
tuturor reclamanţilor sau pârâţilor, actele de procedură îndeplinite numai de unii din ei sau termenele 
încuviinţate numai unora din ei pentru îndeplinirea actelor de procedură folosesc şi celorlalţi. 

Această excepţie se aplică atunci când între coparticipanţi există raporturi de solidaritate sau 
indivizibilitate. În practică s-a decis că în cazul obligaţiilor solidare şi indivizibile, efectele admiterii 
recursului vor fi extinse şi asupra coparticipanţilor care nu au declarat recurs ori al căror recurs a fost 
respins fără să fi fost soluţionat în fond, adică a fost respins ca tardiv, anulat ca netimbrat sau ca neregulat 
introdus etc.. 

De asemenea, în materie de perimare art. 251 C. proc. civ. prevede că în cazul când sunt mai 
mulţi reclamanţi sau pârâţi împreună, cererea de perimare sau actul de procedură întrerupător de perimare 
al unuia folosește şi celorlalți. 

Art. 48 alin. 2 teza a II-a C. proc. civ. mai prevede că atunci când actele de procedură ale unora 


dintre coparticipanţi sunt potrivnice celor făcute de ceilalţi, se va ţine seama de actele cele mai favorabile. 


2.2. Participarea terţilor în procesul civil 

Este posibil ca pe parcursul procesului să apară interesul lărgirii cadrului procesual inițial, fixat 
de reclamant prin cererea de chemare în judecată, astfel încât hotărârea ce se va pronunţa să fie opozabilă 
şi altor persoane decât reclamantului sau pârâtului. 

Acest interes poate să aparţină părţilor, care formulează cereri de intervenţie forțată (chemarea în 
judecată a altor persoane, chemarea în garanţie, arătarea titularului dreptului) pentru introducerea în 


judecată a unor terţe persoane, străine de proces până la acel moment. 


În egală măsură, interesul de a participa la judecata unei pricini care poartă între anumite părţi 


poate să aparţină şi terţilor, solicitând ei introducerea în cauză (intervenţia voluntară). 


2.2.1. Intervenţia voluntară 

Această formă de intervenţie este reglementată de art. 49-56 C. proc. civ. 

După ce în alin. 1 art. 49 prevede că „oricine are interes poate interveni într-o pricină ce se 
urmează între alte persoane” în alin. 2 stabileşte că „intervenţia este în interes propriu când cel care 
intervine invocă un drept al său” iar în alin. 3 că intervenţia „este în interesul uneia din părți când sprijină 
numai apărarea acesteia”. 


Intervenţia voluntară este definită ca fiind cererea unui terţ de a intra într-un proces pornit de alte 


părți, pentru a-şi apăra un drept propriu sau pentru a apăra dreptul unei părți din acel proces. 

Din această definiţie rezultă că intervenţia voluntară este de două feluri: în primul caz este 
principală iar în cel de-al doilea, accesorie. 

2.2.1.1. Intervenţia principală 

A) Natură juridică. Termen de depunere 

Această formă de intervenţie este folosită de terţul care urmăreşte să i se recunoască sau 
stabilească un drept propriu. Intervenientul principal invocă un drept propriu asupra bunului ce formează 
obiectul cererii de chemare în judecată, el tinzând să câştige pentru sine bunul litigios. 

Tocmai de aceea intervenţia în interes propriu este făcută sub forma unei cereri de chemare în 
judecată (art. 50 alin. 1 C. proc. civ.), având natura juridică a acesteia şi se îndreaptă împotriva ambelor 
părți inițiale din proces, reclamant şi pârât. 

Cererea de intervenţie în interes propriu poate fi făcută numai în faţa primei instanţe şi înainte de 
închiderea dezbaterilor (art. 50 alin. 2 C. proc. civ.), chiar dacă instanţa a amânat pronunţarea, pentru că 
pronunţarea are loc într-o etapă ulterioară dezbaterilor. 

De vreme ce intervenientul opune părţilor pretenţii proprii, cererea de intervenţie principală nu 
poate fi formulată direct în căile de atac întrucât ar însemna ca părțile să fie lipsite de un grad de 
jurisdicție. 

Formularea intervenţiei principale este limitată în timp la momentul închiderii dezbaterilor. 
Închiderea dezbaterilor are loc atunci când, după ascultarea concluziilor în fond ale părţilor, instanţa se 
socoteşte lămurită şi urmează să se retragă în vederea deliberării (art. 150 C. proc. civ.). 

Prin excepție de la cele arătate anterior, art. 50 alin. final C. proc. civ. prevede că intervenţia 
principală se poate face, cu învoirea părţilor, şi în instanţa de apel. Se derogă astfel, de la dispozițiile art. 
294 C. proc. civ. potrivit cărora în apel nu se poate schimba calitatea părţilor, cauza sau obiectul cererii de 
chemare în judecată şi nici nu se pot face alte cereri noi. 

B) Admisibilitatea în diferite materii 

Codul nu limitează posibilitatea formulării cererii de intervenţie principală numai în anumite 
materii. 

Se impun însă unele nuanțări. 

Astfel: 

- intervenţia principală nu este admisibilă în cererile cu caracter strict personal, cum sunt 
desfacerea căsătoriei, anularea căsătoriei, tăgada de paternitate, punerea sub interdicție, ridicarea 
interdicţiei. Cererile menţionate pot fi formulate numai de titularii drepturilor deduse judecății, ceea ce 


înseamnă că în aceste litigii pot să participe numai anumite persoane. 


Totuşi, dacă într-un astfel de litigiu se formulează şi cereri accesorii sau incidentale care nu 
privesc drepturi strict personale, în legătură cu aceste cereri este admisibilă intervenţia principală. De 
pildă, dacă odată cu cererea principală de divorţ reclamantul solicită printr-o cerere accesorie şi partajul 
bunurilor comune sau partajul este cerut de către pârât printr-o cerere reconvenţională (incidentală), un 
terţ ar putea să intervină şi să invoce un drept propriu cu privire la un bun supus împărțelii. 

- în materie de contencios administrativ, persoana vătămată poate să cheme în judecată şi pe 
funcţionarul autorităţii pârâte care, la rândul lui, îl poate introduce în proces pe superiorul său ierarhic de 
la care a primit ordin scris să semneze actul anulat, înseamnă că funcţionarul sau superiorul său au interes 
să formuleze o cerere de intervenţie principală prin care să solicite respingerea cererii principale, apărând 
astfel valabilitatea actului întocmit de funcționar, respectiv, semnat la cererea superiorului,; 

- în litigiile de muncă nu este admisibilă cererea de intervenţie în interes propriu întrucât o altă 
persoană nu poate cere să i se stabilească drepturi decurgând dintr-un raport de muncă în care subiect este 
persoana care figurează ca parte în cererea principală. 

- intervenţia în interes propriu este admisibilă şi în materie de ordonanţă preşedinţială cu condiţia 
ca terţul să nu pună în discuţie fondul dreptului ci să urmărească numai luarea unor măsuri vremelnice; 

- intervenția principală nu este admisibilă în revizuire întrucât revizuirea fiind o cale 
extraordinară de atac în cadrul căreia se cercetează existența unor aspecte pe care legiuitorul le-a 
considerat ca fiind de natură să ducă la retractarea hotărârii atacate, aceasta se poate discuta numai în 
prezenţa celor care au fost părţi în procesul în care s-a pronunţat hotărârea supusă revizuirii. Situaţia este 
aceeaşi în privinţa contestaţiei în anulare. 

- intervenţia în interes propriu este admisibilă într-o acţiune posesorie, cu condiţia ca terţul să nu 
invoce un drept real ci să pretindă pentru sine posesia imobilului cu privire la care poartă litigiul. 

C) Procedura de judecată a cererii de intervenţie. Soluţii 

Fiind o cerere incidentală, cererea de intervenţie în interes propriu este de competenţa instanţei 
care judecă cererea principală (art. 17 C. proc. civ.). 

După depunerea la dosar a unei cereri de intervenţie voluntară, instanţa trebuie să se pronunţe 


asupra admisibilităţii ei în principiu. Pentru aceasta, după ascultarea părților şi a celui care intervine (art. 


52 alin. 1 C. proc. civ.), instanţa trebuie să verifice: 

- dacă terţul justifică un interes şi pretinde un drept propriu; 

- dacă cererea sa are legătură cu cererea principală, astfel încât să se justifice judecata lor 
împreună; 

- dacă cererea este făcută în termen, iar dacă este făcută în apel, trebuie să constate că părțile din 
apel şi-au exprimat acordul cu privire la primirea cererii; 

- dacă, în raport cu natura litigiului dintre reclamant şi pârât, intervenţia voluntară principală este 
admisibilă. 

Asupra admisibilităţii în principiu a cererii de intervenţie instanţa se pronunţă printr-o încheiere 
prin care, după caz, va încuviinţa în principiu (deci, nu în fond, pentru că în acest moment nu are loc o 
judecată finală) sau va respinge cererea ca inadmisibilă. 

Potrivit art. 52 alin. 2 C. proc. civ., încheierea poate fi atacată numai odată cu fondul. O altă 
particularitate a încheierii este caracterul său interlocutoriu, ceea ce înseamnă că instanţa nu poate reveni 
asupra ei şi să dea o altă soluţie decât cea pe care o conţine încheierea respectivă. 

Dacă cererea este respinsă ca inadmisibilă terţul are fie posibilitatea atacării încheierii odată cu 


fondul, fie posibilitatea de a-şi valorifica pretenţiile pe cale principală, fără să existe riscul respingerii 


cererii ulterioare pentru autoritate de lucru judecat, deoarece în procesul în care a intervenit nu s-a judecat 
nimic în privinţa cererii sale. 

Dacă cererea este încuviinţată în principiu se produc mai multe efecte: 

- instanţa este învestită cu judecarea cererii terţului; 

- are loc o prorogare, o prelungire a competenţei instanţei şi asupra cererii de intervenţie astfel 
încât instanţa devine competentă să judece o cerere care, dacă ar fi fost formulată pe cale principală, 
trebuia adresată unei alte instanţe; 

- terțul devine parte în proces. Ca atare, câtă vreme cererea nu i-a fost admisă în principiu terţul 
nu dobândeşte calitatea de parte. 

- se întrerupe cursul prescripţiei extinctive privitor la pretenţia dedusă judecății de intervenient 
(acest efect se produce de la data depunerii cererii iar nu de la data încuviinţării în principiu), afară de 
cazul în care cererea este respinsă, anulată, perimată ori s-a renunţat la ea. 

Art. 52 alin. 3 C. proc. civ. prevede că după încuviințarea în principiu, instanţa va dispune 
comunicarea intervenţiei şi, în cazurile în care întâmpinarea este obligatorie, va stabili termenul în care 
aceasta trebuie depusă. Deşi textul impune comunicarea intervenţiei după admiterea ei în principiu, totuşi, 
pentru ca ascultarea părţilor în condiţiile art. 52 alin. 1 C. proc. civ. să nu fie pur formală, apreciez că 
cererea de intervenţie trebuie comunicată înainte de a se discuta admisibilitatea ei în principiu. De altfel, 
în practică se şi procedează în acest mod. 

Întrucât cererea de intervenţie în interes propriu se face sub forma cererii de chemare în judecată, 
având natura juridică a acesteia, oricare din părțile iniţiale ale procesului poate să formuleze o cerere 
reconvenţională prin care să invoce pretenţii proprii faţă de intervenient. Cererea reconvenţională 
urmează să fie depusă odată cu întâmpinarea aşa cum impune art. 119 alin. 3 C. proc. civ. sau, dacă nu se 
depune întâmpinare, în termenul fixat de instanţă pentru depunerea întâmpinării. 

Potrivit art. 53 C. proc. civ., cel care intervine va lua procedura în starea în care se află în 
momentul admiterii intervenţiei; actele de procedură următoare se vor îndeplini şi faţă de cel care 
intervine. Tertului trebuie să i se recunoască dreptul de a propune şi administra probe, chiar dacă în 
condiţiile art. 138 alin. 1 C. proc. civ. dovezile care nu au fost cerute până la prima zi de înfăţişare nu vor 
mai putea fi invocate ulterior. 

Atunci când judecarea cererii principale ar fi întârziată prin cererea de intervenţie, instanța poate 
să dispună disjungerea celor două cereri şi judecata separată (art. 55 C. proc. civ.). 

Cât priveşte soluţiile ce pot fi date cererii de intervenţie în interes propriu, trebuie reţinut că, 
atunci când cererea principală şi cererea de intervenţie au acelaşi obiect, ele nu pot fi admise amândouă în 
întregime, întrucât se exclud reciproc. Dacă se admite în întregime cererea principală va fi respinsă 
cererea de intervenţie şi invers. Este însă posibil ca ambele cereri să fie admise în parte, ambele să fie 
respinse ori una să fie admisă în parte iar cealaltă respinsă. 

2.2.1.2. Intervenţia accesorie 

A) Natură juridică. Termen de depunere 

Prin intervenţia accesorie terțul participă voluntar la judecată pentru a apăra drepturile uneia din 
părţile iniţiale ale procesului. 

Ca atare, natura juridică a intervenţiei accesorii este de apărare. 

Din acest motiv, cererea de intervenţie voluntară accesorie nu trebuie să cuprindă toate 


elementele prevăzute de lege pentru cererea de chemare în judecată, ci este suficient să aibă menţiunile 


înscrise în art. 82 alin. 1 C. proc. civ., respectiv arătarea instanţei, numele, domiciliul sau reşedinţa 
părților ori, după caz, denumirea şi sediul lor şi ale reprezentantului, obiectul cererii şi semnătura. 

Potrivit art. 51 C. proc. civ., cererea de intervenţie voluntară accesorie se poate face chiar înaintea 
instanţei de recurs. Ca atare, cu atât mai mult ea poate fi formulată direct în apel. Soluţia se justifică prin 
natura acestei forme de intervenţie. De vreme ce intervenientul accesoriu nu invocă pretenţii proprii nu 
există riscul ca, prin analizarea cererii sale, părțile să fie lipsite de grade de jurisdicție. 

B) Admisibilitatea în diferite materii 

Ca regulă, intervenţia accesorie este admisibilă în orice materie inclusiv în contestaţia la 
executare, precum şi în litigiile privitoare la starea şi capacitatea persoanelor. 

De asemenea, în litigiile de muncă poate să facă cerere de intervenţie accesorie o altă persoană 
încadrată în aceeaşi unitate, atunci când justifică un interes, cum ar fi de exemplu: în caz de desfacere a 
contractului de muncă, atunci când intervenient este persoana care a determinat luarea acestei măsuri sau 
în contestaţii împotriva deciziilor de imputare, când producerea pagubei a fost înlesnită sau plata nelegală 
a fost dispusă de o altă persoană, intervenient putând fi cel care a înlesnit producerea pagubei sau a dispus 
plata nelegală”. 

Totuşi, în pricinile cu caracter strict personal intervenţia voluntară accesorie este inadmisibilă 
dacă este în legătură cu capătul de cerere prin care se valorifică dreptul strict personal. 

De asemenea, cererea de intervenţie accesorie nu este admisibilă în revizuire şi contestaţie în 
anulare, întrucât instanţa va verifica legalitatea şi temeinicia hotărârii atacate numai în raport de 
persoanele care au avut calitatea de parte în procesul în care s-a pronunţat acea hotărâre. 

C) Procedura de judecată a cererii de intervenţie. Soluţii 

Ca şi cererea de intervenţie principală intervenţia accesorie este o cerere incidentală, de 
competenţa instanţei învestite cu judecarea cererii principale (art. 17 C. proc. civ.). 

Pentru a se pronunţa asupra admisibilităţii în principiu a cererii de intervenţie, instanţa trebuie să 
asculte terțul şi părţile inițiale. Mai întâi va fi ascultat terţul, care trebuie să-şi susțină cererea şi apoi se dă 
cuvântul părților. 

După ce verifică dacă terţul justifică un interes propriu pentru a interveni, dacă cererea sa are 
legătură cu cererea principală şi dacă, în funcţie de obiectul acesteia din urmă, cererea de intervenţie este 
admisibilă, instanţa încuviinţează în principiu cererea de intervenţie printr-o încheiere interlocutorie. 

Din momentul admiterii în principiu terţul devine parte în proces şi va lua procedura în starea în 
care se află în momentul admiterii intervenţiei, actele de procedură următoare vor fi îndeplinite şi faţă de 
intervenient. 

Cererea de intervenție se comunică părților iniţiale iar acestea vor putea depune întâmpinare în 
termenul stabilit de instanţă în acest scop. 

Având în vedere natura juridică a intervenţiei accesorii, terţul are o poziție procesuală 
subordonată părţii în folosul căreia a intervenit. 

Având natura juridică a unei apărări, intervenţia accesorie se judecă întotdeauna împreună cu 
cererea principală (art. 55 C. proc. civ.), ea neputând fi disjunsă şi judecată separat. 

Soluţia depinde de soluţia dată cererii de chemare în judecată, însă diferit după cum terțul a 
intervenit în favoarea reclamantului sau în favoarea pârâtului: 

Cererea de intervenţie este în favoarea reclamantului: 

- se va admite, dacă se admite şi cererea principală, întrucât apărarea terţului i-a folosit 


reclamantului; 


- se va respinge, dacă se respinge şi cererea principală pentru că în acest caz apărarea terţului nu 
l-a ajutat pe reclamant; 

- dacă reclamantul renunţă la judecată sau la dreptul subiectiv, cererea de intervenție rămâne fără 
obiect şi va fi respinsă în consecinţă. 

Cererea de intervenţie este în favoarea pârâtului: 

- se va admite, dacă se respinge cererea de chemare în judecată întrucât dacă reclamantul a căzut 
în pretenţii înseamnă că apărarea terţului a fost favorabilă pârâtului; 

- se va respinge, dacă se admite cererea principală, pentru că pârâtul a căzut în pretenţii ceea ce 
înseamnă că apărarea terţului nu a fost utilă; 

- dacă pârâtul achiesează la pretenţiile reclamantului, cererea de intervenţie rămâne fără obiect şi 
va fi respinsă ca atare. 

Pe de altă parte, dacă părțile sting litigiul printr-o tranzacţie terţul nu poate să ceară continuarea 
judecății. 

În fine, o altă consecinţă a naturii juridice a cererii de intervenţie este înscrisă în art. 56 C. proc. 
civ. Potrivit acestui text apelul sau recursul făcut de cel care intervine în interesul uneia din părți se 


socoteşte neavenit, dacă partea pentru care a intervenit nu a făcut ea însăşi apel sau recurs. 


2.2.2. Intervenţia forţată 

2.2.2.1. Chemarea în judecată a altor persoane 

A) Noţiune. Particularităţi. Termen de depunere 

Această formă de intervenţie forțată este reglementată de art. 57-59 C. proc. civ. 

Potrivit art. 57 alin. 1 C. proc. civ., „oricare din părți poate să cheme în judecată o altă persoană 
care ar putea să pretindă aceleaşi drepturi ca şi reclamantul”. 


Ca atare, specific acestei forme de intervenţie forţată este faptul că terţul poate pretinde aceleaşi 


drepturi ca şi reclamantul. De pildă, în cazul raporturilor juridice obligaţionale cu pluralitate de creditori, 


dacă debitorul este acţionat în judecată numai de unul sau de unii dintre creditori, el poate să solicite 
introducerea în proces şi a celorlalți creditori pentru a evita chemarea sa ulterioară în judecată de 
creditorii care nu sunt părți în proces; în cazul cesiunii de creanţă, dacă debitorul cedat căruia cesionarul 
i-a notificat cesiunea, este chemat în judecată de cedent, are interes să-l introducă în proces pe cesionar, 
pentru a face o plată valabilă; dacă unul dintre moştenitori îl cheamă în judecată pe deţinătorul unui bun 
succesoral, pârâtul are interes să-i introducă în proces şi pe ceilalți moştenitori pentru a se pronunţa o 
hotărâre opozabilă tuturor; atunci când creditorul cere plata creanţei sale iar debitorul invocă faptul că un 
terţ i-a notificat cesiunea creanţei respective, reclamantul creditor are interes să-l cheme în judecată pe 
terţ; dacă cesionarul îl cheamă în judecată pe debitorul cedat, iar acesta se apără invocând interdicţia de a 
plăti pe care i-a notificat-o cedentul, reclamantul are interes să-l cheme în judecată pe cedent etc. 

De reţinut că această formă de intervenţie nu poate fi folosită pentru introducerea în proces a unui 
al doilea pârât, atunci când reclamantul doreşte ca hotărârea să fie opozabilă şi acestuia, pentru că pârâtul 
nu ar putea pretinde aceleaşi drepturi ca şi reclamantul, aşa cum cere textul. 

Din dispoziţiile art. 57 alin. 2 şi 3 C. proc. civ. rezultă că pot apela la această formă de intervenţie 
atât reclamantul cât şi pârâtul, dar până la momente diferite. Astfel, pârâtul poate depune cererea odată cu 
întâmpinarea, iar dacă întâmpinarea nu este obligatorie, cel mai târziu la prima zi de înfăţişare în primă 


instanță. Dacă reclamantul îşi modifică sau îşi întregeşte acțiunea, potrivit art. 132 alin. 1 C. proc. civ., 


pârâtul ar putea să formuleze o cerere de chemare în judecată a altor persoane până la termenul următor, 
aspect care rezultă din dispoziţiile art. 132 alin. 1 şi 57 alin. 2 C. proc. civ. 

În schimb, reclamantul poate formula cererea până la închiderea dezbaterilor în primă instanţă. 

Sancţiunea nedepunerii cererii în aceste termene nu este respingerea cererii ca tardivă deoarece 
art. 135 C. proc. civ. stabileşte o sancţiune specifică. Potrivit acestui text cererea reconvenţională şi 
introducerea unei alte persoane în judecată, care nu se vor fi făcut înăuntrul termenului prevăzut de lege, 
se vor judeca deosebit, afară de cazul când amândouă părţile consimt să se judece împreună. Ca atare, 
sancţiunea este judecarea separată a cererii de intervenţie. 

B) Procedura de judecată a cererii de chemare în judecată a altor persoane 

Fiind o cerere incidentală, cererea de chemare în judecată a altor persoane este de competenţa 
instanţei sesizate cu cererea principală (art. 17 C. proc. civ.). 

Spre deosebire de intervenția voluntară (art. 52 alin. 1), Codul nu mai prevede necesitatea 
discutării admisibilităţii în principiu a cererii de chemare în judecată a altor persoane. În aceste condiţii, 
instanţa va lua act de depunerea cererii şi urmează să o soluţioneze împreună cu cererea principală. 

Potrivit art. 58 C. proc. civ., cel chemat în judecată dobândeşte calitatea de intervenient în interes 
propriu, iar hotărârea îi va fi opozabilă. Prin urmare, cererea de intervenţie forţată produce aceleaşi efecte 
ca şi cererea de intervenţie voluntară principală. 

Un efect specific este prevăzut de art. 59 C. proc. civ. şi constă în scoaterea din proces a pârâtului 
atunci când, chemat în judecată pentru o datorie bănească, el recunoaşte datoria şi declară că vrea să o 
execute față de cel care îşi va stabili judecătoreşte dreptul, depunând suma respectivă. În acest caz, 


judecata va continua numai între reclamant şi intervenient. 


2.2.2.2. Chemarea în garanţie 

A) Noţiune. Particularităţi. Termen de depunere 

Această formă de intervenţie este reglementată de art. 60-63 C. proc. civ. 

Potrivit art. 60 alin. 1 C. proc. civ., „partea poate să cheme în garanţie o altă persoană împotriva 
căreia ar putea să se îndrepte, în cazul când ar cădea în pretenţiuni cu o cerere în garanţie sau în 
despăgubire”. 

A cădea în pretenţii înseamnă a pierde procesul. Astfel, cumpărătorul chemat în judecată de un 
terţ care revendică bunul îl poate chema în garanţie pe vânzător cerându-i să-l apere contra evicțiunii prin 
respingerea cererii introduse de reclamant, iar dacă acţiunea se va admite, să-l despăgubească; comitentul 
chemat în judecată pentru fapta prepusului îl cheamă în garanție pe prepus pentru a fi obligat să-i 
plătească comitentului suma achitată de acesta reclamantului; 

Şi această formă de intervenţie forţată poate fi folosită atât de pârât cât şi de reclamant. Potrivit 
art. 61 C. proc. civ., cererea făcută de pârât se va depune odată cu întâmpinarea; când întâmpinarea nu 
este obligatorie, cererea se va depune cel mai târziu la prima zi de înfăţişare, în primă instanţă. Cererea de 
chemare în garanţie făcută de reclamant se poate depune până la închiderea dezbaterilor în primă instanţă. 

Nerespectarea acestor termene este sancționată, potrivit art. 135 C. proc. civ., cu judecarea 
separată a cererii de intervenţie, iar nu cu respingerea cererii ca tardivă. 

De asemenea, în condiţiile art. 60 alin. 2 C. proc. civ. cel chemat în garanţie poate, la rândul lui., 
să cheme în garanţie o altă persoană. 

B) Admisibilitatea în diferite materii 

Codul nu limitează posibilitatea chemării în garanție doar la anumite materii. 


Frecvent, chemarea în garanţie este folosită în materie contractuală. 

În cazul contractului de vânzare-cumpărare există o particularitate care face ca depunerea cererii 
de chemare în garanţie să fie obligatorie. Astfel, potrivit art. 1351 C. civ., „dacă cumpărătorul s-a judecat 
până la ultima instanţă cu evingătorul său, fără să cheme în judecată pe vânzător, şi a fost condamnat, 
vânzătorul nu mai răspunde de evicţiune, de va proba că erau mijloace să câştige judecata”. Textul are în 
vedere următoarea ipoteză: cumpărătorul este chemat în judecată de un terţ care-i revendică bunul şi nu-l 
cheamă în garanţie pe vânzător. Întrucât cumpărătorul pierde acest proces, se îndreaptă ulterior cu o 
cerere principală împotriva vânzătorului, cerându-i să-l despăgubească pentru prejudiciul suferit prin 
evicţiune. În acest proces vânzătorul, invocând exceptio mali processus (excepţia procesului rău condus), 
scapă de obligaţia de garanţie dacă dovedeşte că ar fi avut mijloace suficiente cu care, participând la 
judecată în primul proces, ar fi putut obţine respingerea cererii formulate împotriva cumpărătorului. 
Tocmai pentru a evita o asemenea situaţie, cumpărătorul acţionat în judecată pentru revendicarea bunului 
său trebuie să-l cheme în garanţie pe vânzător. 

Chemarea în garanţie este folosită şi în cadrul acţiunilor în revendicare, a litigiilor de ieşire din 
indiviziune, în litigiile locative sau pentru plata unor despăgubiri. 

În schimb, chemarea în garanţie nu este admisibilă în procedura ordonanţei preşedinţiale deoarece 
ea priveşte fondul dreptului, pe când în cadrul ordonanţei preşedinţiale se cercetează doar aparenţa 
dreptului. 

C) Procedura de judecată a cererii de chemare în garanţie. Soluţii 

Cererea de chemare în garanţie este o cerere incidentală şi deci, este de competenţa instanţei care 
a fost învestită cu judecarea cererii principale (art. 17 C. proc. civ.). 

Ca natură juridică, cererea de chemare în garanţie este o adevărată cerere de chemare în judecată. 
Rezultă aceasta din dispoziţiile art. 61 alin. 1 C. proc. civ. potrivit cărora cererea de chemare în garanţie 
se face cu respectarea condiţiilor de formă pentru cererea de chemare în judecată. Nici în cazul acestei 
forme de intervenţie forțată nu trebuie pusă în discuţie admisibilitatea în principiu. Ca atare, terţul devine 
parte în proces din momentul depunerii cererii de intervenţie. După depunerea cererii de chemare în 
garanţie, instanţa va dispune comunicarea acesteia terțului (art. 62 C. proc. civ.), în cazurile în care 
întâmpinarea este obligatorie, instanţa va stabili termenul în care urmează să fie depusă de cel chemat în 
garanţie. 

Potrivit art. 63 alin. 1 C. proc. civ., cererea de chemare în garanţie se judecă odată cu cererea 
principală. Totuşi, dacă judecarea cererii principale ar fi întârziată prin chemarea în garanţie instanţa, în 
baza art. 63 alin. 2 C. proc. civ., poate dispune disjungerea şi judecarea separată a celor două cereri. 

Din dispoziţiile art. 60 alin. 1 C. proc. civ. rezultă că soluţia cererii de chemare în garanţie 
depinde de soluţia dată cererii principale, fiind necesar să se distingă după cum cererea incidentală a fost 
formulată de reclamant sau de pârât: 

Cererea de chemare în garanţie formulată de reclamant: 

- se va admite, dacă este întemeiată, atunci când cererea principală este respinsă, pentru că în 
acest caz reclamantul a căzut în pretenţii; 

- se va respinge ca lipsită de obiect sau de interes, dacă cererea de chemare în judecată este 
admisă, pentru că reclamantul nu a căzut în pretenţii şi deci nu are interes să se îndrepte împotriva terțului 
cu o cerere în garanţie sau despăgubiri. 


Cererea de chemare în garanţie formulată de pârât: 


- se va admite, dacă este întemeiată, în cazul în care cererea de chemare în judecată este admisă, 
pentru că în acest caz pârâtul a căzut în pretenţii. Întrucât între reclamant şi cel chemat în garanţie de 
pârât nu există nici un raport juridic, terţul nu poate fi obligat direct către reclamant. În acest caz, instanţa 
va admite cererea de chemare în judecată şi îl va obliga pe pârât către reclamant şi va admite şi cererea de 
chemare în garanţie, obligându-l pe chematul în garanţie către pârât; 

- se va respinge ca lipsită de obiect sau interes, dacă cererea de chemare în judecată este respinsă, 


pentru că pârâtul nu a căzut în pretenţii. 


2.2.2.3. Arătarea titularului dreptului 

A) Noţiune. Particularităţi 

Această formă de intervenţie forțată este reglementată de art. 64-66 C. proc. civ. 

Potrivit art. 64 C. proc. civ., „pârâtul care deţine un lucru pentru altul sau care exercită în numele 
altuia un drept asupra unui lucru va putea arăta pe acela în numele căruia deţine lucrul sau exercită 
dreptul, dacă a fost chemat în judecată de o persoană care pretinde un drept real asupra lucrului”. 

Din acest text rezultă anumite particularităţi ale cererii de intervenţie forţată: 

- „arătarea titularului dreptului” poate fi făcută numai de către pârât, nu şi de reclamant. 

Totuşi, nu orice pârât poate să indice pe adevăratul titular al dreptului, ci numai pârâtul chemat în 
judecată printr-o acţiune reală, de vreme ce reclamantul este „o persoană care pretinde un drept real 
asupra lucrului”. 

Legislaţia recentă oferă un exemplu în care arătarea titularului dreptului poate fi făcută atât de 
pârât cât şi de reclamant. Astfel, potrivit art. 12 alin. 4 din Legea nr. 213/1998 privind proprietatea 
publică şi regimul juridic al acesteia, în litigiile referitoare la dreptul de proprietate asupra bunului, 
titularul dreptului de administrare are obligaţia să arate instanţei cine este titularul dreptului de 
proprietate. Alin. 6 al textului prevede că aceste dispoziţii sunt aplicabile şi în litigiile privitoare la dreptul 
de concesiune, închiriere sau la dreptul de proprietate asupra bunurilor concesionate sau închiriate. 

Rezultă că în aceste cazuri, titularul dreptului de administrare, concesiune sau închiriere, care are 
obligaţia de a arăta pe titularul dreptului de proprietate, poate fi reclamantul sau pârâtul, legea nefăcând 
nici o precizare sub acest aspect; 

- pârâtul este un detentor precar, pentru că deţine lucrul (în calitate de chiriaş, depozitar, posesor 
etc) sau exercită un drept asupra lucrului în numele altuia, deci între pârât şi tert există un raport juridic cu 
privire la bunul ce constituie obiect al litigiului. 

B) Procedura de soluţionare a cererii de arătare a titularului dreptului 

Art. 65 alin. 1 C. proc. civ. prevede că cererea privitoare la arătarea titularului dreptului va fi 
motivată şi se va depune odată cu întâmpinarea, iar dacă întâmpinarea nu este obligatorie, cel mai târziu 
la prima zi de înfăţişare. 

Pentru ca toate părţile să beneficieze de dublul grad de jurisdicție, cererea poate fi depusă numai 
în etapa judecății în primă instanţă. 

Cererea nu trebuie făcută cu respectarea condiţiilor de formă pentru cererea de chemare în 
judecată, ci trebuie doar motivată şi, desigur, să fie făcută cu respectarea cerinţelor art. 82 C. proc. civ. De 
asemenea, nici în cazul acestei forme de intervenţie forţată nu trebuie pusă în discuţie admisibilitatea ei în 
principiu. 

În legătură cu soluţionarea cererii de arătare a titularului dreptului, sunt posibile următoarele 


situaţii: 


1. cel arătat ca titular al dreptului se înfăţişează şi recunoaşte susţinerile pârâtului, iar reclamantul 
este de acord ca terţul să-l înlocuiască pe pârâtul iniţial. 

Pentru această ipoteză, art. 66 alin. 1 C. proc. civ. prevede că terțul va lua locul pârâtului, care va 
fi scos din judecată, astfel încât procesul va continua între reclamant şi terţ, care dobândeşte poziţia 
procesuală a pârâtului. 

2. cel arătat ca titular al dreptului se înfăţişează şi recunoaşte susţinerile pârâtului, dar reclamantul 
nu este de acord cu înlocuirea. 

Art. 66 C. proc. civ. nu reglementează cum trebuie procedat în acest caz. De aceea, în doctrină au 
fost propuse două soluţii: fie terţul să rămână în proces în calitate de intervenient principal, fie judecata să 
continue fără să se modifice raportul procesual stabilit prin cererea de chemare în judecată, iar dacă în 
urma dezbaterilor se va stabili că titular al dreptului este terţul, cererea va fi respinsă ca greşit îndreptată, 
mai precis, ca fiind introdusă împotriva unei persoane lipsite de calitate procesuală; 

3. terţul se înfăţişează, dar tăgăduieşte arătările pârâtului; 

4. terţul, deşi legal citat, nu se prezintă. 

Pentru aceste ultime două situaţii, art. 66 alin. 2 C. proc. civ. prevede că „se vor aplica dispoziţiile 
art. 58”. Ca atare, terţul dobândeşte poziţia procesuală de intervenient principal iar judecata va continua 


între reclamant, pârât şi terţ în calitate de intervenient principal. 


2.3. Reprezentarea convenţională a persoanelor fizice şi juridice 

Reprezentarea părţilor poate fi legală sau convenţională. 

Reprezentarea legală intervine în cazul persoanei fizice lipsite de capacitate de exerciţiu, care este 
reprezentată de părinţi sau, în lipsa părinţilor, de tutore, precum şi în cazul persoanei juridice care, potrivit 
art. 35 din Decretul nr. 31/1954 îşi exercită drepturile şi îşi îndeplineşte obligaţiile prin organele sale. 

Reprezentarea convențională are la bază acordul dintre parte şi reprezentant, acord în temeiul 
căruia reprezentantul îndeplineşte acte de procedură în numele şi pe seama părții. 

Potrivit art. 67 alin. 1 C. proc. civ., părțile pot să-şi exercite drepturile procedurale personal sau 
prin mandatar. 

2.3.1. Reprezentarea convenţională a persoanelor fizice 

A) Reprezentarea prin mandatar neavocat 

Dacă cererea de chemare în judecată este făcută prin mandatar, în cerere trebuie făcută această 
menţiune, cu indicarea numelui şi calităţii reprezentantului (art. 112 pct. 2 C. proc. civ.). 

Justificarea calităţii de reprezentant se face prin procură, care se alătură cererii, în original sau în 
copie legalizată (art. 83 alin. 1 C. proc. civ.). 

Procura, care poate fi dată numai unei persoane cu capacitate de exerciţiu, prezintă anumite 
particularităţi: 

- trebuie să fie ad litem, adică să fie dată „pentru exerciţiul dreptului de chemare în judecată sau 
de reprezentare în judecată” (art. 68 alin. 1 C. proc. civ.). Ca atare, din punct de vedere al obiectului 
reprezentării, se poate face distincţie între reprezentarea în exerciţiul dreptului de chemare în judecată şi 
reprezentarea în judecată. Desigur, nimic nu-l împiedică pe mandant să împuternicească aceeaşi persoană 
atât pentru exercitarea acţiunii cât şi pentru reprezentarea în judecată. 

În condiţiile art. 67 alin. 2 C. proc. civ. mandatarul cu procură generală poate să reprezinte în 


wiy 


judecată pe mandant, numai dacă acest drept i-a fost dat anume. De reținut că procura este „generală” în 


privinţa actelor de procedură dintr-un litigiu determinat, pentru că un mandat „general”, pentru orice 
litigii, este nul. 

Prin alin. 3 se derogă de la regula enunțată în două cazuri: 1. dacă mandantul nu are domiciliul şi 
nici reşedinţa în ţară şi 2. dacă procura este dată unui prepus. În aceste cazuri, dreptul de reprezentare în 
judecată se presupune dat. 

- mandatul este presupus dat pentru toate actele judecății, chiar dacă nu cuprinde nici o menţiune 
în această privinţă. El poate fi însă restrâns numai la anumite acte sau pentru o anumită instanţă (art. 68 
alin. 3 C. proc. civ.). Totuşi, actele procesuale de dispoziţie (renunțare, achiesare, tranzacţie) pot fi făcute 
de mandatar numai în temeiul unei procuri speciale (art. 69 alin. 1 C. proc. civ.); 

- sub aspectul formei, art. 68 alin. 1 C. proc. civ. prevede că procura trebuie făcută prin înscris 
sub semnătură legalizată (deci, nu autentificată!) iar alin. 2 al textului stabileşte că dreptul de reprezentare 
poate fi dat şi prin declaraţie verbală, făcută în instanţă şi trecută în încheierea de şedinţă. 

Atunci când partea este reprezentată de un mandatar neavocat regula, înscrisă în art. 68 alin. 4 C. 
proc. civ., este că mandatarul nu poate pune concluzii decât prin avocat, cu excepţia consilierului juridic 
care, potrivit legii, reprezintă partea. Expresia „nu poate pune concluzii” trebuie înţeleasă că se referă la 
imposibilitatea mandatarului neavocat de a pune concluzii în fond. Dacă acestui mandatar i s-ar cere ca la 
fiecare termen să pună concluzii prin avocat, adică să-şi exprime punctul de vedere cu privire la orice 
problemă numai prin avocat, reprezentarea printr-o persoană necalificată şi care nu se află în nici una din 
situaţiile de excepţie prevăzute de art. 68 alin. 5 şi 6 şi art. 70 C. proc. civ., ar fi total lipsită de eficienţă. 

De la această regulă există trei excepții: 

1. asistarea de către avocat nu este cerută doctorilor sau licenţiaţilor în drept, când sunt mandatari 
în pricinile soţului sau rudelor până la gradul IV inclusiv (art. 68 alin. 5 C. proc. civ.). Aceşti mandatari 
pot să reprezinte părţile la orice categorie de instanţă: judecătorie, tribunal, curte de apel, Înalta Curte de 
Casaţie şi Justiţie; 

2. asistarea de către avocat nu este cerută la judecătorie, când partea este reprezentată de soţ sau o 
rudă până la gradul IV inclusiv. În acest caz, mandatarul nu are studii juridice iar excepţia îşi găseşte 
aplicare numai cu ocazia judecății la judecătorie; 

3. asistarea reprezentantului de către un avocat nu este obligatorie când dreptul de reprezentare 
izvorăşte din lege sau dintr-o dispoziţie judecătorească. 

Dreptul de reprezentare izvorăşte din lege pentru părinţi sau tutore, iar pentru curator în cazurile 
prevăzute de art. 7 alin. 3 şi 44 C. proc. civ. De asemenea, în condiţiile art. 600 alin. 3 teza a II-a C. proc. 
civ. administratorul-sechestru poate sta în judecată în numele părţilor litigante cu privire la bunul pus sub 
sechestru, dar numai cu autorizarea prealabilă a instanţei care l-a numit. 


Mandatul judiciar prezintă unele particularităţi şi în ce priveşte încetarea sa: 


1. spre deosebire de mandatul de drept comun, mandatul judiciar nu încetează prin moartea celui 
care l-a dat şi nici dacă acesta a devenit incapabil, ci durează până la retragerea lui de către moştenitori 
sau de reprezentantul legal al incapabilului (art. 71 C. proc. civ.). Dacă acţiunea a fost exercitată prin 
mandatar iar mandantul decedează, moştenitorii acestuia trebuie introduşi în proces, pe de o parte pentru a 
continua acţiunea exercitată de autorul lor, iar pe de altă parte pentru a-şi preciza poziţia faţă de contractul 
de mandat. De aceea, după intervenirea în proces a moştenitorilor mandantului, nu s-ar putea acorda 
cuvântul atât acestora cât şi mandatarului,; 

2. renunţarea sau retragerea mandatului nu poate fi opusă celeilalte părți decât de la comunicare, 


afară numai dacă a fost făcută în şedinţă în prezenţa părții. 


Mandatarul care renunţă la împuternicire este ţinut să înştiinţeze atât pe cel care i-a dat mandatul, 
cât şi instanţa, cu cel puţin 15 zile înainte de termenul de înfăţişare sau de împlinirea termenelor căilor de 


atac (art. 72 C. proc. civ.). 


B) Reprezentarea prin avocat 

Potrivit art. 68 alin. 1 teza a II-a C. proc. civ., în cazul în care procura este dată unui avocat, 
semnătura va fi certificată potrivit legii avocaţilor. 

Legea avocaturii nr. 51/1995 prevede că avocatul reprezintă partea în temeiul unui contract de 
asistență juridică încheiat în formă scrisă de avocat şi client sau mandatarul său. În baza acestui contract, 
avocatul se legitimează prin împuternicirea avocaţială, aceasta putând fi considerată „procura” la care se 
referă Codul. 

În contractul de asistenţă juridică este prevăzută întinderea puterilor pe care clientul le conferă 
avocatului. Dacă nu se prevede altfel, avocatul poate să săvârşească orice act, specific profesiei, pe care îl 
consideră necesar pentru apărarea intereselor clientului său. 

Pentru săvârşirea actelor procesuale de dispoziţie, întrucât art. 69 alin. 1 C. proc. civ. nu face 
distincţie între mandatarul neavocat şi avocat, înseamnă că şi avocatul are nevoie de o procură specială. 

Potrivit art. 69 alin. 2 C. proc. civ., avocatul care a asistat o parte la judecarea pricinii, chiar fără 
mandat, poate face orice acte pentru păstrarea drepturilor supuse unui termen şi care s-ar pierde prin 


neexercitarea lor la timp. 


2.3.3. Sancţiunea lipsei dovezii calităţii de reprezentant 

În condiţiile art. 161 C. proc. civ. dacă reprezentantul părţii nu face dovada calităţii sale, instanţa 
poate da un termen pentru împlinirea lipsurilor. Dacă lipsurile nu se împlinesc, cererea va fi anulată. 

Lipsa dovezii calității de reprezentant se invocă pe cale de excepţie. Deşi prin efectul pe care îl 
produce excepţia este peremptorie, pentru că duce la anularea cererii, ea începe prin a avea efect dilatoriu 
deoarece nulitatea nu intervine automat, la termenul la care se invocă excepţia, ci numai dacă nu se face 
dovada calităţii de reprezentant în termenul acordat în acest scop. 

Excepţia lipsei dovezii calităţii de reprezentant este o excepţie de procedură. 

Excepţia poate fi invocată în orice stare a pricinii, iar titularul dreptului poate ratifica actele 


făcute de cel care nu avea calitatea de reprezentant. 


3. Procurorul 

3.1. Formele participării procurorului la procesul civil 

A) Pornirea procesului civil 

Potrivit art. 45 alin. 1 C. proc. civ., Ministerul Public poate porni acţiunea civilă ori de câte ori 
este necesar pentru apărarea drepturilor şi intereselor legitime ale minorilor, ale persoanelor puse sub 
interdicţie şi ale dispăruţilor, precum şi în alte cazuri expres prevăzute de lege. 

B) Participarea la judecata procesului civil 

Potrivit art. 45 alin. 3 C. proc. civ., procurorul poate pune concluzii în orice proces civil, în 
oricare fază a acestuia, dacă apreciază că este necesar pentru apărarea ordinii de drept, a drepturilor şi 


libertăţilor cetăţenilor. 


Prin urmare, indiferent dacă a pornit sau nu procesul civil şi chiar şi atunci când procesul are ca 
obiect drepturi cu caracter strict personal, procurorul poate să participe la judecată şi să pună concluzii cu 
privire la orice aspect. 

În anumite materii, prevăzute de lege, participarea procurorului la judecată şi punerea de 
concluzii de către acesta sunt obligatorii. Cu titlu de exemplu, este vorba de: 

- punerea sub interdicție şi ridicarea interdicţiei (art. 33 şi 35 din Decretul nr. 32/1954); 

- declararea dispariţiei şi a morţii pe cale judecătorească precum şi anularea hotărârii de declarare 
a morţii (art. 38 şi 42 din Decretul nr. 32/1954); 

- declararea judecătorească a abandonului de copii (art. 2 din Legea nr. 47/1993); 

- expropriere (art. 23 din Legea nr. 33/1994); 

- înregistrarea tardivă a naşterii, a cererii de declarare în ţară a naşterii unui cetăţean român născut 
în străinătate, precum şi anularea, modificarea, rectificarea sau completarea actelor de stare civilă (art. 21 
alin. 2 şi 3 şi art. 57 alin. 2 din Legea nr. 119/1996); 

- acordarea personalităţii juridice unei asociaţii sau fundaţii atunci când se constată neregularități 
ce privesc dispoziţiile art. 37 alin. 2 din Constituţie (art. 9 alin. 2 din Ordonanţa nr. 26/2000); 

- soluţionarea cererii de înregistrare a unui partid politic ori a cererii de încuviinţare a modificării 
statutului sau a programului partidului politic, precum şi a cererilor privitoare la reorganizarea partidelor 
politice, la dizolvarea ori la încetarea existenţei acestora (art. 20 alin. 1, art. 25 alin. 2 şi art. 30 alin. 1 din 
Legea nr. 14/2003); 

- soluţionarea excepţiei de neconstituționalitate a unei legi sau ordonanţe (art. 24 alin. 4 din Legea 
nr. 47/1992); 

- judecarea recursurilor în interesul legii (art. 329 C. proc. civ.); 

În cazurile în care legea prevede că participarea procurorului la judecată este obligatorie, lipsa 
concluziilor acestuia atrage nulitatea hotărârii întrucât completul nu a fost legal constituit. 

C) Exercitarea căilor de atac 

Art. 45 alin. 5 C. proc. civ. dispune că procurorul poate, în condiţiile legii, să exercite căile de 
atac împotriva oricăror hotărâri. Întrucât, spre deosebire de alin. 1, alin. 5 nu face nici o distincţie, 
procurorul poate să exercite căile de atac şi împotriva hotărârilor pronunţate asupra unor cereri cu caracter 
strict personal, chiar dacă nu este vorba de drepturile şi interesele persoanelor menţionate în primul 
alineat. 

Pe de altă parte, procurorul poate să exercite căile de atac indiferent dacă a participat sau nu la 
judecarea pricinii în care s-a pronunţat hotărârea respectivă. 

D) Cererea de punere în executare a hotărârilor judecătoreşti 

Potrivit art. 45 alin. final teza a II-a C. proc. civ., în cazurile prevăzute de alin. 1 procurorul poate 
să ceară punerea în executare a hotărârilor pronunţate în favoarea persoanelor prevăzute la acel alineat. 
Din acest text rezultă, în primul rând, că procurorul poate să ceară executarea silită numai în cazurile în 
care poate să şi pornească procesul civil şi numai dacă hotărârea este în favoarea persoanelor prevăzute în 


alin. 1. 


CAPITOLUL al V-lea 
COMPETENȚA 


1. Noţiune. Clasificarea competenţei 

Competența este definită ca fiind aptitudinea recunoscută de lege unei instanțe judecătoreşti sau 
unui organ de jurisdicție ori cu activitate jurisdicţională de a soluţiona o anumită pricină. 

Normele de competenţă pot fi clasificate în funcție de mai multe criterii. 

Astfel, după cum ne raportăm la organe din sisteme diferite sau la organe din acelaşi sistem, 
există competenţă generală şi competenţă jurisdicțională. 

La rândul său, competenţa jurisdicţională se clasifică în competenţă materială şi competenţă 
teritorială, după cum sunt avute în vedere instanţe de grad diferit sau instanţe de acelaşi grad. 

Competența materială este de două feluri: 

- competența materială funcțională, care se stabileşte după felul atribuţiilor jurisdicţionale ce 
revin fiecărei categorii de instanţe; 

- competența materială procesuală, care se stabileşte în funcţie de natura, obiectul sau valoarea 
litigiului. 

Şi competenţa teritorială este de mai multe feluri: 

- competența teritorială de drept comun, atunci când cererea se adresează instanței de la 
domiciliul sau sediul pârâtului; 

- competența teritorială alternativă (facultativă), atunci când reclamantul are alegerea între mai 
multe instanțe deopotrivă competente; 

- competenţa teritorială exclusivă (excepțională), atunci când cererea trebuie introdusă numai la o 
anumită instanţă. 

În funcţie de caracterul normelor care reglementează competenţa, aceasta se clasifică în 
competenţă absolută şi competenţă relativă. 

Competența absolută este reglementată prin norme de ordine publică, imperative, iar competenţa 
relativă este reglementată prin norme dispozitive. 

Potrivit art. 159 C. proc. civ., necompetenţa este de ordine publică: când pricina nu este de 
competenţa instanţelor judecătoreşti; când pricina este de competenţa unei instanţe de alt grad; când 
pricina este de competenţa unei instanţe de acelaşi grad şi părțile nu o pot înlătura. La rândul său, art. 19 
C. proc. civ. prevede că părțile pot conveni, prin înscris sau prin declaraţie verbală în faţa instanţei, ca 
pricinile privitoare la bunuri să fie judecate de alte instanţe decât acelea care, potrivit legii, au competenţa 
teritorială, afară de cazurile prevăzute de art. 13-16 C. proc. civ. 

Din analiza acestor texte, rezultă că este absolută competența generală, materială şi teritorială 
exclusivă, iar competenţa teritorială în pricinile privitoare la bunuri, cu excepţia cazurilor prevăzute la art. 


13-16 C. proc. civ., este relativă. 


2. Competența materială 


Competența materială presupune repartizarea pricinilor între instanţe de grad diferit. 


2.1. Competența materială a judecătoriei 
Potrivit art. 1 C. proc. civ., judecătoriile judecă în primă instanţă, în ultimă instanţă precum şi în 


orice alte materii date prin lege în competenţa lor. 


A) Competența privind judecata în primă instanţă 

În primă instanţă, judecătoria judecă toate procesele şi cererile, în afară de cele date prin lege în 
competenţa altor instanţe (pct. 1). Prin urmare, judecătoria are plenitudinea de competenţă pentru judecata 
în primă instanţă. 

B) Competența privind judecata în ultimă instanţă 

Judecătoria judecă plângerile împotriva hotărârilor autorităților administraţiei publice cu 
activitate jurisdicţională şi ale altor organe cu astfel de activitate, în cazurile prevăzute de lege (art. 1 pct. 
2 C. proc. civ.). 

În temeiul acestui text, judecătoria exercită un control judecătoresc asupra hotărârilor pronunţate 
de organe cu activitate jurisdicţională, din afara sistemului instanţelor judecătoreşti. 

Noţiunea de „hotărâre” trebuie înţeleasă în sens larg, ca referindu-se la toate actele care emană de 
la organele din afara sistemului instanţelor judecătoreşti; pe de altă parte, noţiunea de „plângere” se referă 
la orice cale de atac împotriva acestor hotărâri. 

C) Competența privind judecata în alte materii date prin lege 

Judecătoria judecă în orice alte materii date prin lege în competenţa sa (art. 1 pct. 3 C. proc. civ.). 

Cu titlu de exemplu, în temeiul acestui text judecătoria judecă: 

- cererea de recuzare a judecătorilor de la judecătorie (art. 30 alin. 1 C. proc. civ.); 

- cererea privind îndreptarea, lămurirea ori completarea propriilor hotărâri (art. 281, 281! şi 2817 
C. proc. civ.); 

- cererea de asigurare a dovezilor pe cale principală (art. 236 C. proc. civ.); 

- contestaţia în anulare împotriva hotărârilor pronunţate de judecătorie (art. 319 alin. 1 C. proc. 
civ.); 

- revizuirea împotriva unei hotărâri pronunţate de judecătorie (art. 323 alin. 1 C. proc. civ.); 

- cererea de încuviinţare a executării silite (art. 373 alin. 1 C. proc. civ.); 

contestaţia la executare propriu-zisă (art. 400 alin. 1 şi 373 alin. 2 C. proc. civ.); 

-contestaţia la executare privind înţelesul, întinderea sau aplicarea dispozitivului (contestaţia la 
titlu) atunci când titlul executoriu este propria hotărâre sau atunci când titlul executoriu nu emană de la un 
organ de jurisdicție (art. 400 alin. 2 C. proc. civ.); 

- învestirea cu formulă executorie a hotărârii arbitrale, precum şi soluţionarea altor cereri în 
materie arbitrală; 

- învestirea cu formulă executorie a cambiilor, cecurilor şi biletelor la ordin şi soluţionarea 
opoziţiilor la somaţia la executare în această materie, ţinerea registrului de proteste şi soluţionarea 
cererilor de anulare a titlului (Legile nr. 58 şi 59/1934, astfel cum au fost modificate prin Ordonanţa 
Guvernului nr. 11/1993); 

- anularea actelor notariale şi plângerile împotriva încheierii prin care s-a respins cererea de 
îndeplinire a unui act notarial (art. 100 din Legea nr. 36/1995 a notarilor şi a activităţii notariale); 

- înregistrarea tardivă a naşterii (art. 21 alin. 2 din Legea nr. 119/1996 cu privire la actele de stare 
civilă); 

- anularea, modificarea, rectificarea sau completarea actelor de stare civilă sau menţiunilor 
înscrise pe acestea (art. 57 alin. 2 din Legea nr. 119/1996); 

- înscrierea asociaţiei sau fundaţiei în Registrul asociaţiilor şi fundațiilor (art. 7 şi 17 din 


Ordonanţa Guvernului nr. 26/2000 cu privire la asociaţii şi fundaţii); 


- cererea prin care se declanşează procedura somaţiei de plată în materie civilă, precum şi cererea 
în anularea ordonanţei ce conţine somaţia de plată, dacă pentru litigiul în fond, în procedura de drept 
comun, competenţa de primă instanţă aparţine judecătoriei (art. 2 alin. 1 şi 8 alin. 2 din Ordonanţa 
Guvernului nr. 5/2001 privind procedura somaţiei de plată). 

Unele judecătorii au şi o competenţă materială exclusivă, în cazurile anume prevăzute în lege. 

De pildă, Judecătoriile Constanţa şi Galaţi au competenţă materială exclusivă în materie maritimă 


şi fluvială. 


2.2. Competența materială a tribunalului 

A) Competența privind judecata în primă instanţă 

Tribunalele judecă în primă instanţă: art. 2 pct. 1 C.proc.civ. 

B) Competența privind judecata în alte materii date prin lege 

În raport de dispoziţiile art. 2 pet. 4 C. proc. civ. tribunalele judecă şi în orice alte materii date 
prin lege în competenţa lor. Astfel, cu titlu de exemplu, tribunalul judecă: 

- conflictele de competenţă dintre două judecătorii din raza sa teritorială sau dintre o judecătorie 
din raza sa şi un alt organ cu activitate jurisdicţională (art. 22 alin. 1 şi 4 şi art. 343* alin. 4 C. proc. civ.); 

- recuzarea tuturor judecătorilor de la o judecătorie din raza sa de activitate sau când la 
judecătorie nu se poate constitui completul din cauza recuzării (art. 30 alin. 2 C. proc. civ.); 

- strămutarea de la o judecătorie la alta din raza sa teritorială, pe motiv de rudenie sau afinitate 
(art. 39 alin. 1 C. proc. civ.); 

- îndreptarea erorilor materiale, lămurirea sau completarea propriilor hotărâri (art. 281-281? C. 
proc. civ.); 

- contestaţia în anulare şi revizuirea îndreptate împotriva propriilor hotărâri (art. 319 alin. 1 şi 323 
alin. 1 C. proc. civ.); 

- acţiunea în anularea hotărârii arbitrale, dacă, în lipsa convenției arbitrale, litigiul ar fi fost 
soluţionat în primă instanţă de judecătorie (art. 365 alin. 1 C. proc. civ.); 

- contestaţiile la titlu privind hotărârile tribunalului (art. 400 alin. 2 C. proc. civ.); 

- cererea prin care unitatea solicită instanţei să dispună încetarea grevei ca fiind nelegală (art. 58 
din Legea nr. 168/1999 privind soluţionarea conflictelor de muncă); 

- cererea de înscriere a unei federaţii constituite din două sau mai multe asociaţii ori fundaţii (art. 
35 din Ordonanţa Guvernului nr. 26/2000 cu privire la asociaţii şi fundaţii); 

- contestaţia în cazul refuzului ofertei de restituire prin echivalent a imobilului preluat abuziv de 
stat sau de orice altă persoană juridică în perioada 6 martie 1945-22 decembrie 1989. Potrivit legii, 
contestaţia este de competenţa secţiei civile a tribunalului, astfel încât, dacă din eroare ajunge pe rolul 
unei alte secţii şi aceasta o judecă, în calea de atac poate fi pusă în discuţie necompetenţa instanţei (art. 24 
alin. 8 din Legea nr. 10/2001 privind regimul juridic al unor imobile preluate în mod abuziv în perioada 6 
martie 1945-22 decembrie 1989). 


2.3. Competența materială a curţii de apel 

A) Competența privind judecata în primă instanţă 

Potrivit art. 3 C. proc. civ., curţile de apel judecă: 

1. în primă instanţă, procesele şi cererile în materie de contencios administrativ privind actele 


autorităţilor şi instituţiilor centrale (art. 3 pct. 1 C. proc. civ.). 


B) Competența privind judecata în apel 

Ca instanţă de apel, curtea de apel judecă apelurile declarate împotriva hotărârilor pronunţate de 
judecătorii şi tribunale în primă instanţă (art. 3 pct. 2 C. proc. civ.). 

C) Competența privind judecata în alte materii date prin lege 

Potrivit art. 3 pct. 3 C. proc. civ., curtea de apel judecă în orice alte materii date prin lege în 
competenţa sa. În temeiul acestui text, curtea de apel judecă: 

- conflictele de competenţă între două tribunale sau între un tribunal şi o judecătorie din raza sa 
teritorială, ori între două judecătorii care nu sunt în circumscripţia aceluiaşi tribunal dar sunt în raza 
aceleiaşi curţi de apel, precum şi conflictele de competenţă între un tribunal din raza curţii de apel şi un 
organ de jurisdicție sau un tribunal arbitral (art. 22 şi 343* alin. final C. proc. civ.); 

- recuzarea tuturor judecătorilor de la un tribunal din raza sa de activitate sau dacă, din cauza 
recuzării, nu se poate constitui completul la tribunal (art. 30 alin. 2 C. proc. civ.); 

- strămutarea pricinilor, pe motiv de rudenie sau afinitate, de la un tribunal la altul din 
circumscripţia sa teritorială (art. 39 alin. 1 C. proc. civ.); 

- îndreptarea erorilor materiale, lămurirea şi completarea propriilor hotărâri (art. 281-281” C. 
proc. civ.); 

- contestaţia în anulare şi revizuirea introduse împotriva propriilor hotărâri (art. 319 alin. 1 şi 323 
alin. 1 C. proc. civ.); 

- acţiunea în anularea unei hotărâri arbitrale dacă, în lipsa convenției arbitrale, litigiul ar fi fost de 
competenţa de primă instanţă a tribunalului (art. 365 C. proc. civ.); 

- contestaţiile la executare privind lămurirea înţelesului, întinderii sau aplicării propriilor hotărâri 
(contestaţia la titlu), potrivit art. 400 alin. 2 C. proc. civ.; 

- contestaţia împotriva hotărârilor comisiei privitoare la soluţionarea întâmpinărilor referitoare la 
propunerile de expropriere (art. 20 din Legea nr. 33/1994); 

- cererea de suspendare a grevei (art. 56 alin. 1 din Legea nr. 168/1999); 


2.4. Competența materială a Înaltei Curți de Casaţie şi Justiţie 

În condiţiile art. 4 C. proc. civ. Înalta Curte de Casaţie şi Justiţie judecă în recurs, recurs în 
interesul legii şi în orice alte materii date prin lege în competenţa sa. 

A) Competența privind judecata în recurs 

B) Competența privind judecata recursului în interesul legii 

C) Competența privind judecata în alte materii date prin lege 

În condiţiile art. 4 pet. 4 C. proc. civ. Înalta Curte de Casaţie şi Justiţie judecă în orice alte materii 
date prin lege în competenţa sa. Potrivit acestui text instanţa supremă este competentă să soluţioneze: 

- conflictele de competenţă între două curţi de apel, precum şi între două tribunale sau un tribunal 
Şi o judecătorie ori două judecătorii, care nu se află în circumscripţia aceleiaşi curţi de apel; conflictele de 
competenţă între o curte de apel şi un tribunal sau o judecătorie, precum şi conflictele de competenţă între 
o curte de apel şi un organ cu activitate jurisdicţională (art. 22 C. proc. civ.); 

- delegarea instanţei (art. 23 C. proc. civ.); 

- recuzarea tuturor judecătorilor de la o curte de apel sau când, din cauza recuzării, nu se poate 
constitui completul de judecată la curtea de apel (art. 30 alin. 2 C. proc. civ.); 

- strămutarea pe motiv de rudenie sau afinitate , de la o curte de apel la alta, precum şi cererile de 


strămutare pe motiv de bănuială legitimă sau de siguranţă publică (art. 39 C. proc. civ.); 


- îndreptarea erorilor materiale, lămurirea şi completarea propriilor hotărâri sau încheieri (art. 
281-281? C. proc. civ.); 

- contestaţia la titlu, contestaţia în anulare şi revizuirea împotriva propriilor hotărâri (art. 400 alin. 
2, 319 alin. 1 şi 323 alin. 1 C. proc. civ.); 

- contestaţiile privind modul de formare şi componenţa Biroului Electoral Central (art. 32 alin. 2 
din Legea nr. 68/1992); 


3. Competența teritorială 

3.1. Competența teritorială de drept comun 

Instanţa de drept comun din punct de vedere teritorial este instanţa de la domiciliul sau sediul 
pârâtului, ea fiind sesizată ori de câte ori prin lege nu se prevede competenţa unei alte instanţe. Această 
regulă este înscrisă în art. 5 C. proc. civ., pentru situaţia în care pârâtul este o persoană fizică şi art. 7 alin. 
1 C. proc. civ., dacă pârâtul este o persoană juridică de drept privat. 

Potrivit art. 5 teza I C. proc. civ., „cererea se face la instanța domiciliului pârâtului”. 

De vreme ce el este cel care declanşează procesul civil, reclamantul trebuie să se deplaseze la 
instanţa în circumscripția căreia domiciliază pârâtul, iar nu invers. În justificarea acestei reguli, în 
doctrină s-a arătat că „Atât timp cât procesul nu a fost judecat, pârâtul beneficiază —în cadrul acţiunilor 
personale- de prezumția că nu datorează nimic, presupunere ce corespunde în procesul civil prezumţiei de 
nevinovăție ce funcționează în cadrul procesului penal. Tot astfel, în cazul acţiunilor reale, considerându- 
se că aparențele trebuie să fie prezumate până la proba contrarie, ca fiind conforme cu realitatea, este de 
presupus că persoana care deţine un bun sau îl are la dispoziţia sa este chiar proprietar al bunului... 

În ceea ce interesează pentru determinarea competenţei teritoriale, noţiunea de domiciliu trebuie 
privită în sens larg. Astfel, nu se va avea în vedere numai locuinţa principală sau statornică a părții, aşa 
cum este definit domiciliul prin art. 13 din Decretul nr. 31/1954 privitor la persoanele fizice şi persoanele 
juridice, ci locul unde pârâtul locuieşte efectiv. Pe de altă parte, trebuie avut în vedere domiciliul pe care 
pârâtul iniţial îl are la momentul sesizării instanţei, fiind fără relevanţă, sub aspectul competenţei, faptul 
că pe parcursul procesului pârâtul şi-a schimbat domiciliul ori, prin transmiterea calităţii procesuale, a 
intervenit în proces un alt pârât. 

Art. 5 teza I C. proc. civ. are în vedere ipoteza în care pârâtul are domiciliul în ţară şi acesta este 
cunoscut. Potrivit art. 5 teza a Il-a C. proc. civ., „dacă pârâtul are domiciliul în străinătate sau nu are 
domiciliu cunoscut, cererea se face la instanţa reşedinţei sale din ţară, iar dacă nu are nici reşedinţa 


cunoscută, la instanţa domiciliului sau reședinței reclamantului”. 


3.2. Competența teritorială alternativă 

În cazurile anume prevăzute de lege, pot fi deopotrivă competente mai multe instanţe. Astfel: art. 
6 C. proc. civ., art. 7 alin. 2 C. proc. civ., art. 8 C. proc. civ., art. 9 C. proc. civ., art. 10 C. proc. civ., în 
afară de instanţa domiciliului pârâtului mai sunt competente următoarele instanţe: 

1. în cererile privitoare la executarea, anularea, rezoluţiunea sau rezilierea unui contract, instanţa 
locului prevăzut în contract pentru executarea, fie chiar în parte, a obligaţiuni. 

2. în cererile ce izvorăsc dintr-un raport de locaţiune a unui imobil, în acţiunile în justificare sau 
în prestaţiune tabulară, instanţa locului unde se află imobilul. 


3. în cererile ce izvorăsc dintr-o cambie, cec sau bilet la ordin, instanţa locului de plată. 


4. în cererile privitoare la obligaţii comerciale, instanţa locului unde obligaţia a luat naştere sau 
aceea a locului plăţii 

5. în cererile că izvorăsc dintr-un contract de transport, instanţa locului de plecare sau de sosire. 

6. în cererile împotriva unei femei căsătorite, care are reşedinţa obişnuită deosebită de cea a 
soțului, instanţa reşedinţei femeii. 

7. în cererile făcute de ascendenți sau descendenţi pentru pensie de întreţinere, instanţa 
domiciliului reclamantului. 

8. în cererile ce izvorăsc dintr-un fapt ilicit, instanţa în circumscripţia căreia s-a săvârşit acel fapt. 

- competenţa teritorială este alternativă şi în ipoteza alegerii de domiciliu, dacă alegerea este în 
favoarea părţii care declanşează procesul. În această situaţie, partea va putea opta între instanţa 
domiciliului real al pârâtului şi instanţa domiciliului ales prin convenţie. Dacă însă alegerea de domiciliu 
este în favoarea ambelor părți sau în favoarea pârâtului, atunci reclamantul trebuie să se adreseze instanţei 
aleasă prin convenţie; 

În toate cazurile de competenţă teritorială alternativă, alegerea instanţei aparține reclamantului, 
potrivit art. 12 C. proc. civ.. Odată făcută această alegere el nu mai poate reveni, deoarece art. 158 alin. 
final C. proc. civ. prevede că dacă necompetenţa nu este de ordine publică, partea care a făcut cererea la o 
instanță necompetentă nu va putea cere declararea necompetenţei. De asemenea, nici pârâtul şi nici 
instanța nu pot contesta opţiunea reclamantului. 

3.3. Competența teritorială exclusivă 

Unele pricini pot să fie soluționate numai de o anumită instanţă, prevăzută prin lege, părțile 
nemaiavând posibilitatea să convină sub acest aspect. 

Potrivit art. 159 pct. 3 C. proc. civ., necompetenţa este de ordine publică atunci când pricina este 
de competenţa unei alte instanţe de acelaşi grad şi părţile nu o pot înlătura. La rândul său, art. 19 C. proc. 
civ. prevede că părțile pot conveni, prin înscris sau prin declaraţie verbală în faţa instanţei, ca pricinile 
privitoare la bunuri să fie judecate de alte instanțe decât acelea care, potrivit legii, au competenţă 
teritorială, afară de cazurile prevăzute de art. 13, 14 15 şi 16. 

Din corelarea celor două texte de lege, se poate spune că suntem în prezenţa unei competenţe 
teritoriale exclusive în următoarele cazuri: 

- potrivit art. 13 C. proc. civ., potrivit art. 14 C. proc. civ., potrivit art. 15 C. proc. civ., potrivit 
art. 16 C. proc. civ., din interpretarea per a contrario a dispoziţiilor art. 19 C. proc. civ. rezultă că în 
pricinile privitoare la persoane, competenţa teritorială este absolută. 

Fiind prevăzută în mod expres, în următoarele cazuri competenţa teritorială nu se determină 
potrivit regulilor dreptului comun: 

1. în materie de divorţ, art. 607 C. proc. civ. 2. 

2. cererea de declarare a dispariţiei sau morţii unei persoane, ca şi cererea de anulare a hotărârii 
de declarare a morţii sau de rectificare a datei morţii stabilite prin hotărâre judecătorească sunt de 
competenţa instanţei în circumscripţia căreia persoana respectivă şi-a avut ultimul domiciliu (art. 36, 40, 
42 şi 43 din Decretul nr. 32/1954); 

3. cererea pentru înregistrarea tardivă a naşterii este de competenţa judecătoriei în a cărei rază îşi 
are domiciliul persoana interesată sau unde are sediul instituţia de ocrotire a copilului (art. 21 alin. 2 din 
Legea nr. 119/1996 cu privire la actele de stare civilă); 


- în unele materii, prin legi speciale s-a stabilit o competenţă teritorială exclusivă: 


1. plângerea împotriva procesului verbal de constatare a contravenţiei se judecă de judecătoria în 
a cărei circumscripție a fost săvârşită contravenţia (art. 32 alin. 2 din Ordonanţa Guvernului nr. 2/2001 
privind regimul juridic al contravenţiilor); 

2. cererea de înregistrare a unui partid politic este de competenţa Tribunalului Bucureşti (art. 17 
alin. 1 din Legea nr. 27/1996 a partidelor politice); 

3. cererea de suspendare a grevei se adresează curţii de apel în a cărei circumscripție îşi are sediul 
unitatea (art. 56 alin. 1 din Legea nr. 168/1999 privind soluţionarea conflictelor de muncă); cererea pentru 
încetarea grevei se adresează judecătoriei în a cărui circumscripție teritorială îşi are sediul unitatea (art. 58 
din Legea nr. 168/1999), cererile referitoare la soluţionarea conflictelor de drepturi se adresează instanţei 
judecătoreşti competente în a cărei circumscripție îşi are sediul unitatea (art. 72 din Legea nr. 168/1999); 

4. acordarea personalităţii juridice unei asociaţii sau fundaţii se face prin înscrierea acesteia în 
registrul asociaţiilor şi fundațiilor aflat la grefa judecătoriei în a cărei circumscripție teritorială îşi are 
sediul (art. 5 şi 8 din Ordonanţa Guvernului nr. 26/2000 cu privire la asociaţii şi fundaţii); 

5. în materie necontencioasă, cererile care sunt în legătură cu o lucrare sau cu o pricină, în curs 
sau care a fost soluţionată de o instanţă, ori dacă au ca obiect eliberarea unor înscrisuri, titluri sau valori 


aflate în depozitul unei instanţe, se vor îndrepta la acea instanţă (art. 332 C. proc. civ.); 


4. Prorogarea de competenţă 

Prorogarea de competenţă intervine în cazul în care o instanţă, competentă să soluţioneze cererea 
de chemare în judecată, devine competentă în temeiul legii, al unei hotărâri judecătoreşti sau al convenției 
părţilor, să judece cereri care, în mod obişnuit, nu intră în competenţa sa. 

Se poate spune, aşadar, că prorogarea de competenţă este legală, judecătorească şi convenţională. 

4.1. Prorogarea legală de competenţă 

Această formă de prorogare intervine în cazuri prevăzute de lege: 

- potrivit art. 9 C. proc. civ., în cazul pluralităţii de pârâţi, reclamantul poate introduce cererea la 
instanța competentă pentru oricare dintre ei. 

- potrivit art. 17 C. proc. civ., „cererile accesorii şi incidentale sunt în căderea instanţei 
competente să judece cererea principală”. 

Însă, dacă cererile incidentale ar fi de competenţa unor organe de jurisdicție din afara sistemului 
instanţelor judecătoreşti, prorogarea nu poate avea loc, cu încălcarea normelor de competenţă generală, 
pentru că nu există un temei legal pentru aceasta. 

- potrivit art. 164 C. proc. civ., „(1) Părțile vor putea cere întrunirea mai multor pricini ce se află 
înaintea aceleiaşi instanţe sau instanţe deosebite, de acelaşi grad, în care sunt aceleaşi părţi sau chiar 
împreună cu alte părţi şi al căror obiect şi cauză au între ele o strânsă legătură. 

(2) Întrunirea poate fi făcută de judecător chiar dacă părţile nu au cerut-o. 

(3) Dosarul va fi trimis instanţei mai întâi învestită, afară numai dacă amândouă părţile cer 
trimiterea lui la una din celelalte instanţe. 

(4) Când una din pricini este de competenţa unei instanţe, şi părțile nu o pot înlătura, întrunirea se 
va face la acea instanţă”. 

Trebuie avute în vedere condiţiile impuse de art. 164 C. proc. civ. şi anume: 

1. să existe două sau mai multe litigii distincte între aceleaşi părţi sau chiar împreună cu alte părți, 


dar al căror obiect şi cauză au între ele o strânsă legătură. 


2. pricinile să se afle înaintea aceleiaşi instanţe, sau instanţe diferite, de acelaşi grad. Altfel spus, 
judecata în pricinile respective trebuie să fie în aceeaşi etapă procesuală (textul se referă la instanțe „de 
acelaşi grad”) respectiv, în primă instanţă, apel, căi extraordinare de atac. 

Mijlocul procedural prin care se pune în discuţie necesitatea conexării este excepţia. 

Excepţia conexităţii este o excepţie de procedură, aşa cum rezultă şi din denumirea titlului în care 
este inclusă; pentru că are ca efect amânarea judecății, este o excepţie dilatorie; este o excepţie absolută, 
pentru că reunirea pricinilor poate fi făcută şi de judecător, chiar dacă părțile nu au cerut-o iar interesul 
ocrotit prin asigurarea unei bune administrări a justiţiei este unul general. Cu toate acestea, neinvocarea 
excepţiei sau neconexarea nu atrage nulitatea absolută pentru că judecătorul are drept de apreciere asupra 
existenţei cerinţelor conexării. 

Sunt autori care includ şi litispendenţa printre cazurile de prorogare legală de competenţă. 

Este un punct de vedere pe care nu-l împărtăşim pentru următoarele motive: 

Potrivit art. 163 C. proc. civ., „(1) Nimeni nu poate fi chemat în judecată pentru aceeaşi cauză, 
acelaşi obiect şi de aceeaşi parte înaintea mai multor instanţe. 

(2) Această excepţie se va putea ridica de părţi sau de judecător în orice stare a pricinii în faţa 
instanţelor de fond. 

(3) Dacă excepţia este primită, dosarul se va trimite instanţei care a fost mai întâi învestită, iar în 
cazul când pricinile se află în judecata unor instanţe de grade deosebite, la instanţa de grad mai înalt”. 

Din acest text rezultă că litispendenţa presupune: 

a) două cereri identice prin părți, obiect şi cauză, anticipând autoritatea de lucru judecat. Cererile 
trebuie să fie în curs de judecată, pentru că dacă una a fost suspendată, ea nu mai există în ceea ce 
interesează litispendenţa; 

b) pricinile identice trebuie să se afle pe rolul unor instanţe deopotrivă competente 

c) pricinile să se afle înaintea instanţelor de fond (prima instanţă şi instanţa de apel), aspect care 
rezultă din alin. 2 al art. 163 C. proc. civ. care prevede că excepția de litispendenţă poate fi invocată în 
faţa instanţelor de fond. 

Litispendenţa se invocă pe cale de excepţie. Excepţia litispendenţei este o excepţie de procedură, 
dilatorie si absolută. 

Dacă excepţia este admisă, dosarul se va trimite instanţei care a fost mai întâi învestită, ceea ce 
înseamnă că în acest caz, spre deosebire de conexitate, părțile nu mai pot alege instanţa la care să se facă 
întrunirea pricinilor. În cazul în care pricinile sunt pe rolul unor instanţe de grad diferit, întrunirea se va 
face la instanţa de grad mai înalt, adică la instanţa de apel. În acest caz nu se pierde un grad de jurisdicție, 
pentru că, prin definiţie, litispendenţa presupune pricini identice, ceea ce înseamnă că pricina care se află 
în apel a fost judecată în primă instanţă. 

4.2. Prorogarea judecătorească de competenţă 

Prorogarea judecătorească de competenţă intervine în temeiul unei hotărâri judecătoreşti, în 
următoarele cazuri: 

- delegarea instanţei. 

În condiţiile art. 23 C. proc. civ. când, din pricina unor împrejurări excepționale, instanţa 
competentă este împiedicată un timp mai îndelungat să funcţioneze, Înalta Curte de Casaţie şi Justiţie, la 
cererea părţii interesate, va desemna o altă instanţă de acelaşi grad care să judece pricina. 


- cand din cauza recuzării nu se poate alcătui completul de judecată. 


Potrivit art. 33 alin. 1 C. proc. civ., instanţa superioară învestită cu judecarea cererii de recuzare 
în cazurile prevăzute de art. 30 alin. 2 va dispune trimiterea pricinii la o instanță de acelaşi grad, în cazul 
când găseşte că cererea de recuzare este întemeiată. 

- administrarea de dovezi prin comisie rogatorie, în condiţiile art. 169 C. proc. civ. 

- admiterea recursului şi casarea cu trimitere spre rejudecare la o altă instanță decât cea care a 
pronunţat hotărârea recurată, egală în grad cu aceasta. 

- strămutarea pricinilor. 

A) Motive 

Potrivit art. 37 C. proc. civ., strămutarea pricinii poate fi dispusă pentru următoarele motive: 

1. rudenia sau afinitatea. 

Din dispoziţiile art. 37 alin. 1 C. proc. civ. se desprinde concluzia că legiuitorul recunoaşte 
calitate procesuală de a cere strămutarea pentru motiv de rudenie sau afinitate numai adversarului celui 
care are rude sau afini până la gradul patru inclusiv, printre magistraţii instanţei, nu şi părţii respective. 
Aceasta ar putea să ceară strămutarea pentru bănuială legitimă. 

Dacă partea are numai o rudă sau afin în cadrul instanţei, se va putea cere strămutarea pentru 
bănuială legitimă. 

Cererea de strămutare se depune la instanţa ierarhic superioară (art. 39 alin. 1 C. proc. civ.); 

2. bănuiala legitimă. 

Bănuiala se socoteşte legitimă ori de câte ori se poate presupune că nepărtinirea judecătorilor ar 
putea fi ştirbită datorită împrejurărilor pricinii, calităţii părților ori vrăjmăşiilor locale (art. 37 alin. 2 C. 
proc. civ.). 

Strămutarea pentru acest motiv poate fi cerută în orice stare a pricinii (art. 38 alin. 1 C. proc. 
civ.). Cererea întemeiată pe acest motiv este de competenţa Înaltei Curți de Casaţie şi Justiţie (art. 39 alin. 
2 C. proc. civ.); 

3. siguranţa publică. 

Acest motiv se referă la acele împrejurări care ar periclita siguranța publică, ordinea şi liniştea din 
localitate sau din împrejurimi. 

Strămutarea pentru acest motiv nu poate fi cerută de părţi, ci numai de procurorul de la Parchetul 
de pe lângă Înalta Curte de Casaţie şi Justiţie. Rezolvarea cererii este de competenţa instanţei supreme. 

B) Procedura de judecată 

Indiferent de motivul invocat, procedura de judecată a cererii de strămutare este aceeaşi, fiind 
înscrisă în art. 40 C. proc. civ. 

Astfel, cererea se judecă în camera de consiliu, cu citarea părților, pentru că în lipsa unui text 
contrar, se aplică dreptul comun, respectiv art. 85 C. proc. civ. 

Preşedintele instanţei care soluţionează cererea de strămutare poate să ceară dosarul pricinii şi să 
ordone, fără citarea părţilor, suspendarea judecății, comunicând de urgenţă această măsură instanţei 
respective. Instanţa se pronunţă asupra strămutării printr-o hotarare care nu se motivează şi nu este 
supusă nici unei căi de atac. Ea va arăta în ce măsură actele de procedură îndeplinite înainte de strămutare 
urmează să fie păstrate (art. 40 alin. 4 C. proc. civ.). În lipsa unei astfel de menţiuni, urmează a fi refăcute 
toate actele îndeplinite înainte de strămutare, inclusiv probele administrate până la acest moment. 

Dacă cererea de strămutare se admite, pricina va fi trimisă la o instanţă egală în grad cu aceea de 


la care s-a dispus strămutarea, pentru ca părțile să nu fie lipsite de grade de jurisdicție. 


4.3. Prorogarea convenţională de competenţă 

Prorogarea convențională de competenţă intervine în temeiul acordului de voinţă al părților. 
Având în vedere dispoziţiile art. 19 şi 159 C. proc. civ. rezultă că o atare convenţie este posibilă numai în 
cazul competenţei teritoriale reglementate prin norme dispozitive. 

Pentru a exista o prorogare convenţională de competenţă, se cer a fi îndeplinite anumite condiţii: 

- părțile să aibă capacitate procesuală de exerciţiu, iar consimţământul exprimat să fie liber şi 
neviciat; 

- convenţia părților să fie expresă. 

- în convenţie trebuie să se determine instanţa aleasă; 


- instanţa aleasă de părţi să nu fie necompetentă absolut. 


5. Incidente procedurale privitoare la competenţă 

5.1. Excepţia de necompetenţă 

A) Invocare 

Potrivit art. 158 alin. 1 C. proc. civ., „când în faţa instanţei de judecată se pune în discuţie 
competenţa acesteia, ea este obligată să stabilească instanţa competentă ori, dacă este cazul, un alt organ 
cu activitate jurisdicţională competent”. 

Excepţia de necompetenţă se invocă diferit, după cum norma care reglementează competenţa are 
caracter imperativ sau dispozitiv. 


Excepţia de necompetenţă absolută (în cazul încălcării competenţei generale, materiale sau 


teritoriale exclusive) poate fi invocată de oricare dintre părți, de procuror sau de instanţă din oficiu, în 
orice stare a pricinii. 


Excepţia de necompetenţă relativă (în cazul încălcării competenţei teritoriale relative) poate fi 


invocată numai de pârât pentru că art. 158 alin. final C. proc. civ. prevede că dacă necompetenţa nu este 
de ordine publică, partea care a făcut cererea la o instanță necompetentă nu va putea cere declararea 
necompetenţei. Pârâtul trebuie să invoce excepția de necompetenţă teritorială relativă numai prin 
întâmpinare, faţă de art. 118 alin. 2 C. proc. civ., iar dacă întâmpinarea nu este obligatorie ori dacă nu a 
fost reprezentat sau asistat de avocat, cel mai târziu la prima zi de înfăţişare. 

B) Clasificare 

În funcţie de obiectul său, excepţia de necompetenţă este o excepţie de procedură, dilatorie. Dacă 
însă, prin admiterea excepţiei se urmăreşte respingerea cererii, pentru că este de competenţa unui organ 
fără activitate jurisdicţională ori de competenţa unei instanţe străine, atunci excepţia de necompetenţă este 
dirimantă (peremptorie); în funcție de caracterul normei încălcate, excepția de necompetenţă poate fi 
absolută sau relativă, după cum competenţa însăşi este absolută sau relativă. 

C) Soluţii 

În soluţionarea acestei excepţii, instanţa poate să pronunţe admiterea sau respingerea ei. 


Dacă respinge excepţia, instanța se pronunţă printr-o încheiere interlocutorie, care poate fi atacată 


cu apel sau cu recurs numai odată cu fondul (art. 158 alin. 2 C. proc. civ.). Fiind o încheiere interlocutorie 
ea leagă instanţa (art. 268 alin. 3 C. proc. civ.), ceea ce înseamnă că la un termen ulterior instanţa nu 


poate reveni asupra soluţiei şi să admită excepţia. 


Dacă excepţia este admisă şi instanţa se declară necompetentă, ea este obligată să stabilească 
instanţa competentă sau organul cu activitate jurisdicțională competent (art. 158 alin. 1 C. proc. civ.). În 
acest caz, instanţa se pronunţă prin hotărâre care, în funcţie de etapa procesuală în care se află procesul, 
poate fi sentinţă sau decizie. 

În cazul în care instanţa se declară necompetentă, poate să pronunţe următoarele soluţii: 

- declină competenţa în favoarea unei alte instanţe sau organ cu activitate jurisdicţională; 

- respinge cererea ca inadmisibilă, dacă este de competenţa unui organ al statului fără activitate 
Jurisdicţională; 

- respinge cererea ca nefiind de competenţa instanţelor române, potrivit art. 157 din Legea nr. 
105/1992, atunci când apreciază că este de competenţa unei instanţe din alt stat. 

D) Hotărârea de declinare a competenţei. Particularităţi 

Hotărârea de declinare a competenţei prezintă anumite particularităţi: 

1. dezînvesteşte instanţa care a pronunţat-o şi învesteşte instanța sau organul cu activitate 
jurisdicţională în favoarea cărora s-a pronunţat declinarea; 

2. are putere de lucru judecat, deci este obligatorie, dar numai pentru instanţa care se 
dezînvesteşte, nu şi în privinţa instanţei sau organului cu activitate jurisdicțională arătate ca fiind 
competente. Acestea îşi pot verifica competenţa, astfel încât, la rândul lor, pot pronunţa declinarea; 

3. produce efecte - dezînvestirea unei jurisdicții şi învestirea celeilalte -, la momentul rămânerii 
sale irevocabile, iar nu la momentul pronunțării; 

4. poate fi atacată cu recurs, în termen de 5 zile de la data pronunțării (art. 158 alin. 3 C. proc. 
civ.); 

5. dosarul va fi trimis la instanţa sau organul cu activitate jurisdicţională de îndată ce hotărârea de 
declinare a competenţei a devenit irevocabilă (art. 158 alin. 3 C. proc. civ.). 

6. actele îndeplinite la instanţa necompetentă sunt lovite de nulitate (art. 105 alin. 1 C. proc. civ.), 
cu excepţia probelor, care rămân câştigate judecății, instanța competentă dispunând refacerea lor numai 


pentru motive temeinice (art. 160 C. proc. civ.). 


5.2. Conflictele de competenţă 

A) Definiţie. Feluri 

Conflictele de competenţă apar atunci când două sau mai multe instanţe judecătoreşti ori alte 
organe cu activitate jurisdicţională se declară deopotrivă competente să judece un litigiu (conflict pozitiv 
de competenţă) sau, dimpotrivă, se consideră necompetente şi îşi declină reciproc competenţa (conflict 
negativ de competenţă). 

Această situaţie trebuie depăşită, prin soluţionarea conflictului printr-o hotărâre care se numeşte 


regulator de competenţă, pentru că în cazul conflictului pozitiv de competenţă există riscul pronunțării 


unor hotărâri contradictorii, iar în cazul conflictului negativ de competenţă are loc o întrerupere a cursului 
judecății, ceea ce contravine scopului urmărit de reclamant prin sesizarea instanţei: obţinerea unei hotărâri 
judecătoreşti. 


Conflictul pozitiv de competenţă poate să apară atunci când două sau mai multe instanţe sunt 


învestite cu aceeaşi pricină - în care sunt aceleaşi părţi, acelaşi obiect şi aceeaşi cauză - şi fiecare dintre 
ele se declară competentă, respingând prin încheiere excepţia de necompetenţă. Este posibil acest lucru în 
caz de competenţă teritorială alternativă, când reclamantul sesizează cu aceeaşi pricină toate instanţele 


competente. 


Se impun două precizări: 

- este necesar, pentru a se ivi conflictul de competenţă, ca toate instanţele să fie competente. Dacă 
una dintre instanţe este necompetentă se va invoca, mai întâi excepţia de necompetenţă. Numai în cazul în 
care excepţia este respinsă se pune problema conflictului de competenţă; 

- în ipoteza dată, când ambele instanţe competente sunt învestite cu cereri identice, ar putea fi 
invocată excepţia de litispendenţă. Dacă se respinge această excepţie, poate să apară conflictul de 
competenţă. 


Conflictul negativ de competenţă apare atunci când două sau mai multe instanţe sau organe cu 


activitate jurisdicţională se declară necompetente să soluţioneze aceeaşi pricină, declinându-şi reciproc 
competenţa. 

Pentru a exista conflict negativ de competenţă, se cer a fi îndeplinite mai multe condiții: 

- să fie două sau mai multe instanţe (ori instanţe şi organe cu activitate jurisdicţională) sesizate cu 
aceeaşi pricină, în care există identitate de părți, obiect şi cauză; 

- jurisdicțiile să se fi declarat necompetente prin hotărâri irevocabile. Instanţa a cărei hotărâre a 
rămas ultima irevocabilă, va constata prin încheiere conflictul de competenţă şi va proceda în sensul 
dispoziţiilor art. 21 C. proc. civ.; 

- declinările de competenţă să fie reciproce, pentru că numai astfel are loc o întrerupere a cursului 
judecății. 

- cel puţin una dintre jurisdicții să fie competentă să soluţioneze pricina, pentru că altfel instanţa 
învestită cu judecarea conflictului de competenţă va trimite dosarul, administrativ, instanţei pe care o 
consideră competentă. La rândul său, aceasta îşi poate verifica competenţa, nefiind ţinută, asemenea 
instanţelor aflate în conflict, de hotărârea instanţei superioare. 

B) Procedura de soluţionare 

Procedura de soluţionare a conflictului de competenţă este declanşată de instanţa înaintea căreia 
s-a ivit conflictul, adică de instanţa care s-a pronunţat ultima asupra competenţei (în cazul conflictului 
pozitiv), respectiv instanţa a cărei hotărâre a rămas irevocabilă ultima (în cazul conflictului negativ). 

Potrivit art. 21 C. proc. civ., această instanță va suspenda din oficiu orice altă procedură şi va 
înainta dosarul instanţei în drept să hotărască asupra conflictului. Suspendarea judecății se dispune printr- 
o încheiere. Din art. 21 C. proc. civ. rezultă, implicit, că părțile nu au dreptul de a sesiza instanţa 
competentă să judece conflictul. 

Instanţa competentă să dea regulatorul de competenţă este prevăzută de art. 22 C. proc. civ.: 

- conflictul ivit între două judecătorii din circumscripţia aceluiaşi tribunal se judecă de acel 
tribunal (alin. 1); 

- dacă cele două judecătorii nu ţin de acelaşi tribunal sau dacă conflictul s-a născut între o 
judecătorie şi un tribunal, sau între două tribunale, competentă este curtea de apel respectivă (alin. 2); 

- dacă cele două instanţe în conflict nu se găsesc în circumscripţia aceleiaşi curţi de apel, precum 
şi conflictul între două curţi de apel, se judecă de Înalta Curte de Casaţie şi Justiţie (alin. 3); 

- există conflict de competenţă în sensul art. 20 şi în cazul în care el se iveşte între instanţe 
judecătoreşti şi alte organe cu activitate jurisdicţională. În acest caz, conflictul de competenţă se rezolvă 
de instanţa judecătorească superioară instanţei în conflict, dispoziţiile art. 21 fiind aplicabile (alin. 4). De 
asemenea, potrivit art. 343* alin. final C. proc. civ., conflictul de competență dintre o instanţă 
judecătorească şi un tribunal arbitral se rezolvă de instanţa judecătorească ierarhic superioară celei aflate 


în conflict. 


Art. 22 C. proc. civ. nu reglementează cine soluţionează eventualul conflict de competenţă în care 
este implicată Înalta Curte de Casaţie şi Justiţie. Pentru această ipoteză s-a decis că, întrucât nu există o 
instanță superioară Înaltei Curți de Casaţie şi Justiţie tot ea va rezolva şi conflictul arătat. Dacă ajunge la 
concluzia că pricina este de competenţa instanţei cu care se află în conflict, hotărârea instanţei supreme 
are atât natura unui regulator de competenţă cât şi natura unui declinator. 

Instanţa soluţionează conflictul în camera de consiliu, fără citarea părților, printr-o hotărâre care 
poate fi atacată cu recurs în termen de 5 zile de la data comunicării (art. 22 alin. final C. proc. civ.). 

Din momentul în care devine irevocabilă hotărârea este obligatorie pentru instanţa căreia 1 se 


trimite pricina, astfel încât nu ar mai putea invoca din nou excepţia de necompetenţă. 


CAPITOLUL al VI-lea 
ACTELE DE PROCEDURĂ ŞI TERMENELE PROCEDURALE 


1. Actele de procedură 

1.1. Definiţie 

În doctrină actul de procedură este definit ca fiind orice act (în sens de operaţie juridică sau 
înscris) făcut pentru declanşarea procesului, în cadrul şi în cursul procesului civil de către instanţa 
judecătorească, părţi şi ceilalţi participanţi la proces, legat de activitatea procesuală a fiecăruia. 

1.2. Condiţiile pentru îndeplinirea actelor de procedură 

a) actul de procedură trebuie să îmbrace forma scrisă. 

Există însă şi excepţii, când legiuitorul îngăduie ca actul să poată fi făcut şi verbal: cererea de 
recuzare a judecătorului (art. 29 alin. 1 C. proc. civ.), mandatul judiciar (art. 68 alin. 2 C. proc. civ.), 
renunţarea la judecată (art. 246 alin. 1 C. proc. civ.). 

b) actul de procedură trebuie să relateze chiar în conţinutul său faptul că au fost îndeplinite toate 
cerinţele legii. 

Aceasta înseamnă că actul de procedură nu poate fi completat cu probe extrinseci, ci trebuie să 
facă dovadă prin el însuşi. 

Excepţia de la această regulă o reprezintă principiul echipolenţei sau al echivalenţei. Potrivit 
acestui principiu, în cazurile anume prevăzute de legiuitor, un act de procedură poate fi înlocuit printr-un 
alt act de procedură care să producă acelaşi efect. 

Cazurile în care se aplică principiul echipolenţei sunt de strictă interpretare, ele neputând fi 
extinse prin analogie. 

Astfel: 

1. faţă de dispoziţiile art. 89 alin. 2 C. proc. civ. înfăţişarea părţii în instanţă, în persoană sau prin 
mandatar, acoperă viciul de procedură decurgând din faptul necomunicării citației cu cel puţin 5 zile 


înaintea termenului de judecată, aşa cum impune alin. 1 al textului. 


2. potrivit art. 102 alin. 2 C. proc. civ., termenele încep să curgă şi împotriva părţii care a cerut 
comunicarea actului de procedură, de la data când a cerut-o. 

3. potrivit art. 284 alin. 2 C. proc. civ., termenul de apel curge chiar dacă comunicarea hotărârii s- 
a făcut odată cu somaţia de executare. 

4. potrivit art. 284 alin.. 3 C. proc. civ., dacă o parte face apel înainte de comunicarea hotărârii, 


aceasta se consideră comunicată la data depunerii cererii de apel. 


1.3 Sancţiunea nerespectării condiţiilor privitoare la actele de procedură 

1.3.1 Nulitatea actului de procedură. Definiţie 

Nulitatea actelor de procedură este acea sancţiune procedurală care intervine în cazul actului de 
procedură care nu îndeplineşte condiţiile prevăzute de lege pentru validitatea lui, lipsindu-l total sau 
parțial de efectele sale fireşti. 


1.3.2 Cazurile de nulitate a actelor de procedură 

Codul de procedură civilă reglementează materia nulităţilor actelor de procedură prin art. 105- 
108. 

Potrivit art. 105, există două cazuri de nulitate a actelor de procedură: 

a) necompetenţa instanței; 

b) încălcarea formelor legale şi necompetenţa funcţionarului. 

Pe de altă parte, în afară de necompetenţa instanţei există şi alte cazuri de nulitate necondiționată 
de producerea unei vătămări, prevăzute prin alte texte ale Codului sau prin legi speciale. 

A) Necompetenţa instanţei 

Potrivit art. 105 alin. 1 C. proc. civ., „actele de procedură îndeplinite de un judecător necompetent 
sunt nule”. 

Textul consacră un caz de nulitate necondiționată de producerea vreunei vătămări. Ca atare, 
simplul fapt că actul de procedură a fost săvârşit de o instanţă necompetentă atrage nulitatea acestuia. 

De reţinut că, deşi art. 105 alin. 1 C. proc. civ. se referă la „judecătorul” necompetent, în realitate 
necompetenţa se raportează la instanţă, întrucât competenţa este definită ca fiind aptitudinea unei instanţe 
(organ de jurisdicție) de a soluţiona un litigiu. 

B) Încălcarea formelor procedurale şi necompetenţa funcţionarului 

Potrivit art. 105 alin. 2 C. proc. civ., „actele îndeplinite cu neobservarea formelor legale sau de un 
funcţionar necompetent se vor declara nule numai dacă prin aceasta s-a pricinuit părții o vătămare ce nu 
se poate înlătura decât prin anularea lor. În cazul nulităţilor anume prevăzute de lege, vătămarea se 
presupune până la dovada contrarie”. 

Din acest text rezultă că nu orice act de procedură făcut cu neobservarea formelor legale sau de 
un funcţionar necompetent este nul, ci, pentru anularea unui act de procedură se cer a fi îndeplinite 
cumulativ trei condiţii: 

- actul de procedură să fi fost întocmit cu neobservarea formelor legale sau de către un funcţionar 
necompetent; 

- actul de procedură să fi produs părţii o vătămare; 


- vătămarea să nu poată fi înlăturată decât prin anularea actului. 


În acest context, este de reţinut că nulitatea expresă nu se confundă cu nulitatea necondiționată. Şi 
nulitatea expresă este condiționată de vătămare dar, faţă de dispoziţiile art. 105 alin. 2 teza a II-a C. proc. 
civ., în acest caz vătămarea este prezumată. 

C) Alte cazuri de nulitate necondiționată 

Nulitatea necondiționată intervine şi pentru: 

1. Neplata taxelor de timbru sau a timbrului judiciar. 

2. Nelegala compunere sau constituire a completului de judecată. 

Este un caz de nulitate care nu se încadrează în cel prevăzut de art. 105 alin. 1 C. proc. civ. pentru 
că, în primul rând, art. 105 alin. 1 C. proc. civ. se referă la încălcarea normelor de competenţă pe când 
nelegala compunere sau constituire a completului se referă la încălcarea unor norme de organizare 
judiciara. 

3. Nerespectarea termenului prohibitiv are drept consecinţă nulitatea actului de procedură efectuat 
înainte de împlinirea termenului. 

1.3.3. Mijloacele de invocare a nulităţii 

A) Excepţia nulităţii 

În sistemul nostru procesual nu există nulități de drept, care să intervină în puterea legii. 

Mijloacele de invocare a nulităţii diferă în funcție de momentul la care se invocă nulitatea şi de 
caracterul normelor încălcate. Acestea pot fi: excepţia, apelul, recursul, contestaţia în anulare, revizuirea, 
contestaţia la executare. 

Dacă procesul este în curs, nulitatea se invocă pe cale de excepţie. 

Nulitatea absolută poate fi invocată, potrivit art. 108 alin. 1 C. proc. civ., de partea interesată sau 
de instanţă din oficiu, în orice stare a pricinii, deci chiar direct în apel sau recurs. 

Nulitatea relativă poate fi invocată numai de partea ale cărei interese sunt ocrotite prin norma 
încălcată, la prima zi de înfăţişare ce a urmat după această neregularitate şi înainte de a pune concluzii în 
fond (art. 108 alin. 3 C. proc. civ.). Rezultă aşadar că nulitatea relativă se acoperă dacă nu a fost invocată 
în termenul prevăzut de lege. De menţionat că, în condiţiile art. 108 alin. final C. proc. civ. nimeni nu 
poate invoca neregularitatea pricinuită prin propriul său fapt. 

B) Actul de procedură prin care este soluţionată excepţia nulităţii 

Actul de procedură prin care instanţa se pronunţă asupra excepţiei este, după caz, încheiere sau 
hotărâre (potrivit art. 255 alin. 1 C. proc. civ., aceasta poate fi sentinţă sau decizie, în funcție de etapa 
procesuală în care se află judecata). 

Dacă respinge excepţia, instanța pronunţă o încheiere interlocutorie, potrivit art. 268 alin. 3 C. 
proc. civ., care poate fi atacată numai odată cu fondul. 

Dacă admite excepţia, pronunţă: 

- o încheiere, atunci când instanţa rămâne în continuare învestită cu judecarea pricinii. De pildă, 
admite excepţia privind nelegala citare a părții, excepția privind incompatibilitatea judecătorului sau 
excepția nulităţii raportului de expertiză şi, prin încheiere, fixează un nou termen de judecată. 

- o hotărâre, dacă se dezînvesteşte (ex: declină competenţa sau respinge cererea ca inadmisibilă 
ori ca nefiind de competenţa instanţelor române). 

1.3.4. Efectele nulităţii 

Nulitatea lipseşte actul de procedură de efectele prevăzute de lege. 

Dacă actul cuprinde manifestări de voinţă, declaraţii sau constatări de fapt, acestea îşi vor 


produce efectele. Astfel, o cerere de chemare în judecată lovită de nulitate poate fi folosită ca o 


mărturisire extrajudiciară sau ca un început de dovadă scrisă; nulitatea pentru necompetenţă nu afectează 
valabilitatea probelor administrate, care vor fi refăcute de instanța competentă numai pentru motive 
temeinice (art. 160 C. proc. civ.); actul autentic nul pentru vicii de formă poate fi folosit ca un înscris sub 
semnătură privată dacă este semnat de părţi etc. 

În condiţiile art. 106 alin. 1 C. proc. civ. anularea unui act de procedură atrage şi nulitatea actelor 
următoare, în măsura în care acestea nu pot avea o existenţă de sine stătătoare. De pildă, nulitatea 
procedurii de citare pentru ultimul termen de judecată atrage şi nulitatea hotărârii, faţă de dispoziţiile art. 
107 C. proc. civ.; nulitatea minutei atrage şi nulitatea hotărârii, nulitatea încheierii de dezbateri atrage şi 
nulitatea hotărârii etc. 

Simplul fapt că un act de procedură succede altuia nul nu înseamnă, automat, că actul subsecvent 
va avea aceeaşi soartă. Nulitatea derivată afectează numai actele care nu pot avea o existenţă de sine 
stătătoare. Astfel, dacă după audierea unui martor cu încălcarea dispoziţiilor art. 189 alin. 1 pct. 3 şi 4 C. 
proc. civ. este audiat un martor cu respectarea cerinţelor legale, anularea primei depoziţii nu atrage şi 
anularea audierii celui de-al doilea martor, pentru că cele două acte de procedură sunt independente unul 
faţă de celălalt. 

Un alt efect al nulităţii este acela că actul de procedură anulat trebuie refăcut. Art. 106 alin. 2 C. 
proc. civ. prevede că judecătorul va putea să dispună îndreptarea neregularităților săvârşite cu privire la 


actele de procedură. 


2. Termenele procedurale 

2.1. Definiţie 

Termenul procedural este intervalul de timp înăuntrul căruia trebuie îndeplinit sau, după caz, este 
oprit să se săvârşească un anumit act de procedură. 

2.2. Sancţiunea pentru nerespectarea condiţiilor privitoare la termenele procedurale 

2.2.1. Decăderea 

A) Definiţie 

Potrivit art. 103 alin. 1 C. proc. civ., „neexercitarea oricărei căi de atac şi neîndeplinirea oricărui 
alt act de procedură în termenul legal atrage decăderea, afară de cazul când legea dispune altfel sau când 
partea dovedeşte că a fost împiedicată printr-o împrejurare mai presus de voinţa ei”. 

Sancţiunea decăderii este prevăzută şi în alte texte ale Codului. Astfel: 

- partea este obligată, sub pedeapsa decăderii, să depună, cu cel puţin 5 zile înainte de termenul 
sorocit pentru judecată, copii certificate de pe înscrisurile invocate (art. 138 alin. final); 

- când dovada cu martori a fost încuviinţată în condiţiile art. 138, dovada contrară va fi cerută sub 
pedeapsa decăderii în aceeaşi şedinţă, dacă amândouă părţile sunt de faţă (art. 167 alin. 4); 

- neîndeplinirea obligaţiei de a depune suma statornicită de instanţă pentru cheltuielile de 
cercetare locală, drumul şi despăgubirea martorilor sau plata expertului atrage decăderea, pentru acea 
instanţă, din dovada încuviinţată (art. 170 alin. 3); 

- în cazurile prevăzute de art. 138 pct. 2 şi 4, lista martorilor se depune, sub pedeapsa decăderii, în 
termen de 5 zile de la încuviinţare (art. 186 alin. 2); 

- cerinţele privind motivele de fapt şi de drept pe care se întemeiază apelul şi dovezile invocate în 


susţinerea apelului sunt prevăzute sub sancţiunea decăderii (art. 287 alin. 2); 


- recuzarea arbitrului trebuie să fie cerută, sub sancţiunea decăderii, în termen de 10 zile de la 
data când partea a luat cunoştinţă de numirea arbitrului sau, după caz, de la survenirea cauzei de recuzare 
(art. 3517 alin. 1); 

- în materie de arbitraj, excepţiile şi alte mijloace de apărare, care nu au fost arătate prin 
întâmpinare, trebuie ridicate, sub sancţiunea decăderii, cel mai târziu la primul termen de înfăţişare (art. 
356! alin. 2); 

- orice excepţie privind existenţa şi validitatea convenției arbitrale, constituirea tribunalului 
arbitral, limitele însărcinării arbitrilor şi desfăşurarea procedurii până la primul termen de înfăţişare, 
trebuie ridicată, sub sancţiunea decăderii, cel mai târziu la acest prim termen, dacă nu s-a stabilit un 
termen mai scurt (art. 358 alin. 1); 

- neintroducerea cererii de divorţ de către pârât în termenele prevăzute în art. 609 C. proc. civ. 
atrage decăderea acestuia din dreptul de a cere divorţul, afară de cazul când cererea reclamantului a fost 
respinsă şi motivele divorţului s-au ivit ulterior (art. 610). 

Decăderea ar putea fi definită ca fiind acea sancțiune procesuală care constă în pierderea 
dreptului de a exercita o cale de atac sau de a îndeplini orice alt act de procedură, dacă nu a fost respectat 
termenul imperativ prevăzut de lege. 

B) Condiţiile decăderii 

Din dispoziţiile art. 103 alin. 1 C. proc. civ. rezultă că decăderea intervine numai în caz de 
nerespectare a termenelor legale, imperative şi absolute. 

Aceasta deoarece: 

- nerespectarea termenului prohibitiv duce la nulitatea actului de procedură; 

- dacă nu este respectat un termen judecătoresc sancţiunea constă în posibilitatea judecătorului de 
a nu mai acorda un nou termen pentru îndeplinirea actului de procedură care nu a fost îndeplinit în 


termenul iniţial. 


Cine poate invoca sancţiunea? 

Dacă s-a încălcat o normă imperativă, decăderea poate fi invocată de oricare dintre părţi, de 
procuror sau de instanţă din oficiu. Dacă norma încălcată are caracter dispozitiv, decăderea poate fi 
invocată numai de partea interesată. 


La ce moment poate fi invocată decăderea? 


În situaţia în care norma încălcată are caracter imperativ, decăderea poate fi invocată în orice 
moment al procesului. În schimb, dacă norma încălcată este dispozitivă, decăderea poate fi invocată 
numai la primul termen de judecată care are loc după ce partea a cunoscut motivul decăderii. Dacă partea 
nu invocă decăderea în aceste condiţii, va fi ea însăşi decăzută din dreptul de a invoca decăderea. 


Prin ce mijloc poate fi invocată decăderea? 


Dacă procesul este în curs, decăderea poate fi invocată pe cale de excepţie, diferit după cum 
norma încălcată este absolută sau relativă. 

Dacă s-a pronunţat o hotărâre de primă instanţă, nedefinitivă, decăderea poate fi invocată pe calea 
apelului. Trebuie menţionat că dacă norma încălcată are caracter dispozitiv, decăderea poate fi invocată în 
apel numai dacă a fost invocată în termen în faţa primei instanţe şi aceasta a omis să se pronunţe asupra 
excepţiei sau a respins-o. Dacă s-a pronunţat o hotărâre definitivă, decăderea poate fi valorificată pe calea 
recursului, în aceleaşi condiţii în care poate fi valorificată în apel. 

C) Cazurile în care intervine decăderea 


Decăderea intervine în următoarele cazuri: 


- când prin lege este stabilit un termen fix pentru săvârşirea unui act de procedură sau pentru 
exercitarea unui drept, iar partea a lăsat să expire acel termen fără să beneficieze de el. 

Spre exemplu, decăderea intervine pentru neexercitarea apelului în termenul prevăzut de lege (art. 
284 C. proc. civ.) sau pentru nedepunerea sumei stabilită de instanţă pentru efectuarea expertizei (art. 170 
C. proc. civ.); 

- când legea procesuală a stabilit că exercitarea unui drept trebuie să se facă într-o anumită etapă a 
procesului sau într-un anumit moment procesual iar partea nu a respectat această cerinţă. 

Astfel, propunerea de recuzare trebuie făcută înainte de începerea oricărei dezbateri (art. 29 alin. 
1 C. proc. civ.), strămutarea pentru motiv de rudenie sau afinitate trebuie cerută mai înainte de începerea 
oricărei dezbateri (art. 38 alin. 1 C. proc. civ.), probele trebuie cerute prin cererea de chemare în judecată, 
întâmpinare sau la prima zi de înfăţişare (art. 138 alin. 1 C. proc. civ.); 

- când legea procesuală stabileşte o anumită ordine în efectuarea actelor de procedură, pe care 
partea nu a respectat-o. 

De pildă, faţă de dispoziţiile art. 108 alin. 3 C. proc. civ. nulitatea relativă se acoperă dacă nu este 
invocată la prima zi de înfăţişare ce a urmat săvârşirii neregularităţii şi înainte de a se pune concluzii în 
fond. Ordinea impusă de text este următoarea: mai întâi trebuie invocată nulitatea relativă şi apoi se pun 
concluzii în fond. 

D) Cazurile în care nu intervine decăderea 

Sancţiunea decăderii nu intervine dacă: 

1. nu a fost constatată de instanţă. 

2. partea care putea să invoce sancţiunea renunţă la acest drept. Pentru aceasta se cer a fi 
îndeplinite mai multe condiții: 

- renunţarea să provină de la o persoană cu capacitate deplină de exerciţiu; 

- termenul care nu a fost respectat să fie reglementat prin norme dispozitive; 

- renunţarea să intervină numai după expirarea termenului; 

- renunţarea să fie strict personală, ceea ce înseamnă că produce efecte numai față de partea 
respectivă; 

- renunţarea să fie expresă, neputând fi dedusă din tăcerea părţii. 

3. decăderea priveşte pe una din părţile legate printr-un raport de solidaritate sau de 
indivizibilitate, cu condiţia ca cel puţin una dintre celelalte părți să fi săvârşit actul de procedură în 
termen. 

4. decăderea se acoperă potrivit legii (ex: art. 186 alin. 4 C. proc. civ. prevede că decăderea din 
dovada cu martori pentru neîndeplinirea obligaţiilor prevăzute de art. 170 se acoperă dacă aceştia se 
înfăţişează la termenul sorocit pentru ascultarea lor; în condiţiile art. 170 alin. final C. proc. civ., 
depunerea sumei statornicită de instanţă se va putea face şi după împlinirea termenului, dacă prin aceasta 
nu se amână judecata; potrivit art. 135 C. proc. civ., cererea reconvenţională şi introducerea unei alte 
persoane în judecată, care nu se vor fi făcut înăuntrul termenului prevăzut de lege, se vor judeca deosebit, 
afară de cazul în care amândouă părţile consimt să se judece împreună); 

5. partea interesată a fost împiedicată de o împrejurare mai presus de voinţa ei să efectueze actul 
de procedură în termen şi s-a admis cererea de repunere în termen. 

E) Efectele decăderii 


Ca efect al decăderii se pierde dreptul procedural care nu a fost exercitat în termen. 


Ca şi în cazul nulităţii, decăderea lipseşte actul de procedură de efecte în ce priveşte funcția sa 
procedurală. Dacă actul săvârşit peste termen cuprinde manifestări de voinţă, declaraţii sau constatări de 


fapt ele îşi vor produce efectele. 


2.2.2. Repunerea în termen 

În condiţiile art. 103 alin. 1 C. proc. civ. decăderea nu operează atunci când partea dovedeşte că a 
fost împiedicată printr-o împrejurare mai presus de voinţa ei să săvârşească actul de procedură în termen. 
În acest caz, actul de procedură trebuie să fie îndeplinit în termen de 15 zile de la data împiedicării şi tot 
în acelaşi termen vor fi arătate şi motivele împiedicării. 

Pentru a se dispune repunerea în termen se cer a fi îndeplinite mai multe condiţii: 

- partea care nu a săvârşit un act de procedură înăuntrul termenului legal imperativ să facă dovada 
că a fost împiedicată dintr-o împrejurare mai presus de voinţa ei, care s-a produs înainte de împlinirea 
termenului; 

- în termen de cel mult 15 zile de la data încetării împiedicării, partea interesată să formuleze atât 
cererea de repunere în termen şi să şi efectueze actul de procedură pe care nu l-a îndeplinit în termen. 

Cererea de repunere în termen se soluţionează de instanţa competentă să soluţioneze calea de atac 
sau să îndeplinească actul de procedură cu privire la care a intervenit decăderea. 

Asupra cererii de repunere în termen, instanţa se va pronunţa printr-o: 

- încheiere, atunci când s-a cerut repunerea în termen cu privire la un act de procedură care 
trebuia îndeplinit pe parcursul judecății, deci înainte de pronunţarea unei hotărâri. Această încheiere poate 
fi atacată numai odată cu fondul; 

- încheiere, atunci când s-a cerut repunerea în termenul de exercitare a unei căi de atac, şi cererea 
este admisă, fără ca la acelaşi termen să aibă loc şi judecata căii de atac. Încheierea poate fi atacată odată 
cu fondul; 

- decizie, dacă s-a cerut repunerea în termenul de exercitare a unei căi de atac şi cererea a fost 
admisă, la acelaşi termen judecându-se şi fondul, sau cererea a fost respinsă. În acest ultim caz, cererea de 


repunere în termen va fi respinsă ca tardivă sau ca nefondată, iar calea de atac ca tardivă. 

